text:
早兩日,係高登有條友開POST問,要真普選定要鎗權?果個POST回既人唔多,幾個人回左幾句就沉左,而大部分人都係揀左要真普選的.計我話都笨柒.Why not both,緊係兩樣都要曬啦!
喂,人地問你咖啡定茶,你就答要飲鴛鴦,好矛姐!Okay,咁二揀一囉.要爭普選定要鎗權,唔洗諗,要鎗權.
有左真普選(其實只係制度上既真普選炸),你得到既權力係乜?就係用你張票踢走你唔鍾意既特首(冇錯,民主既精要之處唔係有得揀你想要既人,而係踢走你唔想要既人.),之但係咁喎,你張票五年先用得一次,而且又有咁多港豬,懵伯,中國人瓜分你既權力,仲要你既能力只係用係一條友身上,仲要唔係一野置佢於死地,而只係令佢冇左份工.喂,五年時間(唔洗諗彈劾啦,難度比革命更高.),用特首既權力一早夠曬佢發達啦,唔做特首,佢都可以全家去歐美國家安享晚年,仲理鬼你下屆邊個做特首咩!
有左鎗權,又唔同講法喎,你試下如果全民有鎗,689條仆街含家剷仲夠唔夠膽落區做show?屌,睇死佢禮賓府門口都唔敢出添啦,到時佢恨不得自己間屋圍10米圍欄連電網,四面都有G4全面監視,屋內一隊SDU 24小時分三更Standby.咁佢間屋似咩呀?監倉囉!鬼叫你民望低做到成舊屎咁呀,做得好既,咪可以好似肥彭咁出去食蛋撻囉.
唔單止咁,全民有鎗,你制衡到既人唔止係特首一個,而係全香港任何人!我問你,九七之後,香港有邊一單抗爭係成功既?唔係階段性成功,係真係成功果D喎.反國教?係成功既就唔會有隊乜柒青年軍啦.D&G萬人影相?宜家間野仲日日賺緊自由行錢,發過豬頭呀!我話俾你知,香港咁多單抗爭只有一單係成功既,就係少年持刀CUT有線!果單野之後,連希特拉都Cut唔到既有線即刻嚇到係官網加多個掣俾你網上Cut!一夜間成為全港最易Cut約既公司!如果果日條友係渣鎗?有線第二日直頭動員所有人逐個客打去問你Cut唔Cut添啦!再諗下,如果全民有鎗,你估下旺角班慈母仲敢唔敢兜頭扑濕你?美國有辦你睇!
對付無賴,人渣,蝗蟲,獨裁者,你同佢地講道理咪當你戇鳩,佢地睇得明既野,聽得明只有武力.學聯班友同政府果三個(唔講野果D唔計)撚樣談判有辦你睇.毛賊東話,鎗桿子下出政權.我話,鎗桿子下出人權!
相關


c: text/html

text:
RIVA TNT
RIVA TNT(TNT係TwiN Texel 咁解)係nVidia研發嘅顯示晶片,建基於NV4,被稱為「3dfx 嘅終結者」,喺1998年10月發佈.TwiN Texel 就係有2條32bit像素流水線嘅架構,每條流水線都有1個TMU,每個周期可並行處理兩個像素,所以顯示核心嘅時脈達90MHz 嘅RIVA TNT 填充率能夠達到250M Texels/s;同時佢重第一次擁有24bit深度緩衝,並且有成16MB 記憶體.
目標[編輯]
NVIDIA 當初嘅目標係令RIVA TNT 嘅效能可以達到Voodoo 2 嘅兩倍.但係0.25微米制程重未成熟(RIVA TNT 嘅製造工藝係0.35微米制程),令到佢嘅核心頻率比原先預計嘅低咗好多,得90MHz,雖然都擊敗咗Voodoo 2,但其實係未達到目標嘅.要去到RIVA TNT2 嗰時,效能先至達到Voodoo 2 嘅兩倍.
成就同結果[編輯]
RIVA TNT 係當期時最快嘅顯示核心,好多間顯示卡廠商都加入咗NVIDIA 嘅陣營,包括德國嘅ELSA 同美國嘅Canopus.同一時期NVIDIA 成為咗OpenGL Architecture Review Board(OpenGL ARB)嘅成員.
後嚟,NVIDIA 意識到驅動程式嘅重要性,開始為RIVA TNT 寫個全新嘅驅動程式,呢個就係出名嘅「雷管」(Detonator).

robotstxt: allowed

filter: keep


text:
標準軌
標準軌係國際鐵路協會喺1937年制定嘅1435mm(等於英制嘅4呎8吋半)標準軌距,闊過標準軌嘅鐵軌稱為寬軌,窄過標準軌嘅稱為窄軌.世界上大概60%嘅鐵路嘅軌距係標準軌距.
歷史[編輯]
標準軌最先由使用鐵路嘅英國提出.設計同埋建造史托頓及達靈頓鐵路嘅英國工程師佐治·史提芬遜提出4呎8½吋嘅軌距,並成功說服到火車製造商生產4呎8½吋(即係1435毫米)軌距嘅機車同車輛.由於史提芬遜成功設計嘅鐵路係眾人嘅模仿對象,令到呢個軌距流行.1845年英國皇家專員建議用4呎8½吋做標準軌距.1846年英國國會通過法案,要求將來所有嘅鐵路都使用標準軌.除咗英國嘅大西部鐵路(Great Western Railway)係用寬軌之外,英國嘅主要鐵路都係標準軌.大西部鐵路亦喺1892年改成標準軌.
有關4呎8½吋軌距嘅來源,有人認為喺古羅馬戰車嘅輪距.但亦有人指出可能係因為早期鐵路的軌道外側距離喺5英呎,而鐵軌頂寬喺1¾英吋,所以內側軌距就係4呎8½吋.
各國應用[編輯]
- 內文: 軌距
喺傳統鐵路上,世界上大多數國家用標準軌,集中喺西歐,北美,北非,中國.
大部分高鐵技術都基於標準軌開發,世界上已有嘅高速鐵路系統幾乎全部採用標準軌,包括鐵路用窄軌嘅日本,台灣等,以及使用傳統鐵路使用寬軌嘅西班牙,葡萄牙等地.
傳統鐵路用窄軌嘅國家,喺高速鐵路上全部改用標準軌,咁樣做可以提高高速運行下嘅穩定性.
俄羅斯同芬蘭就採用5英尺寬軌高速鐵路,令佢喺境內嘅傳統鐵路軌道兼容.
「標準軌化」係指將窄軌或寬軌改建成標準鐵軌.
出面網頁[編輯]
- 交通部鐵路改建工程局(台灣)


text:
大埔公路
在本站
大埔公路(Tai Po Road)是一條由香港九龍深水埗伸延至新界大埔林村的公路,長約25公里,於大埔墟被廣福道分開,是香港早期由九龍通往新界的僅有兩條道路之一(另一條為青山公路).深水埗的一段大埔公路稱為大埔道(但英文名稱一樣),而大埔公路由南至北分8段,分別為:琵琶山段,沙田嶺段,大圍段,沙田段,馬料水段,大埔滘段,元洲仔段及大窩段.
該公路車速限制有每小時50,70及80公里三種,大埔道,琵琶山段,沙田嶺段,大圍段,元洲仔段及大窩段均為50公里;馬料水段及大埔滘段為70公里;而沙田段則為限速80公里的快速公路.
另外,大埔公路原來由九龍北端繞經整個新界東部,經過沙田,大埔,粉嶺,直至北區的上水,接駁青山公路;在大埔公路大窩段之後,原本還有大埔公路大窩西段及粉嶺段.粉嶺公路通車後,大埔公路大窩西段改為大窩西支路,而粉嶺段則由部份馬會道,部份沙頭角公路,部份新運路及部份粉嶺公路取代.
分段編輯
大埔公路共分8段,除位於九龍市區的一段稱為「大埔道」外,其他路段均附加路段名以稱呼,如「大埔公路 - 琵琶山段」.
大埔道編輯
大埔道由彌敦道,界限街交界起,經過深水埗市區,有立交連接呈祥道,全段為雙程行車.大埔道於郝德傑道後通往大埔公路-琵琶山段.
琵琶山段編輯
由郝德傑道起,經過金山郊野公園(馬騮山)至山坳與沙田嶺段相接,是連接九龍與新界東的主要道路,全段為不分隔雙程行車.
沙田嶺段編輯
上接琵琶山段,經過沙田嶺山腰,徑口路,至沙田下城門道,是連接九龍與新界東的主要道路,全段為不分隔雙程行車,下接大圍段.
大圍段編輯
由下城門道開始,大埔公路經過大圍外圍,至獅子山隧道公路及沙田正街交界,車輛只可進入沙田市中心,並不直接連接沙田段.此段為分隔雙程行車.
沙田段編輯
由大圍至沙田馬場,此段不直接連接大圍段,而是接往城門隧道公路.沙田段由吐露港公路至城門隧道公路一段屬於九號幹線.沙田段是分隔雙程行車,屬高速公路.
馬料水段編輯
此段離開高速公路範圍,經過馬場,馬料水,中文大學至大埔尾,主要服務九肚山及附近一帶村落居民,自吐露港公路通車起已取代其出入新界北的地位.全段為不分隔雙程行車.
大埔滘段編輯
由大埔尾,經大埔滘至黃宜凹,主要服務附近一帶村落居民,自吐露港公路通車起已取代其出入新界北的地位.全段為不分隔雙程行車.
元洲仔段編輯
上接大埔滘段,由黃宜凹起經過廣福迴旋處至廣福道和南運道交界,進入大埔墟範圍.
大窩段編輯
大埔公路-元洲仔段進入大埔墟後中斷,並不相接大窩段.大埔新市鎮發展前,元洲仔段可穿過廣福道及廣福橋至大窩段,但現今大窩段只由太和邨至康樂園,變成主要服務附近村落居民,失去出入新界北幹道的地位.
大窩西段編輯
大窩西段於1990年代中期改名粉嶺公路.興建一號幹線時,原路分成一條三線高速公路,大窩西支路及大窩東支路以連接沿路鄉村如九龍坑及泰亨,當時高速公路仍稱為大埔公路,由大埔康樂園對出至和合石.現時此段已消失.
粉嶺段編輯
由和合石開始至新田公路及粉錦公路交界的迴旋處,但現時改名為粉嶺公路,此段已消失.


text:
相見好就同住難,就算係最親密嘅人總係會有啲嘢係特別難頂嘅⋯⋯例如另一半打鼻鼾好似拆天咁,細佬妹啱啱出世就搶晒Fo,阿媽係地獄廚神,Balibalabilibala......真係問題天天都多呀!作為一個成功嘅傢俬公司,梗係要「用心聆聽,更知你心」,咁啲產品先多人買㗎嘛~
好似Ikea 咁,為咗要融入家中,特登上網Google最多人有嘅煩惱,仲改晒啲產品名做嗰啲問題,等啲客對症下藥,有咩問題就買咩咁話喎.好似呢張床,老公扯鼻鼾咪踢佢去日間床度瞓囉!
兄弟姊妹嘅問題就更易搞啦,細佬妹搶你Fo,你咪買返個Spotlight日日射住自己,「高溫燒滾了我」咁嘅款,包你成為全屋焦點呀!
如果嫌兄弟關係太疏,冇咩connection,咪買返條線駁住佢個電掣囉,係咪即刻覺得瞬間被接通呢~
Yo,阿媽唔識煮飯咋嘛~使乜驚呀?正所謂,叮叮好方便,仲有粥又有麵,買部微波爐就咩都搞得掂啦!
最難得Ikea冇忘記過一班失戀嘅人,一樣咁體貼佢哋嘅需要.真係一疊紙巾都有佢嘅用處呀,失戀嘅嘢開咗部電腦,用晒成疊紙巾咪冇事囉,毛毛係話開電腦Del晒啲相,跟住喊晒成疊紙巾呀!唔夠喊仲可以趁特價買多幾疊𠻹~如果之後想箍煲,買卷絲帶返去就得㗎喇,用嚟綁咩?我唔想搞大件事呀,你走啦.
不過點解佢淨係有 「How to Keep a Girlfriend」 冇 「How to Get a Girlfriend」㗎?分明歧視連失戀都無得失嘅單身狗啫!而家最多人嘅問題係連Girlfriend都冇呀,嗚⋯⋯Ikea 大神,有冇咩產品可以幫毒L唔使過Lonely Christmas呀⋯⋯?
封面圖片及資料來源:ikea retail therapy


text:
梁天琦喺太古站同大公報記者爭執一事差唔多全香港人都知.因為有人拍咗一條比大公自已拎出嚟果條更完整嘅片段,所以自稱受害者果位大公報記者當晚有幾挑釁有幾爛口,插水技巧有幾垃圾大家都一眼望哂.我冇咩興趣再講件垃圾同佢同行幫手拍片隻雞(唔好意思,夜媽媽扔低老婆同個女人出去我淨係諗到依樣嘢,當我水平低啦下),我只係想講下梁天琦經過今次依件事會唔會唔值得大家去投佢?
令梁天琦成名嘅事就係魚蛋革命:由佢同一班本民前成員仲有小麗等人協助小販喺朗豪一帶擺檔,最後因為警方濫用暴力而演變成衝突.大家支持梁天琦無非係因為佢真係會落手落腳企喺抗爭最前線,唔似其它民主派同自稱勇武建國嘅人咁永遠得個講字.佢曾經講過如果有一日佢變咗質就拉佢落嚟,而往後佢都一直堅守自己信念,起碼到現時為止冇一次令人覺得佢出賣過支持自已嘅人.
而家香港需要嘅唔係單單只會口舌之爭嘅議員,梁天琦依種行動派係香港人最需要嘅領導者.好多香港人知道要抗爭,要對抗政府,但大多數人都唔知點做.要團結人民去對抗一個政權需要靠梁天琦依種有號召力又有勇氣去行動嘅人,單睇就算政府千方百計禁止梁天琦參選後中共又派車跟佢,大公都仲要派人挑釁就知道梁天琦嘅影響力不容忽視.
對一個行動派嘅人嚟講,就算梁天琦真係衝上去打大公報個記者我唔會覺得意外.條片一開給就已經見到梁天琦衫都爛埋,之後個記者唔單止不停辱罵,甚至突然間相距梁天琦好幾步距離就話梁天琦打人.對住一個咁嘅人渣係人都應該有打柒佢嘅衝動,何況係一個親共記者?跟咗自己咁耐,明知報警的話香港公安都會企喺中共果邊,唔靠自己自保梁天琦又可以點?
梁天琦愈係比人針對抹黑,愈係代表政府驚佢做緊嘅嘢同影響力.一眾支持佢嘅人當初唔係就想咁樣咩?而家梁天琦做到市民想佢做嘅事,我地更加要支持佢嘅理念,唔應該比佢繼續一個人頂住所有壓力.如果再有人針對梁天琦打人依點抹黑,我會學啊樹咁講:
「打人?我打飛機添啊!」
圖片來源: YouTube 截圖
相關


text:
鑽石山站
鑽石山站(Diamond Hill Station)為港鐵觀塘綫的一個車站,於1979年10月1日隨著修正早期系統通車而啟用.
車站象徵
鑽石山站以黑色作其車站牆身紙皮石的用色.為與站名呼應,月台的柱身亦以銀色石塊點綴,代表鑽石.而大堂兩旁的焗漆板牆身則採用白色.
車站結構
月台
鑽石山站設有兩個月台,採用島式月台方式排列.
出口
內容最後更新:20161120
商店及自助服務
本站設有14間商店/自助商店/自動售賣機(截至2016年12月),最新及詳細的商店資料可到港鐵網站的商店搜尋器查閱.
列車服務
鑽石山站是觀塘綫的中途站,乘客可在此站乘搭調景嶺方向或黃埔方向的列車,往返將軍澳新市鎮,九龍東部及九龍中部等地.
車站票務
由此站前往各行車綫車站的車資:
接駁交通
此站的街道圖顯示下列接駁交通服務:
轉乘優惠
緊急接駁
倘此站列車服務中斷,此站將不提供港鐵免費接駁巴士,港鐵服務中斷期間請使用其他交通工具.
欲查閱由此站附近前往各港鐵車站的其他交通工具資料,可參考「乘車應變錦囊」,或在運輸署網頁查閱.
車站歷史
早期規劃
鑽石山站於首份提議香港興建地鐵的報告《香港集體運輸研究》(1967年發表)中已建議設置,當時為觀塘綫及沙田綫的轉車站.
後來由於預期人口數字有所下調,在1970年發表的《集體運輸計劃總報告書》中,沙田綫的沙田新市鎮路段被取消;同時路綫由尖沙咀(即馬連拿站)跨越維多利亞港,延伸至中西區林士站(現為上環站一部份),並更名為「東九龍綫」.而東九龍綫的九龍總站為此站.
此站所屬的觀塘支綫旺角至彩虹為第一期工程,屬於優先興建的車站之一.
車站啟用
鑽石山站於1979年10月1日隨著修正早期系統通車而啟用,成為香港首批地鐵車站之一.
荃灣綫通車
為配合荃灣綫通車,修正早期系統在1982年4月26日縮短至油麻地,並改稱觀塘綫,原有旺角至中環的列車服務改由荃灣綫提供.自此鑽石山站便隸屬觀塘綫成為該綫的中途站.
增建設施
2000年6月,地鐵公司宣布在當時3條營運中路線的地底車站加裝月台幕門.此站的月台幕門於2005年完成安裝.
未來發展
沙田至中環綫
鑽石山站將來會成為東西綫及觀塘綫的轉車站,轉車站擬於2019年啟用.
以下為鑽石山站在沙田至中環綫中各項工程資訊:
慈雲山區行人接駁設施建造工程
鑽石山站沙田至中環綫部分於2016年6月7日平頂,是繼顯徑站及啟德站之後,東西綫第三個平頂的車站.[2]
東九龍綫
東九龍綫於《鐵路發展策略2014》中首次提出興建,計劃由此站開始,中途經彩雲,順天,秀茂坪及寶達,最後到寶琳站,成為將軍澳區往來市區的另一路徑.
註釋及參考資料
(北港島綫啟用後)
(北港島綫啟用後)
(紅磡至金鐘段啟用後)
(紅磡至大圍段啟用後)
1967年計劃
1970年計劃


text:
琴日就同大家提到5款恐怖遊戲,唔知大家有冇共鳴?若果無,不如又睇埋下半集 , MTGamer 編輯部嚴選五款最嚇人,最恐怖系列,又睇下中唔中你心水!
第五位 – 零 系列
一部可以拍到靈異野既相機到底有幾恐怖? 零系列就可以充份話比到你知喇, 手無搏雞之力既少女,再加埋用武力打唔到既幽靈惡鬼,影完之後仲要等張相慢慢現出黎!影到隻鬼恐怖d定影唔到恐怖d? Why not both!
第四位 – Amnesia系列
恐怖遊戲除左氣氛之外,角色既個人能力亦係會令你覺得恐懼既要素,如果係又唔打得身體又潺又點睇? Amnesia系列係少數恐怖遊戲會怕黑既主角, 除左會比怪打又冇得還拖外, 留在黑暗地方仲會扣除理智,理智太低仲會有幻覺…
第三位 – Clock tower 系列
講到無得還擊既遊戲,又點可以唔提Clock Tower系列?無助既小女孩比人賣豬仔去到神秘既大宅,仲要比巨形較剪佬拎去做祭品!
除左走你就乜都做唔到!除左要逃之外,仲要一邊查案, 到底你可唔可以救到自己逃出鬼門關?
第二位 – Silent hill系列
講到恐怖系列, Silenthill 又點會冇份? 由game 玩到電影玩左15年, 每一集既主角都因為唔同原因被吸到異世界 , 而且要自己孤立無援將自己救番出黎. 當然最重要既性感護士姐姐同三角頭帶比大家既”刺激“,相信每一位玩過既朋友都一定會記得.
第一位 – Biohazard系列
講到恐怖遊戲解迷遊戲,相信Biohazard 排第一位大家都唔會有太大意見.雖然新既集數已經變成嘔心型動作遊戲, 但係舊既版本(如初代,二代等) 都係恐怖解迷遊戲既經典.神秘既大屋,加上當時少有既喪屍遊戲為題材,令不少巴打加上左童年陰影, 加上首集第一個出場既白面喪屍開餐動畫, 到依家拎番出黎都仲嚇得下架!
每個人心入面都有恐怖遊戲經典, 咁唔知大家又有乜經典遊戲係細個比佢嚇親過? 不妨於下面留言, 大家一齊交流一下!


text:
9 Jan 2004
日記好似變左週記咁
除夕晚
同Garvin and Zenia 等等朋友一齊食韓燒, 本來諗住可以九點幾就開始食優惠時段, 不過呢個決定好明顯係錯的.因為實在太多人係果間韓燒度等緊, 根本就係多人多到我幾乎連電梯都出唔到.後尾係個一個空氣唔多流通的地方度等左好耐, 終於由九點幾等到十點幾, 先至有得食, 勁唔 make sense. 好耐無見過佢地, 大家都係痴線的, 我都有少少頂唔順.讀左一年大學, 再見番佢地, 個感覺已經好唔同左.到最後就係韓燒館裡面望住個電視倒數, 都 OK 無癮.
元旦日
又打邊爐.
今晚係去 Jenny Wong 屋企.雖然佢地我比較唔係好熟, 但至少我會同Jenny 阿 Lone 佢地有幾句既.更何況, 我大部份時間都係食, 或者係玩貓.Jenny 的一對貓真係奇可愛無比, 又肥到震喎, 勁鐘意玩佢地, 幾乎想拋一舊骨頭出去佢地執番黎~ 如果佢地可以趴係我身上面就好 lu~
打完邊爐佢地就有下場, 我就無乜興趣 join, 番到屋企發覺自己呢幾日已經好滯, 食得太多....
一月五日開學日
好耐無番過黎恆生 lu. 今日就開學, 我第一堂就係第三四堂的環保學英語, 我以為自己未 reg 到呢一科喇, 點知佢點名個陣叫我個名喎, 哈哈, 即係得左喇, 好野.原來同我同一堂裡面仲有 Sara, 同佢一齊上完堂之後就被捉埋一齊去同龜 ling 食飯.....個感覺真係好 odd~~佢就話無野架, 阿 Wing 都成日係咁樣同我地三個人一齊食飯架喇, 但係我就覺得勁怪囉.好在 Sara 同 龜 ling 都係容易相處之人, 所以都唔係好大的「壓力」.之後見到Coffee Corner 出面有一個「中國旅遊圖片展」, 裡面展出左好多中國唔同名勝的照片, 如果十個「靚」係滿分, 呢個展簡直係十一個「靚」.裡面的名勝, 個個都勁靚, 色彩好鮮艷, 拍攝的題材好廣泛, 好多風土人情都拍得到, 由好多季節好多角度好多色彩好多構圖組成的照片系列.原來個展覽仲有免費中國旅遊書派, 大家當然就係怒搶...大學生好窮架嘛, 又貪婪喎, 係咪先~~~ ^__*
開學 Week - Day 2
人人都搶住想 reg 的 Urban Envrironmental Problems (UEP), 隔年先開一次, 機會難逢, 我就好好彩地 reg 得到.但係估唔到第一堂我就遲大到...早堂嘛, 係好難起身架喇, 成個假期都係度晚睡晚起, 係起唔到身架喇....之後上 GIS, 果然係悶, 但係唔 take 就無野好 take, 唯有硬住頭皮諗住學野囉....唉.之後 sit Transport, 嘩, 癲架, 極多野做, 多野做到癲, 簡直係 workload 之皇, 比得上 Maggi's Courses.之後又無堂上, 遇到 Vincent, 入左 Shaw 同嘉威三個人打籃波, 當然, 我對腳咁樣, 我只能夠定點射 key, 郁都唔敢郁 (但係我又會追校巴架喎).之後嘉威上左黎打機, 勁開心
開學 Week - Day 3
今日的主題係 Applied Climatology. 不幸地我以為自己起到身, 點知一起身個陣已經係十點八, 遲 Q 晒大到, 仲要無位坐.夜晚, Rose 傷風, 我落去 Coffee Corner 食順便買外賣俾佢, 佢話我知 GPA 出左喇, 我呆左, 終於要面對呢一刻喇.我番落房 check E-mail, 點知無喎, 唯有上 RES 的 website check check....竟然俾我發現到自己終於都過三!!!!
過三呀!!!!!
係 GPA 過三呀!!!!!
我興奮都唔知講乜野好, 我恨左成三個 sem 就係恨呢一個「過三」的景象, 今日終於比我恨到番黎喇, 天呀, 實在係太令人感動喇! 實在係太令人感動喇........
開學 Week - Day 4
仲無聊, 得兩堂 Landscape Ecology.不過幾好上, 上完之後又打機又打機又打機, 又係 call 埋同我一樣咁無聊的嘉威, 怒打.夜晚自己一個人係蛇吧食頹飯, 勁無聊.想去 UL 找些少書, 竟然全部俾人借晒....使唔使咁癲呀.仲要三月先還, 你無病呀....唉


text:
(AV女優)再見SOD灰姑娘!周防雪子!
大家好 ,今日要介紹嘅係周防雪子,某d人可能對佢個名好陌生,始終佢近年都無新作品出.(又或者我低估左大家?)
但係如果講3D肉浦團嘅話,你就可能會“喔!原來係佢!” 係呀,係佢,俾人鞭Q死咗嗰嗰 ?
點解叫佢係《SOD灰姑娘》,話說佢算係參加SOD搞嘅新人選拔賽《SODstar シンデレラオーディション》而出道.當時都好威威豬架,除左有網友投票環節之外,佢仲要同其他女優Battle?
Bat乜野?斷估唔係叫你做智力測驗掛!做女優要識咩呀?唔係叫得有幾大聲,係你識唔識做戲.一個成功嘅女優要綁住觀眾嘅心,最緊要就係佢精湛嘅演技,點樣係一個明明企滿成村人嘅車廂都可以扮驚恐咁俾人摷,點樣對住一個巢晒皮嘅阿叔都要扮enjoy,點樣可以係咁轉換唔同心境角色,時而矜持,時而放蕩?雪子係呢part就攞滿分啦.仲有其他必考嘅專注,挑逗就唔駛講啦,總之佢最後就揮抵左其他人成為No.1出道 ???
唔講唔知原來佢係大學畢業生嚟㗎,唔通佢屋企有問題搞到佢要下海拍AV ? Sorry喎,100%自動+自願 ?
佢一畢業見到呢個比賽就即刻報左名,話覺得做AV可以令自己更有勇氣同自信喎 (乜原來拍AV有咁大幫助架咩)
八掛下佢男朋友唔會呷醋咩 ?佢話加入AV界之後就無左拍過拖lu (試問邊個男人鍾意自己女人俾人拮?睇人地另當別論?)
同白石媽媽一樣,由於無得啪啪啪嘅關係,所以雪子每次都很期待拍攝嘅時間,因為可以俾佢解放下,填補佢空虛嘅心靈.(男仕們聽到未,快d拎定表排隊申請)
睇過佢AV嘅好多都表示佢嘅騎乘位不得了,問佢點解咁叻,佢就話係自然反應,無特別練習 (個個女優都話與生俱來,有無咁多天才呀?唔通又係話未溫書但考試100分嘅朋友仔)
11年嘅時侯仲被賞識過嚟拍港產三級片「3D肉蒲團之極樂寶鑑」演出寧王麾下嗰嗰看似乖巧實則有暴力傾向嘅「冬梅」,揚威海外 (其實只係香港)
最出名唔係佢身材同場面有幾火辣,而係佢點樣俾人打到皮開肉裂 (一切都怪導演同編劇嘅錯…?)
就係個段時間大家都對似乎對佢有番多少認識,但係亦都好快被大家遺忘…
但咁又唔怪得大家,事關佢實在太耐太耐無出過新嘅作品啦!睇片打丁是常識吧 (停一日你地都死啦?)
其實雪子一直都好勤力好想做一個出色嘅女優,仲話完全無諗過幾時退休!但可惜佢同經紀公司鬧翻左,搞到上年4月出完個套「奴隷緊縛妻」之後就無新片出過…
聽講個陣仲搞到好大獲又錄音又話要搞上法庭,但睇嚟都係拆唔掂,搞到佢企左係度 (咁而家邊個去釋放佢嘅心靈?)
直到今年年頭…佢表示將會正式引退.無計啦,明明諗住做個いちばん嘅AV女優,結果而家連一個月屌一次嘅機會都剝奪嘛 (佢話之前平均一個月拍一次)係人都心灰意冷啦…?
做唔到AV唔緊要,疊埋心水正正經經搵番個男朋友囉! (咁你空虛你寂寞你凍嘅時侯都唔駛驚啦)
我撐你!加油呀雪子!
大個仔自己搵code啦 ?
最後忍唔住要送上當年巴打寫嘅數臭3D肉浦團,由杜汶澤聲演,聽幾多次笑幾多次!?


text:
油
油係由一種或多種液態嘅碳氫化合物組成.佢有疏水性嘅特性,係好多同水溝唔埋液體嘅總稱.而可以溶喺油嘅物質都具有親油性,一般唔溶喺水.
油同水可以喺乳液,例如奶度短時間內比較均勻噉混合.但係乳液係亞穩定嘅狀態,時間耐咗又會重新分為油同水兩個相態.
簡介[編輯]
油由一種或多種液態嘅碳氫化合物組成(矽油有好大部分由矽氧化合物組成),同醇,酮同醚等碳氫化合物嘅分別在於油嘅組成部分冇極化.同脂肪嘅分別在於組成油嘅化合物嘅分子長度同分子之間嘅連接比較細.
油嘅種類[編輯]
油係多種極之唔同嘅物質嘅日常統稱,因此佢嘅分類並唔系統,人一般按佢嘅來源,用途等分類.
生物油[編輯]
化學上生物油屬甘油,佢哋同脂肪嘅分別在於佢哋嘅熔點比脂肪低.
動物油中用作食用油嘅相對來講比較少(例如魚肝油),動物油同脂肪嘅區分亦唔係好明確.此外動物油重被用喺工業中做潤滑油,番梘等.
精油[編輯]
精油係易揮發嘅,有芳香氣味嘅植物油(例如玫瑰油),常用喺化妝品度.
石油[編輯]
石油主要係喺地下開採出來嘅油,佢主要組成部分係烷烴.大自然中嘅原油大多數含有雜物,除少數例外(例如利比亞嘅原油)都含有比較多嘅硫同第啲物質.
礦物油係有機化學工業非常重要嘅原材料.礦物油提煉後亦係目前世界上最重要嘅能量原材料.作為取暖用油,汽油,柴油同重油,佢係今日文明嘅保障.此外礦物油嘅產品重用來做潤滑油.
矽油[編輯]
矽油係由矽同氧組成嘅半有機嘅高分子同非均相高分子化合物.佢哋嘅優點係唔易氧化,唔易受溫度同其它因素影響.矽油除咗被用作潤滑劑外重喺化妝工業被大量使用.
用途[編輯]
- 潤滑劑
- 燃料
- 液壓油
- 化工業原料
- 熱容


text:
麗星郵輪,有冇為你製造過郵輪遊嘅回憶?係咪已經覺得佢哋啲郵輪已經好殘,坐多次都嫌悶?正常嘅,事關麗星郵輪已變成老餅品牌了,old school了,所以嶄新嘅星夢郵輪同佢架雲頂夢號可以話誕生得合時,冇麗星嘅頹氣之餘,依家首航無耐仲做緊優惠,價錢隨時平過你報中長途旅行團.
麗星郵輪風光一時
自從麗星郵輪出現,佢哋嘅處女星號,天秤星號同雙子星號等等郵輪,打開港人郵輪旅遊嘅經驗.例如1994年加入麗星郵輪嘅雙子星號,船上有游泳池,按摩池,緩跑徑,桑拿浴室,健身室,髮廊美容院,卡拉OK,電影院,表演廳等,風頭真一時無兩.
不過歲月催人,何況機器?所謂再鋒利嘅刀都有生銹嘅一日,港人認識最深嘅雙子星號經過多年風浪後,年華老去,除咗設計已變老套,內裏嘅設施都見殘舊.當然,海上嘅鹹氣都有作用啦.
▼雙魚星號各樓層設施分布
▼雖然雙魚星號喺2011年翻新完成,但種土味始終改變唔到
▼按摩池仔,隨時你屋苑會所都有,吸引力唔大
麗星免費餐好難食
筆者最近果次搭雙子星號,因為畀嘅錢唔多,住嘅層數較低,結果夜晚聽住引擎嘅轟轟聲,成晚都瞓唔着.船上係有幾間免費嘅餐廳,早餐,午餐,下午茶,晚餐同宵夜都有,但味道真係唔掂,唯有畀錢去收嘅餐廳先對得住味蕾,筆者懷疑佢哋故意整到免費嘅嘢難食,迫你畀錢食好嘢!
當然,搞郵輪係一盤生意,筆者都唔渴求「上得船嚟牽被冚」,只係唔想借副麻雀,唱吓K,睇啲有少少質素嘅表演都要吓吓畀錢.最差嘅係,一日未上船,你就算點問,啲接線生都唔會答你使用設施嘅收費係幾多,結果旅程難免over budget.仲有船上啲workshop活動,都係要錢,你估我落到賭廳就一定嬴到一筆返嚟畀旅費咩?
雲頂夢號係新 但去得越南咁近
麗星郵輪老了,最近嶄新嘅郵輪品牌星夢郵輪,佢哋架雲頂夢號喺上個月首航.架船勝在夠新,設計冇麗星郵輪果啲老套味之餘,都幾豪華吓.雲頂夢號以廣州南沙同香港為母港,兩地都上可以船,明顯有部分係針對大陸人生意啦.
雖然架郵輪好似好勁,排水量話有15.1萬噸,有18層高,坐3,400名遊客,2,000名船員之類,又有近1,700間客房等等,但暫時得星期五出發嘅3日2夜香港周末遊同逢星期日出發嘅6日5夜去越南,唔去遠啲,真晒料.
▼雲頂夢號有18層樓高
▼最巴閉係有滑水梯,免費
▼迷你高爾夫場,免費
熱線打十九幾萬次都打唔到
筆者打電話去星夢郵輪查詢雲頂夢號有咩嘢玩,發現電話同麗星郵輪個電話係一樣,兩間公司嘅關係顯而易見啦,不過撳去星夢郵輪,試過十九幾萬次都話線路繁忙,撳去麗星郵輪又話唔知星夢果邊係點,咁嘅服務質素,真係想講句粗口cut線.
話雖如此,星夢郵輪汲取咗麗星郵輪多年嚟嘅慘烈經驗,所以喺房間上確係花咗唔少心思.佢哋嘅貴價房間分做帝庭總統套房,星夢行政套房,星夢豪華套房,星夢套房,皇宮套房等,所有房間都有平板電腦,歐洲牌子嘅床上用品等,都幾似住五星級酒店嘅,唔係好似麗星郵輪咁,稍為畀平啲房錢,就住得似水手多過旅客.
▼帝庭總統套房設計豪華
▼星夢行政套房也不錯
大部分玩樂設施免費
好喇,除咗房住得舒適,餐廳煮得出色,表演廳玩得出色等等,呢啲價錢反映質素嘅嘢之外,雲頂夢號仲有乜特色之處呢?就係喺船上頂樓船尾同16樓船尾有分別畀大人同小朋友玩嘅水上滑梯樂園!你哋知唔知最大好處係咩?係免用全免,唔會好似麗星郵輪咁玩乜都想吸人血咁!
又唔單止呢樣吸引嘅,船上嘅繩索場,攀岩牆,迷你高爾夫場都係免費,仲要集中喺18樓船尾,玩完一樣又一樣,都幾方便.
你唔怕麗星郵輪免費餐廳啲嘢難食,總唔會餓親,夢頂夢號又點會差得過佢呢?雲頂夢號有雲頂宮同星夢軒兩間免費餐廳,仲有麗都自助餐廳,要畀錢嘅就主要有星夢美食薈,海馬日本料理,馬克•貝斯特星廚等等,咁當然要畀錢食嘅會好食過唔使錢啦.
▼麗都自助餐廳係雲頂夢號其中一間免費嘅餐廳
▼馬克•貝斯特星廚主打西餐,喺度食嘢要收錢架,味道梗係好啲啦
處女落海不久 勁多預訂優惠
雲頂夢號首航無耐,服務一定會做好啲嚟先聲奪人,所以佢哋依家推出優惠,6日5夜嘅越南行程,2人同行,1人半價.咁即係點?以最平嘅內側客房為例,首位客人房價係$5,935起,但正常又點會一個人上郵輪咁毒?所以同行嘅另一名客人,只需要$2,968就可以一齊上船喇,咁即係最平$8,903就可以1 pair人喺船上玩足6日5夜,平過一般旅行社嘅中長線團費架,但係不適用於12月25,1月1月,1月29同2月5號囉.
覺得太貴嘅,可以選擇3日2夜喺香港附近海域打個白鴿轉嘅航程,最平嘅內側客房係$1,999起1位,隨時平過去澳門夾埋嘅酒店,船飛同三餐嘅價錢.
▼6日5日越南之旅,二人同行,一人半價
▼3日2夜嘅都有得平
依家星夢郵輪想打響雲頂夢號嘅頭炮,優惠點只上面呢個?依家用恒生卡透過美麗華旅遊,喺2017年1月31或之前報名星夢郵輪嘅船票,部分出發日期有折扣;越南6日5夜門巿報名畀埋錢減$100,網上報名就減$200;香港海域打白鴿轉嘅,門巿報名減$50,網上報名減$100,詳情請按此.
唔單止架,依家用銀聯卡預訂仲有額外勁減,2晚遊可勁減$300,5晚越南遊就勁減肥800,詳情按此.


text:
Wikipedia:避免地域中心
地域中心呢個毛病係好易觸犯,而且往往唔易察覺,家陣嘅粵語維基百科用户大多係華人[未記出處或無根據],居住地點分散,好易就唔自覺噉變得以自己所在嘅地區為中心,令到文章內容覆蓋得唔平衡,一啲嘢多一啲嘢少得滯.啫係話睇落去好似係客觀嘅嘢噉,但係可能已經包括咗主觀嘅嘢,而呢個咁啱違反咗維基百科中立觀點規定.
在粵文維基百科中,成日見到好似有香港中心,廣州中心呢啲嘢,唔改盡量避開呢筍嘢,重達成啱嗮全球觀點嘅嘢.
呢度係「粤文」維基百科[編輯]
維基百科係一個國際組織計畫,所以每個語言都有佢自己嘅維基百科全書,但係一定要注意下:佢哋係按語言嚟分,而唔係按國家或地域嚟分.所以粵語維基所服務嘅對象係所有粵語使用者,而唔係喺香港或廣州地區嘅用戶.啫係話,講粵語啲人寫嘅嘢未必同佢自己住嘅地區或差唔多冇幾遠地區有關,如估我哋啲字帶有地域中心,噉其它地區嘅用戶同睇呢篇嘢嘅人見到所謂「帶有地域中心」呢啲字嗰陣,就會搞到亂嗮龍.
按香港中心嚟講,一種成日見到嘅地域中心就係冇乜點出過香港嚟睇過出面係點嘅低意識讀者,都係香港人,噉佢哋成日凈係識講「講粵語嘅凈係得香港人」,但係喺香港以外嘅其他國家或地區啲讀者可能會噉話:「我哋住嗰度都係講粵語嘅,噉我哋住嘅係咩地方啊?」.為咗避開呢啲噉嘅嘢,所以應該要註明「香港」而唔係自己一味話大嗮(大佬,廣府人嘅足跡都行嗮半個地球喇),其他類似呢啲噉嘅低意識假設,都應該通過詳細寫清楚佢嘅地區,費事搞餐拗數出嚟.
對於喺香港嚟嘅讀者,唔應該話維基百科全書就係「香港嘅百科全書」,尤其係注意好涉及香港同廣東,以及其他地區方面(尤其係歷史,地理同人文方面)嘅嘢.因為有啲喺香港讀者成日見到同話到嘅嘢同自己嘅觀點,極有可能會搞到香港同廣東,或其它地區嘅讀者話好難接受.如估遇到呢種情況,編輯者應該要寫清楚呢個觀點係出喺香港地區,而住喺香港以外啲人嘅觀點可能話唔同,調返轉嚟講都係一樣.
不過正文嘅名係應該按返最成日用到有攷出處嘅名,所以喺部分情況下,如估一個名喺粵語地區入面成日用嘅話,例如CD,KB,廣州,海南,足球等固有詞,噉就唔使睇佢係咪有粵語中心都可以用得,其他同佢有關嘅嘢,請睇Wikipedia:改名常規.
用語[編輯]
地理[編輯]
寫同地理有關正文嗰陣,都要避開地域中心,例如中國大陸和臺灣嘅地名方面,至少應該要寫清楚佢喺邊個地方嘅第一級行政區劃(臺灣係縣市,中國大陸係省)嘅單位名.
- 有地域中心嘅錯誤寫法:
- 「九龍鎮係2005之前由九佛同鎮龍呢兩個鎮合併出嚟嘅鎮.」
- 「地鐵東湖站喺舊時東山區入面嘅車站」
因為大多數讀者都唔知九龍鎮或東湖站或黃大仙祠喺邊度,因為中國大陸同臺灣嘅縣市級行政區劃名都可以話成好多讀者都未必識,除咗中央直轄市同比較出名嘅省會同城市之外.)
- 冇地域中心嘅準確寫法:
- 「九龍鎮喺廣東省廣州市黃埔區入面,喺2005年之前由九佛同鎮龍呢兩個鎮合併而成.」
- 「廣州地鐵嘅東湖站,係舊時廣州市東山區入面嘅車站.」
在粵文維基百科入面,講清楚喺邊個城市嘅最高級行政單位,最好用返第一級行政單位,都可以寫清楚喺全世界入面比較多人知嘅城市即可,例如廣州,佛山,深圳,珠海,西安,重慶,上海,天津,臺北等.
如估係鬼佬城市嘅譯名要注意.除非個名係同普通話差唔多音,否則就一定要按返粵語嘅讀音嚟搞!


text:
(地道式劇透)《人中之龍6 生命詩篇.》第五章-蒙面
接續上回,講到南雲講出真話,不過知道事情最多既人其實係清美,因此建議桐生直接搵佢了解更多詳情,包括遙人親生父親既身份.
點都好,既然同廣瀨一家班人真係熟左,佢地又唔係討厭遙人呢個BB(最少作為玩家既我唔想哄佢),一開波就交比佢地慢慢玩下個B,而桐生都同清美約好黃昏係山頂上面單獨見面慢慢講清楚.
既然未到黃昏,自然就需要你強制去做下野觸發劇情啦,當然呢段時間你鍾意慢慢做支線都可以,反正你一日唔行到果個指定位置都唔會有劇情發生,但一系列支線遲下一次過講,依家返正題講主線,行到十字路口會發現一個叫阿城既比兩條MK仔圍踢緊,作為正義主角桐生當然又要出手相救啦!
當打完兩條MK仔之後,佢地就響朵話自己係JUSTIS既,而JUSTIS呢個朵係神室町果陣就碰過一次頭,不過MK仔野桐生果時又點會介入丫?所以呢個阿城就解釋一下來龍去脈,話當初搞呢個JUSTIS既組織係為左團結對付惡勢力,但到後黎坐大左就自己都變成惡勢力,於是創辦人之一既阿城就退出,結果比人追殺.
所以就搵左間餐廳做據點(個老闆真係即時話唔識佢地),係幫阿城治療既同時,出去左買藥既妹妹比JUTSIS既人捉左,於是阿城希望桐生出手幫佢地,但幫既方法竟然只係好似玩塔防遊戲咁做指揮……
呢種其實就類似你《人中0》經營不動產同夜總會咁,要持續打,然後又走左啲頭目出黎咁樣樣,而行街都果陣就可以去收小弟增加戰力等等,搞咁多野之後,最後其實都要桐生親自出手打埋一份,打完就由桐生諗名,創立左「桐生會」,但比個人吐槽好似黑道名,不過我就認為叫「桐生組」反而更似,始終好似扮到係東城會分出黎咁嘛!
完成劇情成為真正既大佬之後,時間就到左黃昏,都係時候按照約定坐纜車上山頂搵清美,但正當要講到遙人生父身份既時候,染谷連埋成班人馬突然出現,不過就唔洗打,單純又係串串供咁姐,最後唯有返去廣瀨一家先.
但到步果陣突然飯野就衝左入黎話清美比人捉走左,南雲當然緊張起上黎,於是決定衝去迎賓館救清美,不過諗到可能比人認得出既時候又縮左一縮,呢個時候老頭廣瀨又好幽默咁話以前見到唔順超既人都係戴住頭套打佢地一身,所以一人一個頭套,再著到好似個賊咁,符合返章節標題,睇個地圖相討一下作戰會議,準備好就可以出發,畢竟要打既人都真係幾多下.
到步之後,雖然敵人眾多,不過有班小弟係到,點都叫有啲用既,由於係順住去,所以每一個房間都一定要搵清楚先可以繼續行,同埋得閒可以留意下啲位會有精力飲料執,當行到大澡堂既時候,由於桑拿房太熱,搞到南雲除左頭套,於煙霧後面等住桐生既正正就係染谷,但染谷唔打算係到應戰,於是追佢追到上5樓,辛苦打完一堆肥佬之後終於同佢打,不過從佢背部發現佢係無紋身既,睇怕都無做最終Boss既料……所以戰鬥上都係拎身邊啲傢具砌佢就可以.
同染谷打完之後,發現清美其實只係同人食緊飯,似乎成件事係有人想引桐生黎,不過在旁南雲聽到真相都好似失戀咁,畢竟自己心愛既女人同人結過婚仲生埋女,難免情緒低落既,但呢個搞笑既小弟就唔好理佢住,重點今次出現既陽銘聯合會會長來栖猛(巖見兵三)同佢個仔巖見恒雄終於露面,其實目的自然係想希望同東城會結盟,希望「堂島之龍」桐生一馬做見證人,不過桐生堅決拒絕,當然,拒絕下姐,就唔洗又打既,大不了兇一兇話唔同你結盟就可能同近江聯盟結,但點都好,清美最後安全返到去,即係遙人父親既身份終於要曝光……
(待續)


text:
生殖系統
生殖系統係生物主要負責生殖嘅系統,唔同性別嘅生物嘅生殖系統會明顯唔同.生殖系統嘅器官叫生殖器官.
人嘅生殖器官[編輯]
生殖器官,準確啲講,係指喺複雜生物體上任何同有性繁殖同埋組成生殖系統有關嘅組織(嚴格意義上,唔一定都屬於器官).人類同大部分哺乳動物嘅生殖器官主要有:
另外有相關嘅性器官一詞,廣義係指會帶來性快感嘅器官.生殖腺係指產生配子嘅器官.喺人類身上係指睾丸同卵巢.
發育[編輯]
雌雄兩性嘅生殖器官係來自同一組來源.
喺受孕幾星期之後,雌雄兩性胚胎嘅生殖器官喺解剖學上都一樣(雖然性染色體唔同),基本上類似雌性嘅生殖器官,擁有一對「泌尿生殖皺摺」,中間有一細凸起物,拱起物後有尿道.另外重有一對生殖腺喺體內.
喺一般人類胚胎嘅發育過程中,(位於雄性染色體嘅)SRY基因會令生殖腺發育為睾丸,冇SRY基因生殖腺就會發育為卵巢.之後,內生殖器同外生殖器嘅發育係由某啲胚胎生殖腺分泌嘅荷爾蒙決定.如果生殖腺發育為睾丸,而細胞亦對睾脂酮有反應,外側皺摺會腫起,中線會融合以形成陰囊.隆起物會長大變直形成陰莖,皺摺內側會包住陰莖,中線會融合以形成陰莖尿道.出世後睾丸會下降入陰囊.如果生殖腺發育為卵巢,另外一套過程會形成雌性內外生殖器.
以上一般過程中出現特殊變化,就會形成程度不一嘅雌雄同體現象.
之後喺青春期,生殖器官重會有規模較小嘅發育.


text:
今日小小豬有件事令我有感而發,佢竟然整濕個玩具地拖,再裝滿一桶水,話要幫手做家務,幫我洗地呀!佢唔係玩玩吓,十分認真,好用力咁用佢個玩具地拖擦擦擦個地板!
小小豬仔蹲低喺地下大大話話有成十五分鐘,依段時間都係好專心咁擦地.當佢覺得乾淨時,就滿心歡喜咁同我哋講「完成」,睇見佢個笑容都感覺到佢好有滿足感呀!
其實小小豬之前都有用佢啲打掃玩具幫我掃地拖地,不過都係三兩下之後就走咗去,咁專心同加埋水去做都係第一次.
我見到佢用水拖地時,第一個反應係「想C呀……又係度玩水」,仲好想即刻停止佢依個舉動,因為我覺得佢都係玩多.不過細心諗,可能平日見我哋用水拖,佢當然係跟返我哋嘅做法啦!所以就等佢慢慢自己做,想睇吓之後會係點.
慶幸我沒有阻止,如果唔係就見唔到小小豬完成後個滿足眼神,同埋令我覺得小小豬又大個仔多一步啦!當然,之後我係要幫佢執手尾,要再拖過地同埋幫小小豬由頭換過晒啲衫(因為佢太落力,攪到濕晒呀!),不過嗰一刻我又真係幾享受依個執手尾過程.
有時我都會諗,係唔係對小小豬嘅要求過高?當見到佢做一啲反常事時,我就批定佢係度搗蛋?
不過,經過今次事件之後,我就明白要學懂放手同埋理解,凡事都係有兩面睇.雖然表面係做緊一啲搗蛋事(當然我指唔係一啲勁過分嘅事啦),但最後得出個答案係……其實都係表達緊佢乖一面,只係佢嘅能力未能做到,所以令我有錯覺.
所以話,乖仔,搗蛋都係只差一線,視乎我地點理解同小朋友點表達.其實我都覺得幾難,不過我都會努力學習,希望可以做到一個好媽媽啦!


text:
后海灣
后海灣(Hau Hoi Wan),原寫後海灣,後海,係香港同深圳西面一大灣,因為近深圳,又叫做深圳灣(Shenzhen Bay或者Shum Chun Bay),而英國人叫佢做Deep Bay,所以又叫做深灣.后海灣原本寫做後海灣,因為佢係南頭後海,所以叫後海灣,而南頭嘅前海,亦都有前海灣,又叫大剷灣,向住伶仃洋.
名[編輯]
因爲后海灣有后字之故,啲人直覺同天后有關,而后海灣口西面,蛇口側邊嘅赤灣有赤灣天后廟,更加深有呢個聯想.之不過按地理計,后查實係後字減筆.有時舊地圖都有註後海灣.而查實呢,後海係同前海相對.後海喺南頭東岸,而前海喺南頭西岸.
地理[編輯]
后海灣三面畀地圍住,東係南頭半島,北係深圳,西係香港新界米埔,流浮山等地,西南方向通出伶仃洋,門口係深圳蛇口同香港嘅爛角嘴.后海灣,雖然三面有地環抱,可以泊船,但因有沙泥淤積,唔啱泊大船.而周圍地勢平坦,難以避風.
后海灣因為周圍有河注入,所以有唔少淺灘,變成紅樹林.流浮山亦產蠔.不過深圳方面大量填海,所以淺灘亦少咗好多.
史[編輯]
英國向大清租借新界時,亦將成個后海灣租埋,而岸界係以水漲計,所以當時香港西界係當時新安縣岸邊.西界再響南頭半島南端,赤灣附近接條直綫落大嶼山大澳,做香港西海界.不過一九九七年七月一號之後,后海灣正式由香港同深圳各佔一份.
響中華人民共和國成立之後,因為有大量難民來香港,所以香港同中國大陸之間,來往受管制.而當時大陸生活環境唔係咁好,有連場政治運動,唔少人都坐船由后海灣偷渡來香港,響流浮山等地上岸.一九六七年香港左派暴動,有香港人響后海灣畀人擄返大陸.
交通[編輯]
后海灣有橋由香港鰲磡石通去南頭半島東角頭. 坐標: 22°30′N 113°58′E


text:
滑翔機
滑翔機一般嚟講都係冇動力,細細隻,好簡單嘅飛行工具.亦都有啲貴啲嘅滑翔機,有引擎,喺滑行高度唔夠高嗰陣點火飛高啲,熄火再滑過.啲引擎馬力同燃料方面係同飛機冇得比嘅.滑翔機主要係靠對翼嚟飛,所以翼好重要.大多數滑翔機嘅翼都特別大特別長,噉樣可以獲得更加大嘅昇力.而機身方面就盡量細,成部機嘅材料要盡量輕,亦要夠堅固.
滑到幾高幾遠視乎天氣同開滑翔機嘅人嘅技巧.滑翔機嘅結構亦都有影響.啲高級嘅滑翔機,翼好闊好長,就算冇風都可以每降低1米向前滑行50米咁遠.
歷史[編輯]
好耐以前啲人就識放紙鷂.查實滑翔機就係大紙鷂,不過唔使線.響飛機發明之前就經已有滑翔機.1809年英國人佐治·茄利試驗咗第一架滑翔機,不過飛唔高亦都飛唔遠,唔算真正意義飛起過.1847年佢先至成功用佢嘅滑翔機帶住個10歲細路飛到10米咁高.1851年,佢改進嘅大型滑翔機載住四個人,成功脫離拉索滑行500米咁遠.
1891年德國工程師奧拖·哩連他爾用竹同藤做架,蒙布做機翼,做咗第一架固定翼嘅滑翔機.成部機得4斤重,翼有7米咁長.佢自己吊響兩塊翼下便,喺15米高嘅山坡上便飆落嚟,扭轉身體控制飛行,滑咗90米按安全落地.之後,直到1896年8月9日佢飛行遇大風出事,佢做過5挺唔同翼嘅滑翔機,試驗2000幾次.最後尾嗰次飛出事嘅第二日佢就死咗.
1903年懷特兄弟發明嘅飛機亦係滑翔機嘅先驅.飛機係由滑翔機嘅基礎上便改造出嚟嘅.第一次世界大戰完咗之後,德國同美國都有人做滑翔機嚟搞滑翔體育運動.1930年代體育用嘅滑翔機發展好快.性能改進,啲靚嘅滑翔機一日可以滑行幾百至到成千公里.第二次世界大戰嗰陣好多國家開始製造軍用滑翔機,用做軍隊空降.
結構[編輯]
滑翔機個架同飛機差唔多,固定嘅翼,機身,腳架,轆,重有一啲附加結構.滑翔機翼大機身細,同飛機唔同.個機身亦要盡量輕,結實.
起飛[編輯]
有好多唔同嘅起飛方式.因為冇動力,起飛方式就同飛機唔同.
- 拉住起飛
- 要一條索拉住,如果喺地面,就用車之類嘅嘢拉部機,好似放紙鷂噉放飛.等飛到差唔多高嗰陣時除低條索.亦有啲人用飛機拉住滑翔機起飛,然之後除低條索等滑翔機自己飛.
- 彈射起飛
- 用啲彈性發射裝置,猛噉彈部機出去.
- 山頂起飛
- 啲細同輕嘅滑翔機可以運去山頂,人拎起部機猛噉衝,然之後吊喺部機下便飛出去.
降落[編輯]
滑翔機嘅降落同飛機冇乜唔同.降落嗰陣時飛行員要好準確噉把握同控制好下降滑行嘅速度同姿態,因為冇動力,唔似飛機下降速度同姿態唔啱可以飛高再嚟,滑翔機得一次機會.噉就要求飛行員特別小心至得,一下唔覺意嘅話就弊傢伙.


text:
「呢一樣嘢可能好多daddy都做到,但係呢一樣嘢,到我個仔依家4歲幾喇,我都仲未做到.我係好想第一個動作就做到呢一樣野,抱住個仔企起身,轉幾個圈.」黎志偉,曾經係一名全職運動員;2008年更以10秒極速爬上長洲太平清醮嘅包山頂,成為「包山王」.自認係運動都啱嘅志偉,亦係首位奪得亞洲極限運動錦標賽冠軍嘅香港人.不過好不幸,一場交通意外,令佢從此連企都企唔到:「5年前喺屯門公路 遇上咗一個交通意外,導致到我嗰個脊椎第11節第12節嘅神經線撕裂晒,斷開晒,完全一個半身癱瘓人士.」點解個天要咁玩我?發生不幸事,我哋最鍾意問個天;但係志偉冇諗過呢個問題,佢只係諗到當時懷住8個月新孕嘅太太同埋即將出世嘅小生命:「我有好頹,當其時真係好似一個廢人一樣.以前我成日爬得好高,睇嘅嘢基本上都係喺人地頭頂嘅,依家係坐住喺輪椅,甚至乎講嘢都抬高個頭同人哋講.正正當其時就係我太太都有左8個月嘅身孕,當其時唯一一個生存動力就係好想見到個仔.」一個小生命嘅來臨,令志偉決定唔再頹!佢開始做番運動,Boxing﹑劍撃﹑攀石……甚至只靠一雙手去爬上獅子山山頂.「我爬獅子山就正正係交通意外5周年 ,成個過程係難處理o架,亦都有諗過不停問自己嘩 咁辛苦做咩呢搞呢壇嘢?但又諗到起碼都有30幾40人去撐我,支持呢件事,咁就真係認認真真去做靚啲件事.」呢次壯舉,終於感動到外國廠商,願意出售機械腳,但經費最少要2﹑3百萬港幣.唔少熱心網民都好想幫助志偉企番起身,發起眾籌.不過志偉決定要繼續靠自己:「捐款或者眾籌,我都唔係第一個考慮.雖然係半身癱瘓啫..但係其實都仲有少少能力嘅,咁我就唔想就咁樣接受人哋啲捐款,幫我完成企番起身一個個人嘅心願.」靠自己講talk同出書,鼓勵到人又幫自己,或者呢種鬥志就係香港人.
獅子山精神係咩?黎志偉話:「點解我要爬獅子山呢?想提提大家,乜嘢叫做獅子山精神.新獅子山精神係代表無論外在環境因素點樣影響都好,其實你都要毋忘初衷,排除萬難,做番自己做人嘅嘢,或者係活出你人生嘅態度.」
採訪:植詠珊(Cathy)
攝影:Kaman﹑Meng
剪接:Roy
編審:Kaman


text:
朋友妻咪走雞
中出左老死條女
我叫呀傑,普普通通一個中學生,讀緊中6.我讀果間學校係普通band2 ,同大家一樣我都係一個讀唔到大學既可憐蟲.但係我既成績已經足夠入asso ,所以我既中六基本上可以話係hea.
同大家一樣,我係學校入面總會有一啲老死,我有4個best friends,全部都識左6年架喇.而加岩岩係中五升中六既暑假,我都唔洗點煩大學啲野,所以就同左成地成班出街.
我一早已經係黃大仙地鐵站等緊佢地.第一個嚟既係阿奇,肥肥地咁,成績都算好啦,佢係我地咁多個之中最想入大學既.我一尼就打左個招呼「喂屌,咁撚準時既,佢地班仆街仲未到喎.」冇錯,相信大部分男人同兄弟講野都夾雜住一啲粗口.「屌!唔撚係呀,我都專登遲15分鐘出門口啦.」阿奇屌哂鬼咁樣.跟住我地見到呀浩同呀星一齊尼.我睇到之後大叫:「屌你老母,兩個死基佬肛完先尼呀?!」答我既係高高瘦瘦平時動作斯斯文文但係講野就好好笑既呀星「係呀,鬼叫佢緊咩.」跟住平日見到女就忍唔到眼係咁望既呀浩就反駁「我屌呀婆都唔屌你啦!」冇錯,我地平時就係咁嘈.唔好睇我地5條麻甩佬,其實除左呀奇之外個個都有女.
呀星條女叫apple,156cm度啦,除左白白淨淨冇性病之外,個波都算大既都有c呀,不過最令人迷到既一定係佢最善解人意既心同埋果個燦爛既笑容.不過講起大波阿浩條女就真係世界級,yuki 年紀輕輕個波大到離哂譜,聽呀浩講佢條女好似有e,未算勁啊!佢條女成170條腿我玩到3晚.不過今日呀風冇嚟到,佢雖然人唔高但係瘦瘦地,不過佢條女bobo 真係女神級,啲皮膚白裡透紅,把聲聽到都回滿血,對波同條腿都比apple過之而無不及,我屌到少幾年命都制.
言歸正傳,我地約左今晚打邊爐,不過啲女人又要化妝又剩,所以我地班麻甩佬咪出尼行住先.話咁快到左夜晚,作為一個正常中學生打邊爐當然係去酒樓任食啦,果日我女朋友病左冇嚟到,所以當時只有我,阿奇,阿浩,阿星,apple同yuki.由於我一支公,成程都冇出過聲,善於睇人面色既apple就留意到,跟住我見食到一半有啲悶就攞左啲啤酒飲.佢地就有講有笑,為難左我尼條單身狗.「喂屌!出到尼高興啲啦呀傑,聽日又你又唔洗番學,難為左我聽日仲要早起補課.」呀星七情上面咁講.呀奇和應「咪係囉屌,我夠一支公啦!」聽到尼番對話之後,在場果兩位女士都忍唔住笑左出尼.「apple,好靚呀你笑得!」尼句說話我只係敢放係我內心入面.一諗到尼到我就行左出去抖下氣.由於岩先apple 已經留意到我,所以佢都跟埋出尼.當我見到佢既時候,先留意到原來佢今日著左嬲屌裙,雖然上身只係著左件白T,但係已經完全凸顯到佢既身材,再加上我地岩先飲左啲啤酒,佢塊面白得尼又有一絲既紅潤,我睇到都想一啖錫埋去.「做咩呀你,成晚都唔開心咁?」佢好似關心朋友咁問我.佢就係咁善解人意,尼點亦都係我對佢著迷既地方.「冇呀,見你地一對對咁,突然覺得有啲空虛姐.」「咪咁啦,橫掂呀星聽日要補課,等陣完左我陪你行下啦.」我聽到之後呆左一呆,講左個哦字就當應左.
食完之後佢地各自回家,得番我,呀星同apple.apple打完話題「呀星,你聽日早起呀,不如各自番去啦.」我聽到之後覺得奇怪,apple竟然為左陪我講大話呃呀星.「好啦.」呀星係apple同上留下左一吻就走左.由於當時已經夜晚,工廠區既大街入面就只淨番我同apple兩個人.我地一直漫無目的咁行,行既途中,由於我係一個比較高既人,只要我一望向apple既心口,就會見到佢果對白裡透紅既肉球,我即忍唔住係咁望.唔知佢係咪留意到,佢臉上出現尷尬既表情之後提議行入冇人既公園坐下.我望到佢白色T-shirt突出尼果兩個圓型,我竟然覺得有一絲興奮,再加上周圍空無一人,我起左一個邪惡既念頭.我將右手放起佢白滑既大腿上面,再慢慢向上摸,佢一開始有啲驚訝之後就只有臉紅同呻吟「嗯⋯呀⋯⋯好痕呀」.我睇得出佢比我挑出一絲欲火,我再變本加厲,將左手係佢巨乳上面游走,隔住bra咁揸佢令到個觸感更刺激,我轉換姿勢,坐左係佢後面,我地大腿貼大腿,佢就好似當左我係馬桶咁坐上尼,我左手抽入t-shirt入面揸佢,右手抽入底褲入面摷佢,同時我地亦都打緊車輪,我感覺到果種舌頭同舌頭交錯既快感,果種淫亂.之後我亦都唔浪費時間,直接除佢條褲,用狗仔式插入佢,佢雖然口講唔好,但係隻手就揸住我條巨龍對位,「啊」我插入左之後,感受到巨龍既暖同埋佢下面既濕型成一個好舒服既感覺,我大力前後抽插,佢一直呻吟「嗯⋯⋯呀呀..大力啲!」尼個時間我就個佢係一個確確實實既淫娃.


text:
Monday, 31 December 2007
Tokyo Tower (TV)
o係屋企冇街出太悶, 又完全唔想做正經o野, 所以 download o左齣都算舊o既日劇, divx 格式放上大電視度睇都好靚, 叫做 Tokyo Tower, 共十一集. 本來係一 d 興趣都冇, 唔係一早就睇o左. 點知係非常好睇, 大出意料之外, 已經成為我最鍾意o既日劇之一.
其實如果要我分析點解咁好睇, 我都唔知點講好. 個故事唔算特別, o個 d 乜乜"可憐天下父母心"一早拍過晒; 演員唔錯, 都成功令到角色討喜, 不過亦唔係乜大卡士. 只可以講佢拍得好好, 拍出好多令人印象非常深刻o既情境, 鏡頭拍得靚, 再配上勁靚o既音樂, 真係 power 十足. 我好少喊, 但係睇呢齣o野開頭同結尾o個幾集都有俾佢搞到流眼淚, 好多時本來都頂得住, 但係佢 d 音樂一起就唔掂, 真係夾得太好, 搞到幾次我要扮去洗手間解決某 d 生理問題先冇俾妹仔發現...
以我所知呢齣電視劇o係日本都唔收得好好, d 人比較鍾意睇同期o既流星花園2 o個幾個醜男. 有機會應該睇下, howtindog 大力推介.
Posted by Howtindog at 16:00
Labels: 電視
0 comments:
Subscribe to: Post Comments (Atom)


text:
香港仔郊野公園
香港仔郊野公園(英文:Aberdeen Country Park)係響香港香港仔嘅郊野公園,響1977年10月28號劃定,廣受本地人士歡迎,亦都吸引一啲外地遊客到訪.響香港郊野公園成立之前,呢處係郊野公園試點,當時叫做香港仔森林公園[1].
位置[編輯]
香港仔郊野公園響香港島嘅山嘅南面,向北伸到去灣仔峽,南面就係香港仔同黃竹坑,面積大約423公頃.佢環繞住香港仔水塘,分為香港仔上水塘同香港仔下水塘.
自然環境[編輯]
香港仔郊野公園有好多樹,主要係二戰後種嘅好多種闊葉類樹木,比較常見嘅有紅膠木,木荷,大頭茶,鴨腳木同崗捻.而常見嘅雀仔有麻鷹,毛雞,畫眉,喜鵲,了哥,釣魚郎等,間中亦都會見到穿山甲同松鼠行過.
好去處[編輯]
香港仔自然教育徑響香港仔下水塘東面,遊客可以睇住教育徑上嘅傳意牌加深對郊野嘅認識.
港島徑香港仔同黃竹坑段亦都響公園裏面,西面由貝璐道開始,東面去到布力徑,全長大約14公里.
郊野公園亦都提供唔同嘅康樂設施,包括燒烤爐,太極台,兒童遊樂設施,樹木研習徑同健身徑等,另外重有一條輪椅徑畀傷健人士用.而香港仔郊野公園遊客中心有查詢服務,同埋展出郊野公園資料.
交通[編輯]
由於香港仔郊野公園接近市區,交通算係方便,可以由香港仔經香港仔水塘道去到,由黃泥涌峽同灣仔峽就可以經布力徑,由山頂區同香港仔就可以經貝璐道.


text:
日式夜總會,打機睇日劇就見得多喇,但大家其實對呢個topic嘅認識有幾深呢?
日本陪酒女郎呢個行業係鼎盛,定係人才短缺?陪酒女郎同風俗,妓女原來大所不同,賣酒唔賣身到底又搵到幾多錢呢?
嚟緊一系列嘅《Like Japan放送室》會同大家探討下日本嘅陪酒女郎文化.
今日先為大家介紹,喺日本有專門搵part-time陪酒女郎嘅公司㗎!
呢間叫「MORE」嘅公司,透過網站幫助有興趣兼職做陪酒女郎嘅女仔同有需要嘅夜總會配對,成個系統喺日文就叫「派遣キャバ嬢」.負責人春木先生話我哋知,網站成立至今已有7000多個女性使用,每個月會多200個新嘅用戶登記添.做派遣比做全職或專屬陪酒女郎好嘅地方包括:可以彈性上班(會根據用戶希望嘅時間安排更表),可以即日領取薪金,唔需要達成店舖嘅目標業績(無業績壓力),最緊要係無經驗都可以做~
咁到底係咪咩人都可以去做嘅呢?春木先生話其實有條件架!如果面試嘅時候啲女唔識答問題,講嘢好細聲,或者連敬語都講唔好,達唔到基本水準嘅要求就無得做.另外,佢話用戶最多係20-25歲,其次就係26-30歲;偶爾都會有啲18,19歲嘅女仔登記.除咗大部份用家本身有正職,都係想做派遣搵下外快之外,偶爾都會有啲同藝能界有關嘅女仔嚟登記架!佢仲話試過有AV女優嚟登記,嚇咗一嚇添!
咁到底做派遣陪酒女郎搵到幾多錢呢?其實每間舖頭開嘅價都唔同:一般都係時薪3000yen至3500yen,但好似六本木或新宿,甚至銀座等高級啲嘅地方就可能有4000yen或以上嘅時薪.之但係,有啲舖頭可能會收取提供俾你嘅衣裝費,所以話就話4000,有機會抽返你2000yen嘅「行政費用」架!
咁點解會有咁多女仔做陪酒女郎?當然每個行業都有賺錢嘅「捷徑」...
我哋下集會搵嚟真係做緊派遣嘅陪酒嘅Risa同我哋爆大鑊,睇番片尾我個樣係名副其實嘅O晒嘴!到底佢同我講咗啲乜?下回分曉!
特別鳴謝:キャバクラ派遣More 全力協助拍攝


text:
遺傳學
遺傳學係研究生物體嘅遺傳同埋變異嘅科學,係生物學嘅一個重要分支.喺史前時期,人類就已經識得利用生物體嘅遺傳特性通過選擇育種嚟提高穀物同埋牲畜嘅產量.而現代遺傳學,目的係尋求了解遺傳嘅整個過程嘅機制,就係始於19世紀中孟德爾嘅研究工作.雖然,孟德爾並唔知遺傳嘅物理基礎,但喺佢觀察到生物體嘅遺傳特性,某啲遺傳單位遵守簡單嘅統計學規律,呢啲遺傳單位家陣被稱為基因.
基因位於DNA上,而DNA係由四類唔同嘅核苷酸組成嘅鏈狀分子,喺DNA上面嘅核苷酸序列就係生物體嘅遺傳信息.天然嘅DNA係以雙鏈形式存在嘅,兩條鏈上面嘅核苷酸互補,而每一條鏈都可以作為模來合成新嘅互補鏈.呢啲就係形成可以被遺傳嘅基因嘅複製方式.
基因上嘅核苷酸序列可以被細胞轉譯以合成蛋白質,蛋白質上嘅胺基酸序列就係對應基因上嘅核苷酸序列.呢個對應性被稱為遺傳密碼.蛋白質嘅胺基酸序列決定佢點樣摺疊成為一個三維結構,而蛋白質嘅結構就同佢所發揮功能密不可分.蛋白質執行細胞中幾乎所有嘅生物學進程來維持細胞嘅生存.DNA上嘅一個基因嘅改變可以改變佢編碼嘅蛋白質嘅胺基酸,並可能改變呢個蛋白質嘅結構同埋功能,進而對細胞甚至整個生物體造成巨大嘅影響.
雖然遺傳學喺決定生物體外形同埋行為嘅過程中扮演重要嘅角色,但呢個過程係遺傳學同生物體所經歷嘅環境共同作用嘅結果.例如,雖然基因能夠喺一定程度上決定一個人嘅體重,人喺童年所經歷嘅營養同埋健康狀況都會對佢嘅體有重大影響.


text:
1985 年5月19日,香港足球代表隊為奪得世界盃出線權遠征北京作客與中国隊決戰,當時全世界都認為香港無得打,認為中国無論體能實力都有壓倒勝優勢,雖然一面倒睇淡,但係香港隊並無因此而妄自菲薄,奮力為香港而戰.
場波一開始,鄰国球員以為食硬香港隊,窮追猛攻,但係香港隊沈着應戰隱守陣地,攻極都唔入,吹咩.鄰国隊員見久攻不下,自專心受損而開始沉唔住氣,點知仲俾港隊前鋒劉榮業把握到機會進攻,鄰国球員啖氣仲點忍得落,門前30碼就顯出強国本色一野勾跌劉榮業.你估你強国真係大晒咩,勾跌人咪罰球囉.
鄰国隊員以6人人牆防衛,而港隊派出一位球員開出罰球,依位球員攞起個波然後細細聲叫咗一聲“細鬼“,之後依位球員就一個神級後傳交波俾“細鬼“張志德,細鬼一腳百步穿揚射穿鄰国龍門,香港隊1:0領先.
開罰球依位咁冷靜機智嘅球員就係由膠波仔踢起,到香港4屈足球先生,永遠的傳奇10號胡國雄先生,係地利人和都俾比下去嘅情況下,最後以2:1戰勝鄰国,寫下香港足球界最輝煌一頁.依場波唔只為香港人爭光,更加激到鄰国人民表現出高尚情操,係球場燒垃圾,周街打爛野都不突只,仲襲擊附近嘅外國人,如果今日俾香港人見到鄰国人俾人激到扎扎跳都唔知點算.
胡國雄先生唔只係一代球王,對香港足球可謂貢獻良多,話佢係香港英雄都絕對當之無愧,可惜今日2015年6月15日胡國雄先生英年早逝,本人認為依位香港傳奇絕對值得香港人記念,希望係聽日 2015年6月16日香港對馬爾代夫球賽中,大家可以為胡國雄先生起立鼓掌以表敬意,亦對為香港爭一口氣嘅香港足球隊打氣.
(利申,本人明天進場觀賽)
p.s.: 5.19之戰嘅教訓就係香港人絕不能妄自菲薄
仲有,記得星期三政改表決


text:
好用化妝小工具~Chasty 化妝掃
早2日上左旺角間CANMAKE 化妝室
比我見到支好野~就係呢支化妝掃
開來睇下先~你會問有咩好呀? 得個樽咁既樣?
其實係掃來架~ 可能你又會講~車呢D掃出左好耐啦成日都見~
再睇真D? 佢可以開得架~ 出面好都多係連D唔岩用/唔係自己用開既碎粉
佢其實重都係一個Power Case
當你入左碎粉後接一按後面 D碎粉就會出來好方更
你會問有咩咁好你要推介?
首先唔知你地有冇試過化妝出街溶妝要補? 可能平時會用粉餅去補
好多人都唔識拎粉既分量同方法好多時都會補補下變左粉人(補得太厚)
如果你都會既我建意你可以買呢支掃~
1.因為碎粉點都係會比粉餅幼細,同埋用掃上唔會令個妝變得好厚
(如果出油可以用紙巾印下D油再上碎粉)
2. 可以用返岩自己膚色的碎粉, 唔怕再補既時D色又唔夾自己膚色又要去買多盒野去補妝(如化妝帥同用我建意可以用透明碎粉, 可以岩每個人用)
3. 一支搞點方便帶出街, 由其化妝師同人補妝又要拎唇, 遮瑕, 碎粉, 有時又要拎HAIR既野, 拎小個碎粉已經好好, 有時出戶外補妝時一支搞掂又唔怕大風吹到周圍都係碎粉
4掃既毛都好軟好舒服, 另外佢重有支係平頭既岩D用開礦物粉底既人用
我覺得呢支錯好方便真係唔錯架~大家可以買返支試下
搞點可以帶出街啦~ ^^


text:
黃竹坑
黃竹坑(粵拼:wong4 zuk1 haang1)係響香港港島南岸一笪地方,響香港仔東面,深水灣西面.響香港地區行政中,黃竹坑屬於南區,目前主要係一個住宅同輕工業區.
黃竹坑東部嘅壽臣山一帶,曾經係香港圍嘅所在地,係香港地名來源之一.原村嘅大部分已被政府拆卸,家陣僅存黃竹坑新圍同小部分黃竹坑舊圍.
名[編輯]
黃竹坑舊時係條涌,所以叫「坑」.古時又叫鐵坑.家下工業區一帶,係涌嘅出海口,舊時叫涌尾,係水上人搭棚聚居嘅地方,有如家下大澳.
英人初到黃竹坑,就叫呢度士丹頓涌(Staunton Creek).Creek卽係涌,而Staunton就同中環史丹頓街一樣,以東印度公司嘅士丹頓而名.士丹頓跟譚夏士出使北河,曾經實地到過呢,所以有咁名.家下條黃竹坑呢條涌,變咗條明渠,所以叫唐字叫黃竹坑渠,英字Staunton Creek Nullah.
史[編輯]
黃竹坑一帶響新石器時代就有人住,現存嘅古蹟有黃竹坑石刻.到咗明朝嘉靖年間,有人響該處一帶建立香港圍,成為香港島早期具規模嘅村落之一.而當時黃竹坑西部係一個內灣,亦吸引咗唔少漁船停泊.
黃竹坑自1960年代開始開發,內灣亦被填平發展工業大廈,令黃竹坑一度成為香港嘅其中一個主要輕工業區.但隨著1990年代大部份紛紛遷移至中國大陸,製造業「日落西山」,加上現時香港政府銳意將香港仔同佢週邊地區發展成為一個旅遊區,黃竹坑將會轉型成三四星級酒店為主嘅酒店區,部份工廠大廈會改建成酒店.


text:
繆美詩:再Rap一次
黃世澤:誤用網上平台,Rap出公關災難
MC Jin居然仲敢喺平安夜於APM搞平安夜音樂會,我覺得面皮厚到無倫.因為Rap起嚟無節奏感(Rap歌要流暢到數白欖咁易至叫及格,以粵語嚟講,粵語好適合唱Rap,但偏偏要求填詞功力亦最高,因為粵語有九聲,粗口全部響到爆),歌詞充滿住「起錨」,「Sure Win」之類厭惡性元素,陳岳鵬嘅倒屎能力之高,真係驚為天人.而MC Jin敢同特首合作,唔驚重覆麥嘜嘅死法,真係只可以講,有啲人真係天生厚顏.
小弟認識嘅林忌,佢絕對唔係小弟呢種會聽LMF果挺人,佢平日唔聽Rap,但佢同好戲量合作填嘅惡搞版,都可以即時KO MC Jin(你會唱林忌同好戲量合作版嘅詞,定係MC Jin惡頂版),我諗有樣嘢好重要,要填粵語Rap歌,通曉粵語韻律以及對社會具批判精神(亦即係美國Rap歌原本嘅精神,本來經濟日報篇文有相當篇幅介紹Rap與政治,但因為唔係個個讀者頂得住果堆解說而要割愛),之前小弟介紹過LMF,唔係為粗口而粗口,MC仁填嘅詞都係諗清諗楚,甚至成個法國大革命理念都寫入去,MC仁本身亦係留法返嚟.
所以,呢次特首辦唔係東施效顰咁簡單,係直頭挑釁年青人,大批年青人走去惡搞特首同MC Jin,一如Rachel講,抵死.
延伸閱讀:
黃世澤:LMF,香港,法國
黃世澤:清舊歌散記
除咗粵語,南洋嘅Rap歌都係好犀利,因為混埋馬來語/印尼語,馬來語/印尼語係極為適合Rap嘅,最經典作品係認識南洋入門歌《麻坡的華語》,成個南洋嘅語言,種族,奇怪社會問題等等,一首歌講得清清楚楚,最堅係,好多識背《麻坡的華語》嘅係五,六十歲嘅長輩.
後話:查實特首辦有個人,肯定比陳岳鵬熟Rap呢種體裁熟十萬倍,大家應該估到係邊個,佢真係無乜理由俾MC Jin呢啲垃圾出到街.
我諗,應該要有位博客或者高登仔(我知高登應該有呢挺高人),認真向大家介紹吓Rap嘅歷史,同文化傳統,小弟呢樣嘢,就絕對唔敢獻醜喇.再有呢類文化上的錯判,小弟講真真係唔係好頂得順.
仲有,林忌加好戲量惡搞版嘅編曲,就真係好熟流行音樂嘅編曲,熟過特首辦用公帑請嘅膠人多多聲.


text:
大學站 (東鐵綫)
呢篇文章講嘅係東鐵綫嘅大學站.想搵港島綫嘅大學站,睇下(香港大學站).
座標: 北緯22°24′48.07″東經114°12′36.62″
大學站係位於香港沙田區嘅港鐵東鐵綫車站,之前叫馬料水站,喺1966年改名做大學站,以車站旁邊嘅香港中文大學而得名.
目錄
車站結構[編輯]
大學站係一個地面車站,但主要大堂係位於2號月台側邊嘅下一層,同時有另一個較細嘅大堂喺1號月台側邊.2個大堂同埋月台由兩條路軌下嘅通道連接(一條喺收費區內,一條就喺非收費區).收費區嘅通道喺中文大學嘅一邊設有閘機.雖然大學站望落好似同香港中文大學有一段距離,但係1號月台設有另一個西面大堂通往香港中文大學,並設有閘機方便出入.
大學站設有兩個側式月台,月台只有中央部份設有上蓋,兩端都係露天.本站係三個設有「空隙黑點」提示嘅車站之一(另外兩個係九龍塘站同旺角東站),兩個月台都喺急彎之上(列車限速係每小時55公里),空隙係港鐵中最闊嘅,可達34厘米,因此乘客較易發生墜軌意外.
車站樓層[編輯]
車站出口[編輯]
車站大堂[編輯]
一號月台[編輯]
- C - 香港中文大學
- 香港中文大學
鄰接車站[編輯]
車站周邊[編輯]
大學站隔離就係香港中文大學,遠少少有香港科學園同馬料水碼頭.車站隔離有個巴士總站,有巴士同小巴去馬鞍山同科學園.
接駁交通[編輯]
大學站響馬料水,因為附近有馬料水碼頭去新界東北,所以曾經係交通樞紐.後尾馬鞍山西面近沙田海一帶發展做新市鎮,起咗好多路,水上交通無咁重要,變成去東北平洲,塔門同黃石嘅碼頭.相反大學站就變成火車轉去馬鞍山一帶交通樞紐仔,有巴士同小巴站.家下有車去到馬鞍山東面十四鄉.自從有埋馬鞍山鐵路,呢處嘅角色就唔係咁重要.不過新界北或者由大陸坐火車落嚟,搭東鐵綫南行去馬鞍山嘅乘客,喺呢度轉車方便好多.
- 九巴:
- 87K 大學鐵路站 ↔ 錦英苑(循環線)
- 87S 大學鐵路站 ↔ 錦英苑(循環線)(只限平日繁忙時間服務)
- 272K 大學鐵路站 ↔ 香港科學園(循環線)
- 289K 大學鐵路站 ↔ 富安花園(循環線)
- 專線小巴:
- 807A 大學鐵路站 ↔ 海柏花園
- 807B 大學鐵路站 ↔ 十四鄉水浪窩
- 807K 大學鐵路站 ↔ 十四鄉井頭
- 香港中文大學校巴:
- 大學站 ↔ 逸夫書院
- 大學站 ↔ 新亞書院
- 香港教育學院校巴:
- 大學站 ↔ 香港教育學院
- 翠華船務:
利用狀況[編輯]
大學站大堂外嘅公共交通交匯處設有巴士同小巴駛經連接9號幹線吐露港公路馬料水段同2號幹線大老山公路去對面嘅馬鞍山路,橫跨沙田海嘅架空天橋去馬鞍山住宅區,以前大學站係馬鞍山居民出入市區嘅重要車站,即使而家馬鞍山綫已經通車,由馬鞍山去羅湖/落馬洲嘅乘客都係喺呢個站上車比較方便,所以呢個站仍能維持有一定人流.
另外,每逢馬場站開放,大學站會做一個臨時轉綫站,往紅磡方向列車嘅乘客要去馬場站,必須喺大學站等經馬場站嘅列車.而去火炭站嘅乘客搭咗經馬場站嘅列車,亦要喺大學站等經火炭站嘅列車.而喺2008年北京奧運同殘奧會期間,前往沙田主賽場睇馬術比賽盛裝舞步賽事同場地障礙賽嘅觀眾,都要喺呢個站出面轉大會嘅穿梭巴士HK1.
車站歷史[編輯]
大學站列車出軌事故[編輯]
1988年6月4號下晝兩點,一列九廣鐵路(英段)南行貨運列車喺大學站以北嘅白石角出軌,直到第二日朝早10點40分恢復服務.期間九鐵服務中斷咗成日.九鐵方面派出接駁巴士疏導乘客,但場面混亂.例如喺沙田站,夜晚大批乘客爭先恐後上接駁巴士,有人甚至爬窗上車.出事嗰段鐵路本來係個急彎,後來喺1995年拉直.而家係香港教育學院運動場.
車站命名[編輯]
大學站之前叫馬料水站,喺1956年9月24號正式啟用.車站啟用初期每日只有南北行各三班列車停站.隨住香港中文大學落成,喺1966年12月11號宣佈改名做大學站.
2007年12月2號兩鐵合併,東鐵綫現有大學站,同起緊嘅港鐵港島綫西延香港大學站,站名重複.當其時港鐵未就此事有所定案.有類似情況嘅旺角站,九廣東鐵旺角站就改名做東鐵綫旺角東站.有輿論認為依傳統地名,東鐵綫原有嘅大學站應恢復原名馬料水站,新起嘅大學站就命名石塘咀站,但港鐵發言人指港島綫西延大學站重未正式命名,並重申名稱將會反映該區嘅地區特色.2009年,港島綫西延動工起之後,港鐵將港島綫西延大學站正式改做香港大學站;而家嘅大學站亦無喺港島綫西延通車後順便改名做「中文大學站」.


text:
又到一年一度中秋節,雖然喺日本,冇我最愛嘅香港月餅.
唯有試食日本嘅月餅應下節,睇下有咩唔同啦~
月餅喺日本係屬於和菓子類,
今次試嘅係日本和菓子店「新宿中村屋」嘅兩款月餅.
(日文嘅月餅係叫げっぺいGeppei,漢字都係月餅)
一盒11個,1739Yen.
一個係紅豆餡,一個係叫木の実,即係果實餡......
??(咩來㗎...
)
首先食紅豆餡,
比起香港月餅明顯地係扁好多,
Size都細好多.
切開一半,
冇蛋黃,本來以為真係只係得紅豆.
望清楚啲發現原來入面有白色一粒粒,
食落唔太甜,個皮有小小硬,
因為啲一粒粒而好有口感.
而食到中途終於發現啲白色一粒粒原來係
合桃.
同香港月餅比就真係完全唔同野
不過當一般日本和菓子咁食嘅話我覺得都幾好食
之後就係試果實餡,
未食之前已經好疑惑果實餡真身係咩.
切開一半
嘩...好多嘢喺入面
同樣係紅豆餡,但係多左好多唔同嘢
咬落去好夠口感,有小小韌韌地.
啲一粒粒多到自己都唔知食緊咩
唯一食到嘅就係提子乾
睇返材料名先見到有:
芝麻,花生,合桃,菠蘿,提子乾,橙醬,蘋果,冬瓜...
等等好多嘢集埋喺個餅到.
就好似香港嘅五仁月(雖然我冇食過)
我都係食返紅豆算啦!
各位而家喺日本嘅朋友手上冇月餅
又想應下節就快D去買返個~
當然如果可以揀嘅話緊係食返最愛嘅香港月餅,
仲要最好係冇黃
大家又鍾意食咩月餅呢?
人在外地,唯有望住個月亮喺遠方嘅日本
祝大家中秋節快樂啦


text:
RIVA 128
簡介[編輯]
RIVA 128係由nVidia 開發,以NV3為基礎,於1997年底發布嘅顯示核心.經歷咗NV1 ,NV2 嘅失敗之後,NVIDIA 集中力量研發NV3,進攻個人電腦市場.當時適逢微軟發展Direct 3D,所以各家顯示核心廠商亦都準備發展各自各嘅顯示技術標準,例如3dfx嘅GLIDE,PowerVR嘅PowerSGL,ATI 嘅3DCIF.而NVIDIA 就選擇咗支持微軟的Direct 3D 標準,從而有咗後者强大嘅後盾.
開始[編輯]
NV3係一個128bit嘅顯示核心,填充率係100Mpixel/s,並且第一次擁有硬體三角計算引擎,每秒能夠計算出500萬個三角形.Riva 128擁有4MB記憶體,支援AGP 1X接口.Rive 128嘅效能超越咗3dfx嘅Voodoo同ATI嘅Rage Pro,即使畫質一般,但係由於價格低廉,所以成為咗OEM廠商嘅最爱,戴爾電腦同Gateway等電腦廠商係佢地嘅出品入面都預裝咗Rive 128顯示卡.至於喺零售市埸上,多間顯示卡廠商都推出咗有關嘅產品,唔夠一年,就賣出咗100萬張.半年之後,NVIDIA發布咗Riva 128ZX,擁有8MB記憶體,並且發佈了OpenGL驅動程式.
奠定成功[編輯]
另外,由於NV3支援OpenGL,所以喺QUAKE呢隻當時大熱嘅遊戲入面有唔錯嘅表現.QUAKE因為唔採用GLIDE,令到3dfx嘅GLIDE變得無用武之地,間接令NVIDIA取得優勢.之後,id Software授權其他遊戲廠商使用QUAKE II 嘅引擎.維爾福軟體公司用咗呢個引擎開發出HALF-LIFE .由於Rive 128 能夠良好支援OpenGL,所以市場佔有率節節上升.3DFX嘅GLIDE係咁嘅情況下逐漸失去優勢,原先只支援GLIDE嘅古墓麗影II:西安匕首同極品飛車3,都推出咗Direct3D嘅版本,使到所有支援Direct3D嘅顯示卡,都可以好完美咁執行呢啲遊戲.
同一時期NVIDIA 請咗David Kirk 成為佢地公司嘅首席科學家,奠定咗NVIDIA將來嘅成功.


text:
喺人事部工作既小妹,見盡唔少公司既「人」同「事」,係呢個平台上一齊分享職場上既苦與樂,笑與淚.
(職場航行日誌)APPRAISAL係一場客套交戰
一年一次嘅Appraisal對打工仔黎講係一個爭取權益嘅機會,定係俾阿頭名義上討論工作表現,實際上用黎繼續壓榨你辛勞嘅續約條件?
上一代嘅人成日話出黎打工為咗份糧點都要忍,不計其數嘅死貓,有功上司領,幫手做私人野,總之有柯打就一一通殺.做Apprasial嘅時候,俾個「中規中矩」嘅Grading,做員工嘅幾想咬牙切齒大叫「有無搞錯啊?做到得返半條人命,日日唔夠訓,Anytime standby,你好意思出手咁低?豈有此理!」最後為咗份工都係要將啖氣吞返落去.以前,的確無咁多選擇,一有咩行差踏錯,Bad record好易跟一世.所以佢地經常苦口婆心一句「寧得罪君子,莫得罪小人」,只要肯捱肯搏,一上到位到時可以牙斬斬嘅咪係你囉!呢個惡性循環,其實太唔健康,Apprasial唔應該係公司單方面嘅把戲.
到咗而家,老闆眼中嘅打工仔大膽咗好多,會敢頂嘴,會蠢蠢欲動想去表示不滿.所以一有Junior post出招聘廣告,老闆都明示想請啲聽聽話話嘅白紙,我講咩佢做咩,就最好.係私人公司嘅話,老闆覺得俾人工仲要徒添煩惱,不如簡簡單單換個人算數,佢睇唔順眼要寫衰一個人嘅Apprasial然後炒咗佢係唔難.不過喺公營機構,就要做足程序先至拎到Approval炒得,而Apprasial係其中一樣重要「證據」.首先要Consult一下個同事,循例俾機會佢講下工作上嘅困難,作為上司有無方法可以幫佢改善,而同事又願唔願意行多步去達到上司心目中嘅Standard呢.如果傾店數嘅,就可能做返個Review,將大家嘅期望寫低簽個名作實,放長雙眼睇下喺定咗嘅期限做到有幾多!通常喺呢種情況下,是但一方會軟化落黎,Review記錄亦唔會喺Apprasial入面,免得同事有太大Hard feeling繼續留喺度.特別係大機構今時今日鍾意講Image講包裝講People-oriented,為面子唔會搞到情況一面倒,怕招人話柄,所以會喺Apprasial盡量寫得客氣啲,而且「有商有量」,先會做到最理想嘅雙贏嘛!係好虛偽但係正正每日都發生緊.
若然有一方極度不滿,傾唔店數,都唔可以一嚟就炒咗人,可能要立即請位大粒啲嘅Hold一個Meeting,白紙黑字寫低雙方Comment,要小心啦……唔少上司暴走起嚟唔小心好易中歧視,例如話個同事生完BB之後唔聽指令工作頻頻出錯,就中咗家庭崗位歧視,又或者提及同事放完長病假返嚟做野慢條斯理Meet唔到Deadline,咁樣講又踩中陷阱,所以幾嬲都好,因住禍從口出.
對同事嚟講,即使上司俾低分,Apprasial仍然俾機會你「上訴」,唔少大公司嘅Apprasial form新增左個Column 俾你表明點解唔同意對方講嘅野,辯護內容係會記錄在案,起碼唔會完全No say嘅.假設將來調咗去第二個部門做,人地睇到你個P file,見到咁低分個心一沉,但你嘅意見可能會令佢有所體諒,花啲時間注意你係咪人地口中講到咁差.如果一段時間後觀察到你根本唔係咁,低分形象自然會被消除.
Appraisal係直接影響同事嘅前途,做上司嘅唔好意氣用事,鬆手啲同事實會好感激,分分鐘佢唔好意思加返多兩錢肉緊做野.除非太差勁,做完Review依然做野求其,Hea無責任感做錯周圍賴,咁就要好好懲罰下,出封Warning letter,都無改善,咁就注定大家工作上無緣份啦,係咁先.
以上文章刊於《招職》.


text:
(住得舒適!歎得招積!)京都站旁「新裝酒店」試住報告!
去旅行玩完成日返到酒店都想舒舒服服休息吓,所以小編對酒店嘅條件一啲都唔求其,不過我相信以下嘅幾項其實都係基本野,下次會唔會再嚟,真係要睇間酒店今次畀到啲點嘅住宿體驗.
・要近電車站
・房間唔可以太細(至少要打開到行李箱)
・床鋪浴室要乾淨衛生
・最好附近有野行有野食有野行但又唔會太嘈
・價錢唔好太貴
今次關西行就得到Sponsor試住距離京都站近近地嘅「RIHGA ROYAL HOTEL KYOTO」,呢間酒店新裝咗冇幾耐所以都可以想像到房間實乾淨舒服.果然!一開門已經靚到同同事一齊嘩嘩聲!有幾正?一次過坦盪盪公開畀大家睇!
酒店客房:
今次入住嘅係「Luxury Twin (Regular)」,雖然呢張係官相,但入面真係咁靚!最誇張係廁所都有條長走廊,淋浴間又超大,沖完涼著衫都唔會撞手撞腳!房入面仲有好多細微位會令人覺得好貼心,連對室內拖鞋都充滿驚喜,正到入咗房有啲唔係好想再出街行!
現代人冇返啲音樂襯底又點得!呢部野一入房就畀眼利嘅同事發現到,可以用藍牙link去手機播歌,啲聲都幾靚,後來同酒店職員傾開,原來真係有唔少住客曾經問過部機邊度可以買到.(笑)
迷你吧冇可能冇,呢度更加連咖啡機都準備定畀你,想飲新鮮熱咖啡?幾時都得!
唔想飲咖啡,房入面仲有幾款日本茶俾你慢慢歎!個茶壺仲係特製嘅鐵茶壺,重手之餘保溫效果非常好,更加容易逼哂茶葉嘅香味出嚟,對住街外風景呷啖茶,真係非常之享受.
有啲酒店一入房就要上床,想搵個可以座嘅空間都冇.不過呢度絕對冇呢個問題,你睇張疏化大到夠瞓成個人,可以同朋友喺度傾吓計食吓零食,又點捨得咁快上床瞓教!
呢幾盒五顏六色嘅疏洗用品係咪好靚呢!原來每隻色都代表住京都一大特色,好似綠色就係嵐山嘅竹林,單係呢啲細位,已經覺得酒店花咗唔少心思.
點解話酒店好貼心,因為連嗽口水都準備好,呢樣野其他酒店真係比較少見.
到大家都勁關心嘅浴室啦!呢度嘅浴室大到一幅相好難影得哂,有得淋浴呢個一早預咗,估唔到仲有個咁舒服嘅浸浴空間,長度剛好可以成個人浸哂落去,冬天浸勁舒服!
連浴鹽都放定喺度等你用,唔慢慢浸返個浴真係好對唔住酒店對唔住自己!
頭頂式花灑嘅水力超舒服,水力溫柔到好似熱帶雨林嘅雨水咁,瞇埋眼咩都唔做就咁企喺度發呆都覺得好歎!E(´∀`;)
酒店連沐浴用品都勁講究,Body Lotion,Body Soap,Conditioner,Shampoo通通用哂LAURA ASHLEY,仲要唔係極細支嗰種,唔使就住就住用!日本冬天咁乾,支Lotion可以帶出埋出街用,又香又潤但又唔會好油,size帶出街又唔會阻地方,正!!
餐飲美食:
隨住酒店改裝,呢度亦新設咗「KAZA」呢間靚裝All Day Dining嘅餐廳,如果你入住嘅Package有附設早餐,就可以過嚟呢度享受非常好味嘅自助早餐.坦白講以自助餐嚟講呢度種類唔算太多,但勝在樣樣都勁新鮮啱啱整起,同埋就算係臨近Last Order,廚師都仲繼續密密整冇停手,唔會停哂手等收工.
除咗KAZA之外,呢度嘅地底同頂樓原來都開設咗幾間餐廳,要景有景,要美食有美食,如果諗住喺酒店休息吓Hea吓,行幾步就可以去到餐廳,方便到爆!
去食早餐帶埋朝食券是常識吧!(雖然我成日都入咗𨋢先記得要帶......)
「KAZA」熱食感覺出得好慢同每次量唔多,原來有啲熱食係廚師即場煮即刻放入熱食盤內,唔怪得樣樣睇落都好似啱啱整起!
室內環境非常舒服同寬落,拎住餐盤走動都唔使左閃右避.
試完一輪,個人認為即製芝士奄列,雞肉西京燒,永遠都係啱啱炸起嘅脆卜卜薯餅,同埋口感軟糯嘅日本飯係一定要食嘅必食之選!食飯嗰陣記得一定一定要加埋魚干仔漬物,味道同日本米超級夾,就算幾飽都好,加咗魚仔我保證你實食到最少一碗!
如果有Budget又想帶住另一半享受一個難忘嘅晚餐,極度推介大家去14樓嘅「TOP OF KYOTO」,呢度係住京都唯一一間360°旋轉餐廳,由於酒店附近並冇高樓大廈,所以呢度視野非常好,食完一餐飯剛好轉完一個圈,欣賞住萬家燈火去品嚐法國美食,你話點會唔難忘!
「TOP OF KYOTO」嘅日景同夜景都非常之靚,呢度亦有提供早餐,如果想食一個與眾不同嘅奢華早餐,呢度係唔錯嘅選擇!(當然價錢另計~)
地下一樓仲有幾間餐廳,好似呢間「橘」就提供法式懷石料理,玩埋日法Fusion菜,逐道上夠哂精緻.
酒店內部巡遊:
如果住過RIHGA ROYAL,我諗有唔少人都同小編一樣一步入大堂就覺得呢度好京都,原來呢度嘅裝修隱藏咗唔少京都元素!而除咗泳池呢啲基本設施之外呢度仲竟然有個小教堂,酒店入面有埋教堂,真係非常少見!
Front Desk紅色嘅枱面概念原來來自神社嘅紅色屋頭頂,牆身同地吓嘅條紋原來就係嵐山嘅竹林.雖然加入咗傳統嘅京都元素,但室內嘅設計非常時尚,古今合一但毫無違和感,呢啲就係大師級設計!
呢度有18間大大小小嘅宴會廳畀客人開辦唔同類型嘅活動,當日所見已經有試食會同婚禮,Booking勁Full.
酒店入面有個小教堂真係好誇張!好多日本人喺呢度搞完婚禮就會直接喺隔離宴會廳設宴,唔使拎住勁多野走嚟走去,好方便.
唔止西式婚宴,和式傳統婚宴呢度都可以幫你安排!
大堂嘅Souvenir Shop有好多京都本土特產,如果真係冇時間出去揀手信,喺呢度執幾件一啲都唔失禮.
交通:
眼見大堂時時刻刻都有客人搞手續就知呢度應該幾多客人入住,緊係啦,呢度交通真心幾方便,由京站行過去10鐘之內一定到,如果10分鐘都覺得太遠,唔使怕,酒店有15分鐘一班嘅免費接駁巴士往來酒店同京都站,想行路定搭車?隨你喜歡~
就係呢架巴士啦,認實佢!酒店仲特別喺大堂劃分咗個候車區,有舒服疏化坐住等車,車到會有專人過嚟通知你,一定唔會Miss咗班車.
價錢:
講咁耐大家係咪好關心個房價呢?唔好以為有咁多Facility同靚裝就一定好貴,小編入住嘅「Luxury Twin(Regular)」官網公價做緊¥18,900(約港幣$1,270)一間房,「Standard Double」做緊¥11,800(約港幣$800),訂房網仲會平大概港幣$100左右,呢個價錢住到呢種級數,真係好抵玩!
Luxury Twin(官網)
Luxury Twin(Expedia)
Standard Double(Expedia):
睇完咁長氣嘅介紹,大家有無少少心動呢?希望今次嘅試住報告對大家下次京都之旅有用,同埋最後想再次鳴謝Expedia嘅Sponsor,畀我地有個咁正嘅住宿體驗,多謝~(^Д^゚)ノ
RIHGA ROYAL HOTEL KYOTO
地址:京都市下京区東堀川通り塩小路下ル松明町1番地
電話:075-341-1121


text:
談戀愛其實唔係年青人嘅專利,尤其係有唔少人後生嗰陣有啲為咗生活拼搏,錯失咗好多姻緣,搞到年紀大咗個個只係孤家寡人,不過時代唔同咗,只要有心力,啱feel就算你已70歲都可以談戀愛.今日有周刊就話71歲李家鼎同施明離咗婚之後,喺年前遇到一個年近60歲,貌似楊思琦嘅女人組織新家庭.謝賢 80歲
謝賢當年同狄波拉離婚後,識咗一個細佢49年嘅女友CoCo,唔經唔覺佢哋仲拍咗拖11年,上個幾個禮拜,仲有傳四哥再做老竇,連佢個女謝婷婷都忍唔住打電話問個清楚,結果四哥好霸氣咁鬧:「Short㗎?」結束鬧劇.趙世曾 80歲
趙世曾亦生性風流,身邊啲女伴個0氹0氹轉兼且仲一個比一個年輕,不過近年愛上強國佳麗,最近同大陸佳麗Dora行得最埋,喺10月打8號風球嗰陣,俾《蘋果》全程影晒佢哋十指緊扣去圓方睇戲,日前仲有讀者透過爆相爆片喺澳門見到同女伴出入!林建名 79歲
林建名出咗名多女伴,前年同何傲兒驚傳爺孫戀,出席書展嗰陣,因為何傲兒唔聽電話,搞到佢做訪問嗰陣眼淚鼻涕一齊流,不過之後大方承認極為欣賞女方,直誇佢乖巧,懂事,好女孩,仲話想再婚,不過呢段似是如非嘅關係,因為林建名正式收咗何傲兒做契女,之後而結束.李國章 71歲
外號「沙皇」嘅李國章,喺舊年11月被爆戀上年約40歲嘅dbc香港數碼廣播公司市場推廣部主管何婷媚(Monique Ho),雖然佢哋年齡相距逾30年,不過熱戀程度唔會少過啲後生仔,試過好幾次俾人影到佢哋好親暱,拖手,掃背,攬腰好咁黐纏行街,前排仲話佢哋已經進入談婚論嫁階段.
2016年12月27日 星期二
(70歲搵true love)四哥傳再做老竇 大少遇傲兒BB想結婚 __,四哥,傲兒,何傲兒,謝賢,
談戀愛其實唔係年青人嘅專利,尤其係有唔少人後生嗰陣有啲為咗生活拼搏,錯失咗好多姻緣,搞到年紀大咗個個只係孤家寡人,不過時代唔同咗,只要有心力,啱feel就算你已70歲都可以談戀愛.今日有周刊就話71歲李家鼎同施明離咗婚之後,喺年前遇到一個年近60歲,貌似楊思琦嘅女人組織新家庭.謝賢 80歲


text:
2013年11月13日星期三
生記粥麵
18 則留言:
上環生記真係好出名,成日排長龍.回覆刪除回覆
呢間都要排架,不過無咁長龍刪除
我每次返香港都會許中環生記食番一碗靚魚骨腩粥㗎,其他嘢食就無乜食過!回覆刪除回覆
骨腩好早買晒,好似幾好味咁,但我唔識食所以叫咗豬潤刪除
下次返香港等我試吓先,我呢度無呢啲正嘢食.回覆刪除回覆
要記住喇,下次回港食完通達食生記刪除
我以前開完OT, 都會間中食生記架回覆刪除
分析中肯, 我以為有名氣的會好好食.回覆刪除回覆
有啲嘢要試過先知,食粥好一點啫刪除
有機會我都想去食佢啲粥呀,家陣粥麵舖買少見少.回覆刪除回覆
去油麻地呢間無咁多人喎刪除
咁即係唔使試啦,反正價錢都唔平哦!回覆刪除回覆
唔係喎,一定要試佢嘅粥,如果喜歡吃魚要試魚粥,足料又好味,牛腩要淨食唔好加麵刪除
我地都係唔好魚,所以食粥唔係食豬肉粥就係豬潤粥.睇見D豬潤真係好掂喔!回覆刪除回覆
豬潤粥都好食架,最好加埋豬腸刪除
以前係上環返工, 都會幫襯佢食粥, 魚鮫和魚腩粥幾好, 魚鮫唔係成日有, 有客係預先訂魚鮫同魚骨, 我覺佢D鯪魚肉唔掂, 上湯蘿蔔就唔錯.回覆刪除回覆
我第一次幫襯,我唔識食魚頭,所以最好味的我也沒有吃,不個粥底幾好味刪除


text:
美遊系列 寫意的 Office
筆者去咗美國睇 Google I/O 開發者大會,當然有嘢可以響呢度分享吓啦!話時話,筆者響呢行咁耐,都去過好多外地嘅 Show,不過 Google I/O 就真係第一次參與,之前都係其他同事去,所以興奮又新鮮.之但係今次響戶外舉行,就算 Google 好貼心咁派咗頭巾,黑超同太陽油比大家,筆者都係曬黑晒返嚟.其實以往 Google I/O 都係響室內舉行,唔使擔心去完會變「澀谷流」,不過筆者都幾 Enjoy 呢種玩法,係有啲曬又有汗出吓咁,但夠晒健康!
同事話每次去 Googl e I /O,都會去 Google 嘅 Campus,今次梗係唔例外,筆者終於有機會見識到做 Google 嘅員工有幾正,有幾「C 服」,原來唔使等放假都可以好「C 服」嘅!話說第一日做完朝早嘅 Interview 後,就去 Google Bldg 43 食晏,途經就見到一個沙灘排球場,仲有人響度打緊沙排 2vs2,嗰一刻筆者不知幾咁想衝落去一齊打,奈何我唔係 Google 員工…呢個唔係重點,而係我無帶衫換呀!
另外,因為今次有好多 Interview 要穿梭 I/O 會場同 Campus,而且係去 Campus 唔同嘅地方,去其他 Bldg 時,都會見到有好多設施,好似乒乓波枱,遊戲機等等,仲有得彈吓鋼琴咁,食晏時間見到好多人做 Gym,放工時間又會跑吓步,踩吓車,等員工有一種好寫意嘅感覺,唔會有咩壓力咁,輕鬆得嚟又健康,做起嘢嚟啲轉數都快啲啦!
睇完 Google Campus,不其然諗起我哋都啱啱搬咗 Office,咁當然……係無得比啦,如果第時可以擴充到好似 Google Campus 咁……就真係發緊夢囉你!


text:
扫码下载
扫码下载
Nov 17, 2007
就係咁 阿塔 postponed咗 master個offer 一年 打算起碼响剛果工作一年 一年后再睇情況 到底係繼續工作定係去讀書
塔媽知道阿塔嘅決定后 義正嚴詞咁叫阿塔諗清楚 去剛果唔係玩架 生活条件艱苦 去剛果工作嘅都係大陸人 本身响大陸條件已經艱苦 去到就顶得住 我响香港同英國長大 嬌生慣養 跟本冇吃過咩苦 (冇吃過咩苦???!!! 吃咗阿媽你唔知啫 真係又要寫篇 ‘留學生之苦’嘅blog) 陣間去唔夠两日 頂唔順要番香港 咁就真係失禮死人 朋友們亦好担心 因為剛果前名扎伊爾 一講扎伊爾係咪有D印象呢? 幾年前經歷政變及內戰 局勢一直唔穩定
‘阿媽’真係一種好奇特嘅動物 佢永遠係最愛你嘅人 但經常亦係最唔瞭解你嘅人 阿塔應承得去 就唔會咁衰仔打退堂鼓 阿塔心里面就一个念頭 其它人頂得順剛果 阿塔点解唔得? 我份人就係咁 唔衰得 而且我相信 只要我下定决心做一樣嘢嘅話 冇野係我做唔到嘅
呢個時候大家一定好想問一個問題: 啱啱去到剛果嗰陣會唔會唔習慣? 回想起05年10月剛到剛果……. 唔好意思 真係記唔起有咩唔習慣嘅野 所有野都好新奇 阿塔嚟得剛果 就預咗接受呢度嘅一切 只要我所要求嗰三樣嘢 fulfill 到 就唔存在習唔習慣嘅問題
好多人問阿塔享唔享受剛果生活 过得开唔開心 阿塔相信一樣野 人唔應該俾環境左右 开唔开心係靠自己嘅心態 因為好多時我地根本冇辦法控制環境 只能調節自己嘅心態 阿塔早就立定主意 要做一个快樂嘅人 冇男朋友我就揾朋友吹水 冇朋友我就重睇金庸全集 冇金庸全集我就養吓寵物 冇寵物我就落廚煮两味 冇得煮两味我就坐响花院睇吓星星 冇星星我就煲韓劇…… 無論身處世上邊個角落 可以做嘅事咁多 梗有一件可以令我開心嘅 只要我願意令自己開心 我就能夠開心
网易公司版权所有 ©1997-2017


text:
中共駐香港果位撚樣話香港冇三權分立,梁特係至高無上果位.當然條撚樣可能係見到梁特上任後香港比佢玩殘視法律而無物所以有感而發,但係我必須要指正返撚樣,香港係制度上的確係三權分立.講到知識依方面嘅野,我信我之前果位MISS好過信你隻走狗下話?
三權係乜或者我簡單咁講下:行政,立法,司法.行政當然係行政長官,即係梁特嘅工作.立法好明顯就係由立法會負責.雖然最後都要由特首簽署確認,特首都有解散立會然後要重新通過,但若果下一任立法會嘅人員都決定通過議案立法的話,特首得兩個可能:簽署接受,或者提前離任.
所以,喺立法過程特首得兩樣野可以做,就係表態支唔支持同埋簽個名.
最後嘅司法就即係法院,法院點判都好特首無權左右,律政司敗訴都只可以按程序上訴而唔可以拎支槍指住法官個頭(雖然我知梁特想咁做去判哂黃絲坐監).點解個個都話司法獨立就係香港最後希望呢?因為無論特首幾仆街,立法會班二打六幾冇用都好,只要司法係獨立於外嘅話香港理論上仲可以保持一絲公義.而家條撚樣(我完全唔想提佢個名,自己對號入座啦下)居然話香港係梁特一個人話哂事,換句話講就係我地見到梁特理應跪地叫聲吾皇萬歲萬萬歲.條撚樣返幾百年前做太監會唔錯,但做官的話就唔係好合適.
特首幾仆街係一回事,警隊幾咁賤係一回事,香港變得愈黎愈差都係一回事,但係三權就係香港現有制度嘅基礎,依點係不能否認嘅.而家條撚樣想用一句說話就打散香港咁多年黎保留住嘅制度,想將香港搞到同中國一樣咁亂,真係普通撚樣都未必做得出咁嘅行為.做護主犬佢當然稱職,但我想同你講做人做到咁會折墜,會累埋你屋企人架,撚樣!


text:
風雨同路台灣之旅 ~ Day 2(Part 2)
天成~包裝廣場~君品商場~淡水~漁人碼頭~淡水老街~士林夜巿~85度C~天成
17~Feb~2010(三)
係漁人碼頭搭車番去淡水老街
呢條街好長好多嘢食好多嘢買
幾值得行架
嗰日好多旅行團
身邊啲人都係講廣東話
呢個係正宗嘅阿婆鐵蛋
係老街直行到街尾再轉左就見啦
呢個臭豆腐好正架
仲有泡菜送我都食咗兩大串
長長嘅薯片仔仔又點放過呢?
大老爺同仔仔囡囡就係呢間搜奇博物館度
唔見咗成粒鐘
等我係條街度好似個傻婆咁周圍搵人
行完老街都夜啦
原定行程係先去美麗華再戰士林夜巿
不過咁大兩
去到美麗華又點可以坐摩天輪呢?
而且個個都變咗濕水鴨
周身濕晒都唔舒服
所以一致決定
直接去士林夜士掃街
搭捷運係"劍潭"站落車
1號出口再過隧道就係士林夜巿
行入去就見到呢檔
超人氣嘅大大雞扒
姨娚女上次嚟嘅時候
試過幾好味
可惜太多人排隊
我地都無心機去排
諗住行入去食睇下有乜好嘢食
點知舉步都難
根本無辦法可以停係度
係度行仲好危險
隔離就係一大鑊油
好辛苦咁行完
見檔檔都無位
兼且睇落無乜嘢好食
見仔仔好想試下
唯有坐低求其咁試一雨樣
啲食物勁差
碟蠔仔煎淨係得薯粉
成碟得幾隻蠔仔
勁難食囉
仔仔同大老爺又想去試下鐵板牛扒
我地幾個女人就無興趣
又見姨娚女就想去搵間蛋糕店
就同佢約定8點係捷運站集合
各自搵食
我地四個女人去搵一間叫"85度C"嘅蛋糕店
姨娚女的同事話呢間嘢好正
我地都搵咗一輪先搵到
佢地唔係開係大街度
好彩都俾我地搵到
梗係要影番張相先啦
呢度啲蛋糕款式非常多
一件平均都係35~48台幣一件(約$9~$12)
係咪好抵先
我地每人選一樣 然後一齊試 各款蛋糕都好味 我同姨娚女不約而同選咗拿破崙 祇係唔同味道啫
然後一齊試
各款蛋糕都好味
我同姨娚女不約而同選咗拿破崙
祇係唔同味道啫
啲CAKE真係唔錯
忍唔住再買多幾件返酒店試
返到酒店之前仲有少少時間
啲鋪頭收十點架
女人梗係會爭取shopping嘅時間
係酒店放低啲蛋糕
即刻再落地下街行
雖然大家真係好攰
都無阻我地買嘢嘅興致架
我係度都買咗三對鞋
好攰好攰又一天
期望明天唔好再落雨啦..............
待續day 3 & day 4...............


text:
莫卡咖啡
莫卡咖啡(又叫莫加或者摩卡,英文係 Café Mocha,意思係朱古力咖啡)係意式鮮奶咖啡(Café Latté)嘅變種.同意式鮮奶咖啡一樣,佢通常係由三分之一嘅意式特濃咖啡(Caffè Espresso)同埋三分之二嘅蒸氣發泡鮮奶配成,不過佢重會加入一少部分朱古力.朱古力通常會以朱古力糖漿嘅形式添加,但係有啲咖啡售賣系統就會以即溶朱古力粉取代.有時,打起咗嘅忌廉,可可粉,同埋綿花糖都會加埋響上面嚟加重咖啡嘅香味同埋作為裝飾之用.
同意式泡沫咖啡(Cappuccino)唔同,莫卡咖啡上面係冇鮮奶泡沫嘅.取而代之,莫卡咖啡上面通常係啲打起咗嘅忌廉同埋肉桂粉或者可可粉其中之一.
另一個意式鮮奶咖啡嘅變種係白莫卡咖啡(White Café Mocha).同莫卡咖啡唔同嘅係,白莫卡咖啡係由白朱古力,而唔係朱古力配成.除咗白莫卡咖啡之外,重有幾種由朱古力糖漿同埋白朱古力糖漿配成嘅意式鮮奶咖啡變種.
有啲歐洲同中東嘅地方會以 Moccaccino 去形容加咗可可或者朱古力嘅意式鮮奶咖啡.而響美國,Moccaccino 就係指加咗朱古力嘅意式泡沫咖啡.
莫卡係也門嘅一個港口,也門係一個位於亞拉伯半島南端,主要係種咖啡嘅西南亞國家.莫卡咖啡呢個名最早係嚟自也門莫加港嘅咖啡品種,呢種咖啡雖然係冇加朱古力,但聞起嚟就好似加咗朱古力一樣.


text:
菲律賓鱷
菲律賓鱷(Crocodylus mindorensis)係一種只分佈響菲律賓嘅鱷魚品種,亦都叫做緬多羅鱷魚 Mindoro crocodile 或者菲律賓淡水鱷 Philippine freshwater crocodile.喺菲律賓,雖然嚴禁捕殺呢種鱷魚,但佢哋嘅分佈地正受到不斷開發同非持續性捕魚方法,例如魚炮,現時有關佢嘅保育工作係由荷蘭 / Filipino Mabuwaya 基金會負責.
以前曾被稱為佢係新畿內亞鱷(Crocodylus novaeguineae)嘅亞種,雖然同灣鱷有相同嘅分佈,但體型就比唔上灣鱷.佢哋嘅野外數目唔多過 500 - 1,000 隻,同其他鱷魚相比,菲律賓鱷嘅口鼻比較闊,身型亦都較細隻,通常唔超過3米,而雄性一般比雌性大隻,呢種鱷魚嘅攻擊性唔算太強,但如果受到騷擾就會咬人.
同其他鱷魚一樣,菲律賓鱷都係一種得人驚嘅捕獵者,捉啲好似羚羊咁大隻嘅獵物,但又會畀鱷魚鳥去清理佢棚牙,細隻嗰陣就食魚,蝦,老鼠同水蝸牛.
國家地理頻道早排拍咗一套叫 Dangerous Encounters 嘅生態節目,係由鱷魚專家布箂迪‧巴爾博士(Dr. Brady Barr)做節目主持人,響呢一輯節目講述,巴爾博士係世上第一個見過晒全球 23 種鱷魚嘅科學家,而菲律賓鱷係比較特別嘅一種,好彩嘅係,佢見到一條只有兩個禮拜大嘅菲律賓鱷,菲律賓鱷有金中帶啡嘅顏色,當佢哋成年時顏色會變深.


text:
雖然話依家睇皇道熱血漫已經唔再係ACG男嘅專利,不過有時好似我呢D偽毒都會同朋友討論下,到底唔同漫畫入面嘅角色邊個會勁D;除咗嗰D一野打爆宇宙嘅角色,我呢D「2到尾」嘅男仕多數都會拎兩款大家睇足十年嘅漫畫嚟比較-《龍珠》同埋《海賊王》.
兩款都係熱血男兒必睇嘅漫畫,但係過去都係得《Jump大亂鬥》又或者一D非官方方法令佢地對打,唔通要路飛同悟空打真係咁難?嚟緊3DS將會推出兩款遊戲《ONE PIECE 大海賊闘技場》以及《ドラゴンボールZ 超究極武闘伝》,今日就有一個驚人嘅消息公開,就係呢兩款唔同嘅遊戲,將會進行遊戲界首次嘅「跨遊戲連機對戰」!
《ドラゴンボールZ 超究極武闘伝》推出已經有一段時間,《ONE PIECE 大海賊闘技場》消息一出時大家都覺得兩款遊戲直頭只係換咗啲角色就算;遊戲同樣係可以2打2,再配上「支援角色」出戰.今次消息指出兩款遊戲可以連機打,唔知大家條氣會唔會順少少?筆者估計,玩家只能針對返自己遊戲選角,始終我就覺得無咁筍.不過詳情係點,就要等官方有進一步消息先知,不過剩係睇《ONE PIECE 大海賊闘技場》嘅Trailer 已經感受到當中嘅熱血!想玩對戰嘅朋友係時候搵返隻《ドラゴンボールZ 超究極武闘伝》出黎操定,如果唔係11月就分分鐘比班海賊屈機架喇!


text:
Thursday, 29 January 2009
Suspiria
以前好細個嗰時, 老豆好鍾意帶我去睇鬼戲, 人地細個喺床上面有父母講兒童故事, 我老豆就讀鬼故我聽, 仲記得, 嗰本書叫"香港怪談", 喺屈臣氏買. 但係大個咗, 都已經唔記得睇過乜戲, 除咗一齣,印象極深, 講班人喺戲院睇鬼戲, 點知鬼戲入面 d 喪屍喺真實戲院度, 仲記得細個睇嗰時超驚, 超刺激, 因為俾 d 喪屍傷到少少, 就會變埋喪屍. 但係大個咗, 就連齣戲名都唔記得, 直到冇幾耐之前, 偶然下知道齣戲叫 Demons, 由歐洲一個出名拍恐怖片o既人 produce o既, 呢個人就叫 Dario Argento.
又聽講佢最出名o既電影叫 Suspiria, 所以就搵咗嚟睇. 其實呢齣戲個故事好弱, 不過就係以畫面同音樂取勝, 造出恐怖氣氛. 當睇o既時候, 第一件事注意到o既就係 d 顏色, 非常鮮艷, 甚至有種好似睇緊童話書嗰種夢幻感覺. 後來睇返資料, 個導演話齣戲個 idea 係來自佢女朋友o既一個惡夢. 呢方面嚟講, 佢真係好成功, 我喺睇資料之前已經覺得齣戲有種"惡夢"感, 佢係拍到出嚟. 另外幾個角色o既死法, 都好多人討論, 認為係恐怖片中o既經典. 呢齣戲好舊, 當時o既 special effect 同今時今日當然係不可同日而語, 但係亦因為如此, 所以拍得特別有心思, 唔似而家 d 戲咁成日飛條腸出嚟 d 水皮招數. 尤其係第一個 death scene, 由開始都結尾, 都令人覺得好緊張, 證實唔需要核突都可以拍到出色恐怖感. 如果你問我呢齣戲成為恐怖片驚唔驚, 我就覺得全片 98% 都唔驚, 好多時都係冇事發生, 只係為下個驚嚇 moment 準備, 但係真正要嚇你嗰時, 就真係會嚇到彈起. 例如最後同個女巫對峙嗰幕, 突然開門走個人入嚟嗰下真係睇到有心寒.
音樂亦非常出色, 同畫面顏一樣, 充滿夢幻同懸疑o既感覺. 上面 youtube 條片就係其中一首主題音樂, 俾你 feel 下.
總括嚟講, Suspiria 有排都未到 Omen 或 Exorcist 嗰種經典程度, 因為故事太弱. 不過亦一看無妨, 同而家荷里活唔係開肚爆腦就日式長髮女鬼好唔同.
Posted by Howtindog at 19:23
Labels: 電影
0 comments:
Subscribe to: Post Comments (Atom)


text:
Sunday, 20 January 2008
玩到尾o既 RPG (4):Xenogears
自細我就最鍾意玩 RPG, 因為我打 d 動作 game 唔叻, 死得多都冇癮. 不過其實o係 xenogears 之前, 我主要玩o既都係 FF 同埋 DQ 系列. 其中都仲有玩過其他o既, 例如甲龍傳說, 3x3 Eyes, 但係都冇玩到尾. 所以當年 xenogears 新出o個時我都冇興趣玩, 因為唔係 FF/DQ, 興致不大. 直到出o左差唔多成年幾兩年, 我先見平買隻o黎玩下, 點知真係一見鍾情, 一打打到尾, 完全停唔落o黎. 我鍾意呢隻 game 仲多過 FFVII, 雖然前者其實畫面同音樂都不及後者.
Xenogears 咁吸引我o既原因好簡單, 故事,角色都一流, 引人入勝. 先講角色, 幾位主角 (隻怪物除外) 都各有自己背景同性格, 每一個都非常討喜, 其中幾個仲非常有型. 佢地o既機械人亦好正, 幾個主角發現出第一個 xenogear o個段真係好玩, 好似親自經歷一齣出色o既動畫咁. 至於故事, 就太過複雜, 講都講唔晒. 不過個故事超長, 好多難以預料o既事件發生, 除o左一開始o個段比較平比較慢之外, 之後就不斷有意外發生, 真係玩到唔停得, 想知道之後會發生乜事, 一路追落去. 雖然第二隻碟明顯係因為唔夠時間做, 所以非常求其, 搞到故事爛尾, 但係前大半都非常出色, 瑕不掩瑜. 最後想一提係 d 對白, 寫得好抵死, 係我玩過最搞笑o既 RPG 之一.
我覺得 Xenogears 係史上最正o既 RPG 之一. 之後幾集 Xenosaga 雖然都唔差, 不過已經去唔返第一集o既高度.
Posted by Howtindog at 14:41
Labels: 打機
0 comments:
Subscribe to: Post Comments (Atom)


text:
金毛尋回犬
金毛尋回犬(Golden Retriever),或者金毛(Golden 或 Goldie),係比較受歡迎嘅狗種.用來搵水禽獵物返嚟(「尋回」嘅意思).今時今日,金毛係最常見嘅家犬之一,因為容易養,好馴並且對主人要求唔多,只要定期運動,餵食同見獸醫檢查就可以.金毛嘅獨特之處在於得人鍾意嘅性格,同人以及其他狗都可以相處得好好.驚嗰陣會呱呱叫,金毛睇門口唔掂,因為太友善啦.容易訓練,因為天生鍾意討好主人,鍾意同人一齊,有人響度嘅時候會好開心,唔會忔人憎.
外形[編輯]
金毛尋回犬係一種大型狗種,外形同拉布拉多尋回犬相似,後生嗰陣最似,而淺色嘅金毛更似.最明顯區別係金黃色嘅長毛.毛色喺淺金色到深黃色之間.美國狗舍俱樂部(American Kennel Club, AKC)標準規定金毛嘅毛皮係「豐富,有光澤,唔同層次嘅金色」(rich, lustrous golden of various shades),太淺或者太深色都唔得.
金毛尋回犬喺大概一歲就大定,喺約兩歲時到最大最重.雖然體形上喺兩歲成熟,性格上要到三歲以上先至完全成熟,而多主人話佢哋嘅狗一世都保持好似狗仔嘅特性.
性格[編輯]
金毛尋回犬活躍好動,鍾意玩,但係有出奇嘅耐性,可以靜靜咁坐響道幾個鐘頭唔郁,就好似打獵時等獵物咁.可能係打獵嘅遺傳,游水亦好歡喜.金毛重極之想討好主人.
同拉布拉多一樣,金毛嘅智力,對人嘅感情,對細路嘅容忍度都好出眾,鍾意𠱁人,係天生嘅守護者,所以係優秀嘅狗醫生.不過,金毛成日要人陪著先至開心.響服從測驗中表現良好,可以係優秀嘅導盲犬.雖然可能唔夠拉布拉多尋回犬響野外測試(field trial)表現咁出色,以突出嘅嗅覺見稱,亦係出色嘅獵狗.
金毛鍾意玩接嘢,接返掉出去嘅棍,網球,飛碟,可以玩上幾個鐘頭都唔厭,特別係有水玩嘅時候.
今日嘅金毛尋回犬分成兩類:出賽嘅 show dog 和獵狗.Show dog 組嘅金毛尋回犬通常骨骼較大,較長,較重.香檳色嘅長毛受推崇.而另一方面,獵狗相對較細隻,腳較長,較深色.兩類從1960年代嘅著名金毛尋回犬分出來.而家,配種嘅人試圖將兩個分支變成一種多用途嘅尋回犬.
歷史[編輯]
金毛尋回犬呢個品種喺蘇格蘭嘅 Guichan 呢個地方嚟,由 Dudley Majoribanks(後來嘅 Tweedmouth 勛爵)響 1835年配種出嚟.話說 Majoribanks 去英國海邊小鎮 Brighton 旅行,去馬戲團見倒俄羅斯牧羊狗表演,想買兩隻,馬戲團嘅訓練員唔想一竇狗分開,Majoribanks 就將成個馬戲團嘅狗都買晒返嚟配種繁殖.
雖然個故仔好浪漫,唔少人認為唔係真嘅.1952年,Majoribanks 後人將 1835年到 1890年嘅配種記錄公開,配種繁殖嘅品種之中係無俄羅斯牧羊狗份,所以個故仔係冇根據嘅.
1865年,最早將一隻叫 Nous 嘅攣毛尋回犬(wavy-coat retriever)狗公;同一隻叫 Belle 嘅特威德西班牙水獵犬(Tweed Water Spaniel)狗乸打種.特威德西班牙水獵犬而家已經絕晒種啦,但係嗰時喺邊境地區成日見倒.1868年,Nous 同 Belle 生咗一竇四隻黃色狗BB:Crocus,Primrose,Cowslip,Ada.以呢四隻狗為基礎,同愛爾蘭蹲獵犬(Red Setter),沙色尋血獵犬(Bloodhound),聖約翰水犬(St Johns Water Dog of Newfoundland),士兵格獵犬(Springer Spaniel),兩種攣毛嘅黑色尋回犬交配繁殖成一個新血統.Majoribanks 響裏面揀最理想嘅尋回犬出黎,佢嘅目標係要一種有活力,健康,易相處,乖,易訓練嘅狗.
1903年,英格蘭狗隻俱樂部首次接受金毛尋回犬註冊,叫做「平毛—金色」(Flat Coats - Golden).1908年第一次展出,1911年被承認為一個新品種,叫「尋回犬(金色或黃色)」.1913年,金毛尋回犬俱樂部成立.1920年,正式改名做金毛尋回犬.
1881年,Hon. Archie Majoribanks 帶咗一隻金毛到加拿大,喺 1894年響美國狗隻俱樂部(AKC)註冊.係呢金毛第一次響呢兩個國家有記錄.1927年第一次響加拿大註冊,而安大略省嘅金毛尋回犬俱樂部(而家叫加拿大金毛尋回犬俱樂部)響 1958年成立.AKC 於1932年承認呢個狗種,美國金毛尋回犬俱樂 1938年部成立.
營救工作[編輯]
由於呢種狗受歡迎,對純種金毛尋回犬嘅需求亦高,成為一個不幸嘅結果,每年好多金毛俾唔再鍾意佢哋嘅主人遺棄,好多都係比較老而要睇醫生嘅.閂咗嗰啲大型嘅,臭名遠播嘅配種工場(dog farm),成為另一個無家可歸金毛狗嘅來源.
作為回應,好多志願機構進行營救嘅工作,令到被遺棄嘅金毛俾人收養.呢啲組織一方面接受啲狗,令一方面同本地嘅動物收容所協議;保證啲狗得到善待而唔會被人道毀滅,獲救嘅狗隻就會放響寄養嘅地方,直到搵到一個永久嘅屋企為止,通常會篩選領養人,以保證為啲狗提供一個合適嘅家.呢啲一類嘅組織利用互聯網籌錢,教育,揾領養嘅人,宣傳佢哋嘅信息.
出面網頁[編輯]
- Information about the Golden Retriever
- 金毛尋回犬俱樂部(英文)
- 英國金毛尋回犬培育委員會(英文)
- 金毛尋回犬美國俱樂部(英文)
- GRCA 美國國家救援委員會(英文)
- 頂級金毛尋回犬網站(英文)
- 金毛尋回犬加拿大俱樂部(英文)
- 香港金毛尋回犬會
- 金毛尋回犬歷史(英文)


text:
早前朋友傾訴湊女問題,佢記得呔仔細細之前有段時間好怕叫人,遇到唔熟悉既叔叔姨姨甚至會喱響我身後,又有段時間有人黎屋企時佢地會喱埋響桌底,所以問我點攪法.朋友個女快3歲,正經歷呢個階段,佢話之前都唔係咁樣,係有幾次屋企人話佢唔叫人無禮貌,就開始怕人,情況嚴重,之後無再話佢,又好返少少,但都好似驚驚青青咁,無之前咁正常,覺得佢唔開心,驚左返學要同老師打招呼.朋友話而家都由佢,願意叫就叫,唔叫都唔會迫佢,咁樣先慢慢好轉.但由於讀緊幼稚園,見到老師唔叫既話,老師會話佢無禮貌,所以有時情況尷尬.講到呢度真係有D火,做得幼稚園老師,理應非常了解小朋友情緒,點樣可以安撫佢地小小心靈,令佢開開心心鍾意返學,所謂有教無類,點解咁無愛心,咁唔了解小朋友需要,根本唔適合教幼稚園!
首先,齋聽件事,我地都知道問題唔係出現響小朋友身上,而係大人點樣去處理小朋友既情緒.有D小朋友好需要安全感,其實當佢地覺得環境舒適安全時,例如warm up後大家熟悉了,佢地係會叫人的.真係唔明點解D大人咁鍾意一見面就迫小朋友叫人,叫左你會識飛嗎? 我唔係話要由得佢地無禮貌,但我覺得一個小朋友有無禮貌,並唔係佢叫你一聲可以証實得到!我都見過唔少精甩尾既細路,離遠已經大大聲叫人,可惜相處時打尖爭大份推人貪心咩都齊,你覺得佢叫你一聲就係有家教有禮貌嗎? 係咪要咁膚淺先? 當然我會教呔仔細細叫人,要打招呼,呢個係基本禮貌,但不適用於幼齡兒童,即係,佢連自己既情緒都未控制到既時候,你迫佢叫,其實亳無意思.到入小學喇,佢開始懂性時,知道點解要叫人,係對別人同自己一種禮貌同尊重,到時候佢唔肯叫,你先勞嘈都未遲.
須知道每個小朋友個性不同,根本唔可以用同一把尺去量度,即使同一方式去教,出黎既效果可以完全唔同.無錯2歲時你叫佢叫人,佢聽你講去叫,你覺得佢好乖,但到3歲,4歲呢? 佢開始用小腦袋去思考,開始有好多我地覺得好無聊,但對佢地黎講係好認真既問題,點解我要叫人既? 我唔叫會點架? 我開始識得驚人喇喎,點解我唔叫佢,大人會唔開心既? 點解會鬧我罰我? 感覺不安更加唔敢出聲了… 又,唔係個個小朋友都咁外向咁識交際架喎,有D小朋友內向慢熱,你要令佢明白件事,唔可以只係比壓力,而係要解釋佢知,點解要咁做,做左會點,唔做又會點等等.一句車埋去 “你唔叫人咁無禮貌架!”除左令佢難受,其實完全無意義!
普遍黎講,而家D細路比班大人攪到咁早熟,幼稚園畢業好似大學畢業咁,個個見到大人見到老師爭住叫,而自己果件私私縮縮,當然不好過,但我都係果句啦,個小朋友係自己既,我先係佢媽咪,我先最清楚最了解佢性格,我係唯一一個出到外面可以保護佢既人.父母係仔女最信任既人,下次遇到呢D情況,唔使怕唔好意思,更加唔好跟人地話埋一份,要出聲保護佢地,建立信任係良好親子關係重要既一步!
階段黎架,正常一個人唔會成世唔同人打招呼,好似呔仔細細之前咁內向咁怕人,上到小學咪又唔同晒,唔好執著於一時自困,比多D空間小朋友發展吧,我地係正常教仔,唔係軍訓,外界壓力已大,我地更要擔當好幫小朋友減壓既角色,令小朋友快樂成長!寫呢篇文章搵返佢地細個D痴身相,好仲懷念佢地需要我既安全感,過得好快,而家返學唔比我goodbye kiss喇,話放學先喎,咪比同學仔睇到我跟實晒添呀!哈哈!


text:
廣東語入文,係香港有好長嘅歷史.英治時代,部份文件,例如法庭口供,必需求真,故此以廣東話直接紀錄.六七十年代嘅廣東歌,亦以廣東話填詞,許冠傑等名曲,唔少都係以本地廣東話為主.八九十年代,部份報章亦開始以廣東語寫輕鬆文章,廣告牌亦逐漸以廣東話或廣英混集為主.互聯網普及之後,更加出現全廣東話嘅小說同評論.到咗今日,捍衛廣東話,已經成為本土主義嘅一部份,係港人身份認同嘅一部份.
最近經常被引用嘅《想像共同體》,當中嘅學術論點都有提到語言對國族認同嘅影響.書中認為,印刷術嘅發明,令到本土口語可以發展成書寫語言,繼而成為國族認同嘅重要組件.故此,發展廣東話與否,係香港是否共同體嘅一大課題.
發展至今,廣東話經歷咗幾個里程碑.第一,係官方同民間承認,書寫同口語距離好遠,所以會口供先需要以原文紀錄.第二,口語開始入文,一開始係位階較低嘅作品:例如消閑文章同流行曲.第三,口語入文成為潮語,用舊有書寫文反而變成作狀.廣告幾乎全面改用廣東話,就係因為十年前政府同政黨發現,用漢語寫標語,形像顯得迀腐.我地可能已經步入第四階段:隨住用廣東話入文愈來愈普遍,愈來愈多嘅文章種類會以廣東話入文,直至回頭一看,廣東話入文已經成為普通人日常接觸嘅主要文體.
縱觀外國歷史,廣東話如此發展,有一定嘅歷史必然性.歷史上好幾個文化圈,都存在過口語同書寫語完全分離嘅階段.西歐嘅羅曼語族,曾經書寫傳統拉丁文,但口講通俗拉丁語(Vulgar Latin).東歐則口講本地斯拉夫語,但書寫古教會斯拉夫文.回教國家,則口講本地語言,但書寫古典阿拉伯語.係中世紀書寫古語唔係問題,因為教育只限於貴族,有時間慢慢培訓.而且普通人係文盲,思想傳遞較慢,亦便於精英管治.
一旦各民族現代化,希望普及教育,發展科技之時,就要面對點樣儘快令民眾受教育.下面筆者會詳述兩個例子,都係決定更改書寫語言為口語,最終發展成今日我地熟識嘅諸種語言.當然,華夏社會一百年前亦經歷類似嘅發展.五四運動嘅「我手寫我口」,就係由文言文,改為書寫現代漢語.但係當日嘅運動,尚未完成.粵語入文,正係五四運動2.0.
羅曼語族(包括法文,意大利文,西班牙文,葡萄牙文,同羅馬尼亞文等)
一眾羅曼語族都來自羅馬帝國.羅馬帝國滅亡之後,各地仍然以通俗拉丁語為交流語言,並且以傳統拉丁語為書寫語言.但係隨住各地各自發展,各地嘅通俗拉丁語嘅語音同用字逐漸分離,各地語音唔再相通.大約九世紀左右,西班牙同法國都有以通俗拉丁語所寫嘅文獻,已經可以睇出雖然兩地都係講通俗拉丁語,但係實際上已經有顯著不同,可以算係兩種語言.但係因為正式文書,仍然以傳統拉丁文為主,所以書寫通俗拉丁語當時俾人睇成低文明表現.
葡萄牙國王迪尼什一世(Diniz I)係1290年成立第一間大學,並且明命以本土通俗拉丁語為教學語言,逐漸發展出獨立嘅葡萄牙語.另外,1085年西班牙卡斯提爾王國(Castille)攻陷西班牙中部嘅宗教名城托雷多,成為西班牙諸王國嘅首領,開始以本土通俗拉丁文書寫宗教同政治.再經過十三世紀嘅阿方索十世(Alfonso X)以本土通俗拉丁文大量翻譯經典同書寫新文章,逐漸統一卡斯提爾語嘅文法,演化成現代西班牙語.
意大利語嘅歷史亦差唔多,係翡冷翠當地嘅通俗拉丁文演變而來.早至960年,已經有出土文物,以當時嘅本地通俗拉丁文書寫.十三世紀嘅但丁,以翡冷翠本土語寫詩,包括文學經典《神曲》,加上其他同期嘅意大利詩人嘅作品,確立咗翡冷翠語嘅文學地位,成為意大利文嘅開端.
所以幾種羅曼語文,都曾經係本地嘅通俗拉丁語.到咗今時今日,仍然可以睇到影響.幾種語言嘅文法非常接近,而且詞彙相近.法語同意大利語,書寫詞彙有89%相通.故此法國人要明白意大利文章嘅大意,一般並非唔可能.但係口語就因為各自演化,相通地方較細,要明白對方,就要先學習對方嘅語言.
斯拉夫語系
斯拉夫語系係東歐地方嘅主要語言,約成型於公元500年.後來分成東南西三支,當中東斯拉夫語系就成為俄羅斯語,烏克蘭語,同白俄語嘅始袓.自九世紀開始,一眾斯拉夫民族都以古教會斯拉夫文 (Old Chruch Slavonic) 為書寫語言,共同使用西里爾字母.東正教會,亦係權鬥之後,確立古教會斯拉夫文為宗教語言.聖經同其他教會文件,都係以古教會斯拉夫文所書寫.
同羅曼語系唔同,斯拉夫人由一開始採用古教會斯拉夫文,就已經有東西南三支嘅斯拉夫語.所以好快斯拉夫人就以西里爾字母書寫自己嘅口語,變成兩語並行(古教會語同本土語).之後嘅幾百年歷史,蒙古東來,兩大公爭霸,拜占庭瓦解,政權此起彼落,到最後莫斯科公國嘅斯拉夫語,逐漸形成獨立體系,變成俄羅斯語嘅始袓.
俄羅斯語嘅特點係同時受本土斯拉夫語同古教會語所影響.拜占庭帝國滅亡之後,大量教士同學者流亡莫斯科,就進行第一次統一文法,將原來本土化嘅書寫語言,重新變成接近古教會語嘅語體,因為對佢地而言,日漸口語化嘅書寫語,係低文明表現.
十八世紀嘅彼得大帝就反其道而行之.為咗普及教育同現代化,彼得大帝簡化咗書寫語言,使之接近通俗俄語,並且由法語同德語大量引進科學,法律,學術詞彙,令書寫語言現代化,成為第一代嘅俄羅斯文.到了十八世紀中葉,學者正式出版俄羅斯語文法,將古教會語稱為「高等文法」,通俗口語稱為「低等文法」,並提倡大部份文件以混合兩者嘅「中等文法」為本.再加上一次小型文藝復興,大量以「中等文法」嘅著作同譯作面世,令「中等文法」變成現代俄語嘅基礎.而口語,亦逐漸向「中等文法」靠攏,最終形成我手寫我口嘅俄語.
(以上例子來自維基以及Youtube嘅Langfocus頻道)


text:
我個人都唔會比我老公去大陸做野,因為大陸實在太多誘惑,而且大陸的治安唔好,我亦唔會頂得順老公唔係自己身邊,我honey依架無野做,我爸爸都問過點解唔試下返大陸做野,好過係香港等運到,我honey都未及有反應,我已經好大反應咁話唔得,一定唔得,唔可以比佢返大陸做野架,如果唔係到時連男朋友都無埋個時就咸都無謂,我爸爸即刻唔出聲~
我覺得大陸的女仔真係好恐佈,勾引男人的手段好倡狂,佢地一聽到個男人係香港人就會好似餓狗搶屎咁,我honey以前試過跟上司去深圳間公司,一日之嘛,佢話個大陸女秘書一知道佢地係香港黎,即係無事獻殷勤,又話請佢食飯又攞埋生果比佢食;我媽咪話以前同我爸爸上大陸,兩公婆係條街度行行下,突然一大班女仔走埋黎問我爸爸要唔要服務,我媽咪即係攬著我爸爸同班女講"我係佢老婆,有乜野問我得喇",班女即閃,嘩........真係聽到眼都"突"埋呀
我都問過我honey如果有女仔主動獻身佢會點,佢當然答我唔會喇,佢話佢唔知點解好唔鍾意大陸,所以佢好抗拒大陸個d女仔,而佢亦覺得做野要對另一半負責任,要諗下做錯野之後個後果,自己控制得到既野明知係錯當然唔會做喇~
其實,我覺得唔一定個個男人係大陸工作都會有外遇,但我相信10個男人有9個都會受唔住誘惑,明知誘惑咁多,唔擔心就呃你既,有時唔係唔信任老公,而係信唔過個d大陸cheap雞女人,有得避免就更係避喇!!!


text:
大家都知…我每年都要去日本一,兩次
但去東京就唔會帶包包去,所以大少爺將去東京入貨既重點交比我
貪我即使去48小時都會幫佢辦妥,的確…我48小時內幫佢攪掂晒
今次仲有包老闆order:媽咪去日本買巴士比包包
就係咁我就同勇字行頭既朋友ki一齊大暴走
老實講:寫東京真係次次寫都可以不同,雖然大家會諗點解我咁趕都去
呢幾日出走東京係比自己放下假,同埋我都要去吸收新資訊,對工作對自己都係好既
今次住澀谷,對比下…我還是喜歡池袋
第一晚去到都淩晨,當晚又凍又餓就是但入一間食拉麵
呢間連名我都無留意,個湯比較稀,但個餃子非常好食
睡醒去食美登利,其實我好多年前開始介紹,但質素今年唔太好
感覺似壽司工廠咁,飯既質感都大不如前,刺身質素都只係平平
跟住晌澀谷行街,買了d化妝品等等後就搭巴士去原宿及表參道
原本我好想買對耳環粗帶,但可能真係唔係心頭好既牌子所以空手而回
去東京必定要為大少爺去入貨
之前一家人去九州,天神分店太少款,東京大間好多又多款d
買了兩件,其中一件係聖誕節特別版,大少爺見到都開心
無可避免要食 Crepes
我個人覺得幾間都差不多的
去竹下通行,其實係為了出番JR
竹下通都係路經望下,我唔係太會晌呢度買野
朋友ki之前講過想食卡樂B,結果…行到來佢唔想食都比我推了入去,哈
老實講:即做卡樂B無乜太特別,而且個味粉太濃烈
可能我唔喜歡食薯片,但大家有興趣都可以去食的
之後去六本木,到5pm就亮燈
你置身其中會好開心,真係會好開心
還有呢個似銀河系既亮燈,不停循環做,我唔識形容,但去開就睇吧
之後去食晚餐
去Beyond BB http://www.beyond-bb.jp/
其實係睇報導覺得有興趣所以去
呢間食黑毛和牛 我今次食既10 course 8000yen+10%
大廚會拎不同牛肉部位去同你講解,有英文翻譯的
咁你自己選擇要乜部位,佢有寫價錢但其實套餐個價已經包埋
當初叫set無寫有乜食,要每一道送來先知
第一味:火炙牛肉壽司
呢個沙律係有機種植,初初見到乜都無食"生勾勾"既蔬菜有點猶疑
不過…點了岩鹽後覺得都唔錯啊!估唔到生金菇係幾好食,哈
再上就係迷你漢堡,有塊脆芝士跟
佢會教你收塊芝士夾入漢堡一齊食,都幾好食的
呢個燒牛肉既牛肉配上特製醬汁
服務員會將蛋黃撈埋個汁同蔥粒,咁牛肉就沾上醬汁食
配菜個脆薯絲撈埋好好食
牛仔腸,配蛋及芥末籽
牛仔腸我一向無乜好感,但呢個佢煎到外皮脆脆再配個蛋食係好唔錯既食法
呢個就係我同ki揀了既牛肉
配上三款不同薯蓉,牛肉配鹽最好食
瓦片燒綠茶蕎麥麵
比我想像中好食,我本身唔喜歡食soba,但佢將個麵烤得脆脆
再燒個牛肉片等牛肉既肉汁沾上麵上再配Soba汁
好食啊
反而…甜品就一般啦
總括來講…你喜歡食牛肉,有時間慢慢食一餐係唔錯的
第二日先去上野公司,每次旅行我都會搵一個公園去比自己行下
但不好意思,今次太趕影完相就要走了
好靚好靚
之後去行下
行過海鮮檔附近有食丼既地方,見到個樣都ok就試下
生蠔 500yen一隻
可能係季節既影響,佢新鮮個鮮甜度不足,海水味則濃
我要呢個係蟹腳海膽魚子丼
都唔錯,但可能剛開鋪飯底太熱了,味道都合格
2300yen算係咁啦
之後去了玩具博物館買車比包包,再去0101行
買了呢對港 Ankle boots,佢好舒服
日本造既鞋內有軟墊好舒服,呢個係我想講既重點
今次無時間去新宿,但呢間0101有甜品店,食埋先
去我最愛池袋,如果要行街一定池袋
池袋站北口有呢間專門店,我又去掃比大少爺
近來新口味!
我買了5份,保存期好短,大家要留意啊
不能唔去 3 Coins,掃走一堆家品同聖誕裝飾
不得不提,去 sunshine city行時走入反斗城,原來呢間好齊全
上年我去東京特登去四谷丁間包超店買,但原來池袋呢間反斗城也有啊
包包有部 balance bike,下個旅程去九州買呢個比佢
行了兩個鐘咁上下,食埋晚餐就返澀谷拎行李走了
今次個飯卷燒得唔夠,做成浸湯後有點黏,無之前兩次咁好食
我買了好多雜物,但無法一一影相,有d for食譜既都唔可以出鏡住
但呢個鎮痛貼好有用,日本d枕頭太軟令我膊痛,貼一晚就ok了
每次去都買,今次d款都無乜太大分別呢
今次快閃遊完結,期待明年一家三口再戰九州
多謝收看
大少奶's Delicatessen
宣傳你的專頁


text:
戥穿石
戥穿石喺一場婚禮裏便,除咗伴郎之外,係一班陪住新郎,幫新郎打點嘅男人.因為戥讀鄧,所以亦都有人寫做鄧村石,鄧穿石.亦有人考訂寫做幐豬石.
戥穿石通常係新郎哥老死,好好朋友,又或者係親戚來.其中一個最熟嘅就做伴郎.
個名起源[編輯]
戥穿石據考據,係由戥豬石而來.豬仔拎去市集買,都會用擔挑.豬仔就響擔挑一邊籃,而另一邊呢,就放響舊咁上下重嘅石來戥返勻兩邊重量.所以呢舊就叫做戥豬石.因為呢舊石只係用來陪豬運出去買,所以啲就變成陪襯,豬買完就無利用價值,可以掉得.後尾講講下就由戥豬石變成戥穿石,意思係陪襯咁解.
因為新郎娶老婆都要人陪住,呢班人就叫做戥穿石,上下打點,飲完酒後就無用,所以畀人比喻做戥穿石.
做嘅嘢[編輯]
唐人[編輯]
戥穿石係來幫手同新郎搞婚禮,同新娘姊妹夾手.婚禮開始幫手接新婚.婚宴幫手接待安排賓客.有時亦都幫手主持婚宴.
英式[編輯]
英文戥穿石叫Groomsman.戥穿石幫伴郎手搞夜晚個派對,行禮幫手帶位,陪姊妹行敎堂同接待.有時亦都同伴郎做婚禮短講.同伴娘或者單身女賓客跳舞.
軍官婚禮就會有隊揸劍做戥穿石呢個角式.呢班戥穿石通常係同一班一齊同事嘅軍人,同軍官好好朋友嘅.佢哋會響劍做成栱門,畀新人同賓客行過.


text:
拖鞋
拖鞋(粵拼:to1 haai4*2)係鞋嘅一種,後踭全空,只有前面有鞋頭,多數係平底.材質通常係相當輕軟嘅皮料,塑膠,布料等.著拖鞋呢個動作有時會叫踢拖.
拖鞋嘅種類根據穿着嘅場合有啲分別,例如:海灘拖鞋,就唔會係布料造,而係塑膠,係為咗要防水,容易清洗嘅緣故,鞋頭嘅型式都有特別設計,成日俾人叫做人字拖.不過冬天嘅室內拖鞋,就為咗保暖,可能用絨布,而唔用塑膠.
由於近年來休閒裝嘅發達,一啲睇起來正式嘅拖鞋亦相當流行,鞋頭可能係精緻嘅皮製形式,不過後面全空,就係一般嘅拖鞋.著起上來相當方便,返工時如果長褲褲腳夠長,睇唔出來係一對拖鞋.
拖鞋同一啲特定地區嘅文化亦有深厚關係.喺好多亞洲國家,入到屋企一定要換室內拖鞋,喺廁所亦有專用嘅浴室拖鞋.而且主人同客人嘅拖鞋通常都有分別.而熱帶地區國家,喺戶外着拖鞋係相當常見嘅,好多係街頭工作嘅人,工作裝扮亦都會有一對拖鞋.多數餐廳都唔會唔准着拖鞋嘅入去.某啲海濱嘅觀光景點亦常見穿着拖鞋嘅觀光客,因此有啲高級餐廳,服飾店或百貨精品店,會喺店門上張貼「禁止穿拖鞋入內」嘅標語.
不過,喺正式場合著拖鞋係唔合禮儀嘅.
而女士所着嘅涼鞋,有啲款色都會同拖鞋類似,亦都係只有鞋頭冇後踭,不過通常係有高踭而唔係平底嘅,呢種唔會叫做拖鞋,都係簡稱做高踭鞋或者涼鞋,亦可以叫做「高踭拖鞋」.


text:
因為一個紋身令我和另一個世界連接了……
(新手)紋身後我和另一個世界接通了
大家好!自我介紹一下我叫呀潼係一個八十後既廢青都係一名死band仔.
我band房係牛頭角大x街某座工業大厦,咁樓上樓下隔離左右大部分都識都好好感情係呢個圈生存除左手嘢勁之外當然係識得人多啦!所以經常都有人話呢個圈係小圈子……咳咳好啦!
近日樓上個單位就黎左個紋身師點解我會知因為基本上我同間band房相依為命囉.係到住咁多少都要識下人咁有咩事都有啲照應.某日,同佢撘我地係舊式工厦要撘係好麻煩既一件事唔係你地翻屋企咁簡單,禁個制就自動開門俾你入去.咁到咁岩又無人出咁就拉開個門之後向上推開小小到閘跟住用隻腳踩到閘落佢咁就入到佢啦!咁個紋身師就跟住入我心諗「仆街呀我咁辛苦開左到閘 你都幫下手山翻番去呀!」佢企左係個角到動又不動,你唔山個閘部係唔會上去架.咁算啦我拉翻到閘落黎咁架開始上去.
無耐,紋身師就出聲「唔該!」
我就答佢唔洗 之後又變翻一片寂靜
「我做紋身架!得閒上黎探下我叫傑仔」又傑仔打破沉默
「我叫呀潼 係你樓下夾band」
「你玩咩架?」
「我彈bass 隊band玩metal,core嘢」
到,同傑仔講再見之後就出
我band房係12樓 傑仔係13樓我地個個大厦無14樓最高就20樓
經過一輪波折終於翻到band房門口當想插鎖匙入去就聽到「呀!呀!呀!」「大力啲」唉!又帶女上黎當炮房吊.只求完事後清理好現場話曬我都叫係個到訓.咁既情況下姐係唔走唔得啦!心裡想都無地方去不上去搵傑仔吹下水
行樓梯上到去心諗都唔知係邊個單位都唔知點撚樣探你呀!鳩行左一輪都唔知邊個係突然有把聲係後面傳來……


text:
頭先落麥記落ORDER,我一埋櫃枱講:「要孖芝餐,孖芝唔要茄醬唔要青瓜,加八蚊加雞翼,薯條走鹽,飲熱朱,加多個咖啡新地.」
阿姐不甘示弱地反問:「咁孖芝要唔要芝士同肉?」
我不由得小吃一驚,但我唔會忘記自己一開始嘅目標就係咖啡新地,呢種程度啲旁枝未節點會影響到我?我鎮靜咁答:「要.」
由於新地一定要跟餐上唔可以後拎,所以我托住個餐同新地一齊上去,直到吃完雞翼,半個包同大半包薯條至開始向新地落手,𠴱時新地都只係微融,抗融度都有返咁上下.杯咖啡新地齋望落地有啲PLAIN,表面係普通嘅軟雪糕,底層有啲曲奇碎,不過就附送一小杯M記齌啡,望落去同樣平淡,總之咖啡新地嘅兩個COMPONENT都平平無奇啦.
但等我倒杯咖啡落新地時,我見證到熱力學嘅奇蹟.一開始,咖啡好似係全球暖化下淹没亞爾卑斯山嘅海洋一樣,填平雪糕嘅沆瀣,剩返純白雪糕尖好似冰山一角突出於咖啡海;好快,地心吸力發揮作用,咖啡受地核吸引湧向杯底,密度較低嘅軟雪糕(麥當勞!叫咗你唔好打咁多空氣落軟雪糕度啦!)宛若維納斯般翩然浮起,雪糕中空氣受熱膨脹變成氣泡向表面湧去(必定是與維納斯同源的泡沬!),簡直好似中學CHEM LAB入面加酸入砂糖時,一大舊黑炭自平地崛起嘅震撼場面一樣.
融合過程完成後,新地會變成咖啡牛奶呢嘅半融軟雪糕,都幾好食㗎.吃到底層曲奇碎,撈埋一齊好似食咖啡曲奇麥旋風咁(唔知大家記唔記得,好多年前咖啡同曲奇,奇趣豆一樣,係麥旋風三大巨頭之一嚟㗎.)
結論係跟餐10蚊雞嚟講,咖啡新地真係幾抵玩,淨係視覺效果都值回票價.


text:
FACEBOOK自法國受恐襲後就設立法國國旗嘅濾鏡比網民使用,用意係比大家表達對法國嘅祝福,但唔知點解每次有事發生大家都希望祝福嘅時候,總有人會跳出黎話世界仲有邊度同邊個需要大家支持,點解大家會無視之類……我明白世界無時無刻都有慘事發生,但若果每度有事我都要換哂頭像寫哂文喊哂口咁話人地好慘嘅話,我覺得我會變成最慘果個.唔知點解而家連祝福一個國家嘅同時你都要祝福埋世界上所有發生天災人禍嘅國家,唔係你就只係網民口中嘅一個「偽善撚」,就好似啊媽同女朋友跌落水救變個先一樣,你救邊個都比人話.其實支持法國有乜問題?唔通要大家對世事不聞不問,名符其實「攬炒」網民先會安落?
每個人都有情意結依樣野,就好似如果同時聽到日本同中國地震死左好多人,我第一時間都會講句「日本加油」先.人係有善心,但通常只會用喺自己想用嘅地方,好老實講如果世界上個個都咁大愛嘅仲點會打仗同有歧視?個個都咁有同情心德蘭修女就唔係聖人而係普通人啦.今次法國依件事都係,睇住新聞或者睇住波嘅人知道法國出左事,死左咁多人,一個本來應該和平嘅地方搞成咁,本來祝福法國係人之常情,但唔知點解網民又話「敘利亞死多十倍人又唔見你地祝福,偽善」.首先好多事新聞唔報市民就唔知,特別係中東阿拉伯果邊局勢咁亂,其次,就算報完都未必知到底係邊個炸邊個,炸死左果班係平民定恐怖份子.再者,見到法國咁慘,所以想祝福佢地都要比網民話,咁果班咁大愛嘅網民又為世界做左啲乜?捐左副身家買軍火再自組團去中東打恐怖份子?定係已經隻身去左ISIS大本營宣揚大愛精神?
我認為做善事係好睇時機,就算買旗我都會睇下自己果日有冇散銀同睇下係咩團體,唔通我買左公益金支旗出到旺角見到保良局但冇買就係冇善心?即係我只要買左一支旗我就要喺果日行哂十八區買哂每間慈善團體嘅旗先算有善心?唔好玩啦,邊個網民會咁做嘅麻煩你出黎,我唔介意對你三跪九叩,叫你一聲香港德蘭.你覺得敘利亞更需要祝福你咪轉頭像祝福人地,你覺得一味祝福冇用你咪買埋水寄比人.做善事本來就係由心出發,做到幾多咪幾多,出到多啲力咪出.而家連轉個頭像都要話人偽善,到最後大家有咩大事發生都唔再表態網民又會話人冷血!到底你點做先會啱所有網民胃口?其實冇可能.所以轉左法國旗嘅繼續轉,剪左萬事達卡嘅繼續剪,只要過到自己良心,JUST’S DO IT.


text:
28 Dec 2003
當一切有關聖誕的事都過去的時候, 我先上黎呢度講下廢話
平安夜
TST 擺明就係癲左, 激多人, 多到痴晒線, 我同 fd 行到腳跛之餘, 飯又無地方食, 要買外賣坐出海皮食先有得食, 好似好慘咁.周街都係人的情況之下我地入左新港打機...which is a wrong decision, 因為裡面仲多人, 多人到喊.想打機? 你會發現跟機的人多的是, 成排一蚊餅一字咁排開係部機上面, 我地想放多一個都幾乎無位.痴孖根.想走? 尖咀的地鐵站已經係十個有九個出口都封左, 我地要行行行行行到佐敦入到 MTR 站, 行左成十個鐘, 想唔腳跛都幾難.一點左右到中環, 猶豫左好耐去唔去睇下嘉年華關門了沒有.到最後? 梗係食白果喇, 岩岩 1 am 關門, 我地一點零鐘去到. 望門輕嘆, 一大咋白果塞入口.其間見到中環的變色龍聖誕樹, 好美唷.再向前行, 以為水兵M 記會開門, 點知無開, 朋友都要 toilet, 於是行到金止驚廣場先有 toilet.肚餓, 又要出行出24 M 記....越行越多, 成晚就係行, 再講多一次, 腳都跛.
今年...無咩 x'mas 氣氛, 唔知點解.但係明明周圍都係多左好多的佈置.
聖誕日
唔記得有做過乜野有意義.我仲以為可以一家人一齊食聖誕大餐, 點知到最後係去左阿姨家打邊爐.Family gathering 氣氛有餘, Christmas 氣氛更不足.其間, 十三歲的細佬仲同十四歲的表弟打交, 我同阿爸阿媽睇在眼裡都非常之不是味兒.唉, 十三歲人仲「兩堂鼻涕」咁同個表哥打交, 天呀, 你叫我點放心個細佬.唉.唉.唉.夜晚, 開始打番 Dino Crisis 1, 好好玩, 亦都好驚, 玩到夜一夜都唔想訓.
打拳日
無拳可打, 無禮物可拆.阿爸阿媽番大陸, 得番我一個好可憐咁對住個細佬.我唔出得街因為我要每分鐘都睇一睇我細佬係唔係做緊功課, 係唔係發緊夢.佢有幾多功課要做, 而且一放完假就要考試, 一定要快快脆做完功課開始讀書先得.於是我唯有係度打 Dino Crisis, 跳下 DDR, 打下 ICQ, 睇下有線無聊台(幾乎個個台都無聊), 純粹打發時間浪費青春.咁又一日.半夜四點半, 終於俾我係兩日時間之內打爆 Dino Crisis 呢隻 gea 野. 唔知係因為自己太勁呀, 定係打爆左咁多次熟能生巧.
廿七日
痛苦.又係睇住佢做功課, 每隔十五分鐘入去佢房一次監視下佢係唔係仲做緊野, 係唔係發緊夢, 催佢做功課, 阻止佢借飲水為名不停出黎睇我打機....等等等.夠啦, 我忍夠.夜晚入中大打邊爐 (係喎, 又係打邊爐?!) 同飯團一齊, 個種感覺好耐都未試過咁開心, 見番佢地真係令我即刻諗番起好多好多張記的往事.令我諗到如痴如醉咁.其實我都幾 enjoy 有一班咁樣的朋友一齊.surprise 的是, Jackie 番左黎.臨走的時候, 大家又因為已經幾夜下, 所以大家都要怒奔走.成晚就係係度怒奔走.
番到屋企, 發現我出左去的七個鐘頭之內, 我細佬只係做過三條數.每一條數大概須要三分鐘去做, 三絛數大約係十分鐘.我好想知道, 佢到底有無為過自己七個鐘頭做三條數內疚.佢到底有無為過自己就黎要考試, 書都唔夠時間溫, 莫講話做晒d 功課佢, 佢到底有無因此而緊張過, 而擔心過.我好想知道到, 佢到底有無緊張過自己的成績, 佢到底有無緊張過呢d 全家人都為佢緊張的野.
萬一佢真係答我無, 我唔知我會唔會出手一刀宰了他.
怒氣已經漸漸地 accumulate 起來.
廿八日
搵錢, 見番好耐無見過的杏花村小子, 兩個都係好似以前咁挑皮.原來我都有少少 miss 佢地, 不過當工作開始之後就無乜喇.買左一盒 melty kiss 俾佢地, 當係 christmas and new year gift 囉.夜晚又係食美心, 席間問細佬今日又做左幾多.幾經辛苦追問佢先肯開口講一講 - 大約三四條.幾好呀, 每日做三四條, 幾時做得完 total 八十一條數呢? 幾時開始溫書呢? 幾時考試呢? 仲有幾多日呢? 你有無內疚過人人都為你緊張係得你自己一個唔緊張呢? 講到呢度, 我真係火都黎埋, 我實在忍夠佢.我所謂監視或照顧左佢三日, 我已經覺得生不如死, 呢個廢人簡直係無藥可救, 簡直係渣滓都不如.我真係嬲到無野好講, 咩兄弟之情都唔使講, 食完飯我都自己一個走左, 成晚都唔想再同佢講野.佢亦都好勁, 番到黎衣然係乜野都唔做 - 我話之佢死, 佢死佢事, 佢唔做功課佢的事, 佢唔怕無時間溫書佢的事, 佢完全唔怕留班亦都係佢的事, 我做阿哥的已經盡左力.佢要自暴自棄, 根本就無人可以救到佢.我唔明我阿爸阿媽係屋企點樣可能忍得到佢.我本來都唔想俾我細佬一種 being abandoned 的感覺, 但係經過呢幾日之後, 我實在忍夠佢, 我都要 abandon 佢.
自生自滅喇你.
起碼, 等我今晚道氣下左先.
你死你事, 自暴自棄的廢物.


text:
密碼雜湊函數
密碼雜湊函數(粵拼:mat6 maa3 zaap6 cau3 haam4 sou6,英文:Cryptographic hash function)喺密碼學入面係種有保密性質嘅雜湊函數,可以用來驗證身份或者檢查重要信息有無俾人篡改.佢嘅輸入係一條無定長短嘅字串(通常叫做消息),輸出係一個固定位數嘅數(叫做雜湊值).密碼雜湊函數嘅輸出經常用十六進制寫成有固定長度嘅字串,爾種字串會叫做信息摘要(message digest)或者數碼指模(digital fingerprint).
密碼雜湊函數有下面性質,
- 由消息好容易計出雜湊值;
- 由雜湊值倒推返消息嘅一般算法需要大量計算資源以至於實際上無可能做到;
- 想將個消息改少少,又想雜湊值唔變,現實上無可能;
- 想搵到兩個唔同嘅消息對應同一個雜湊值,現實上無可能.
爾一系列性質(單向性,one-way)保證密碼雜湊函數對基本嘅密碼學攻擊有好嘅抗性,可以用來做好基本嘅資訊保安工夫,喺現代信息社會有非常廣泛嘅應用.密碼雜湊函數亦係密碼學入面單向函數嘅經典例子.
同一般嘅雜湊函數一樣,密碼雜湊函數亦可以用來做信息索引.
目錄
應用[編輯]
驗證信息或者文件無俾人篡改[編輯]
例如,有個網站提供個文件俾人下載,有人通過唔安全嘅網絡環境下載咗個文件,想保證個文件傳輸過程中無俾人喐過,噉佢就可以自己計一下個文件嘅數碼指模,然之後同個網站上面寫出來個數碼指模比較一下,如果一樣,就可以放心噉用下載咗嘅文件喇.為咗保證網站道睇到嘅數碼指模本身係信得過,需要有一個加密嘅網絡連接,例如HTTPS.爾個過程係密碼學入面信任鏈(chain of trust)嘅一個例子.由於數碼指模係一個好短嘅字串(無論個文件本身幾大,數碼指模都係一行寫得嗮),兼且計起身好快,所以同比較文件內容本身相比,比較數碼指模會有效率好多.
就算唔涉及信息安全,比如話喺部電腦道複製一個好大嘅文件,想知道複製過程中有無出錯,都可以直接比較一下兩個文件嘅數碼指模.
儲低同驗證密碼[編輯]
今時今日用電子產品幾乎道道都離唔開密碼.操作系統同各種網站就需要儲低密碼.將密碼用明文形式儲落個文件道係好唔安全,因為衹有有人攞到個文件啲密碼就通嗮天.但係如果將密碼計出來個數碼指模存低就唔同,就算俾人攞到個文件,都唔會知道原本嘅密碼係乜.另一方面,需要驗證密碼嘅時候,只要計一次輸入嘅密碼嘅數碼指模,再將計出來嘅數碼指模同先前儲低嘅數碼指模比較,就可以知道個密碼啱唔啱.
當然,噉樣做重係唔夠安全,因為黑客手入面通常會有一份常用密碼表,如果衹係將密碼本身嘅數碼指模儲低,黑客就可以好容易將手上嗰份常用密碼表嘅數碼指模全部計出來,然之後同攞到個文件裡面嘅數碼指模比較一下,就可以破解大部分密碼.由於而今安全性得到認可嘅密碼雜湊函數總共先得幾種,所以計嗮常用密碼表入面各個密碼嘅各種數碼指模亦唔係難,之後黑客就可以攞住爾份表行遍天下.類似嘅方法重有彩虹表攻擊.
鑑於上面講到嘅爾個問題,好多密碼管理系統都唔係直接將密碼嘅數碼指模儲低,而係會將密碼本身修改之後(最簡單嘅方法係喺密碼前面或者後面加一個隨機生成嘅字串,嗰個字串叫做salt)然之後將修改密碼嘅算法同埋修改之後嘅密碼嘅數碼指模一齊儲低落文件道.由於修改密碼嘅方法本身可以係千變萬化,所以黑客係無可能事先儲低嗮常用密碼表入面啲密碼經過唔同嘅修改之後嘅數據指模會係怎然之後揸住份表去一個一個對,所以就算俾黑客攞到個文件,佢都需要相當長時間先可以破解出入面儲低嘅常用密碼表入面嘅密碼,至於其它密碼,現實上無可能破到.
零信息證明 (Zero-knowledge proof)[編輯]
有個密碼學入面嘅經典例子.阿甲出咗條難題,話佢自己知道答案,想考下阿乙.阿乙有興趣,但係佢覺得條題目太難,阿甲無可能知道答案.阿甲要向阿乙證明佢當時的確知道答案,但又唔想直接將個答案講出來,於是佢將答案嘅數碼指模講畀阿乙聽.阿乙記低咗,返去做咗一輪,計到個答案,之後佢自己計一次個數碼指模,同之前阿甲畀佢嗰個對比一下,就知道阿甲當時有無講大話.爾個過程就係零信息證明.因為阿甲既證明到自己講真話,又無洩漏到問題個答案或者任何有助於推出個答案嘅具體知識.
工作驗證系統 (Proof of work)[編輯]
工作驗證系統係種用來證明某個人的確用咗一定嘅時間去解決某一個一定難度問題嘅系統.佢可以用來防止分散式阻斷服務攻擊.
分散式阻斷服務攻擊係種段時間內向服務器發送大量請求導致服務器癱瘓嘅攻擊.工作驗證系統要求客戶端發送請求之前要先解決由服務器所出嘅一條題,一般嘅電腦可以喺好短時間內解決爾條題,即係話用戶唔會留意到解題造成嘅延遲,但係同時個問題大幅提高咗客戶端發請求嘅時間成本,令到客戶端無可能喺短時間內發出大量有效請求.
工作驗證系統亦可以用來對付垃圾郵件.例如,無工作驗證系統,一個惡意用戶可以喺瞬間發出一百萬份垃圾郵件.而工作驗證系統要求每個人發郵件之前先用部電腦來解決一個用時係 0.001 秒嘅問題.噉做嘅話一般用戶發郵件唔會有乜影響,但係個惡意用戶如果想再發出一百萬份垃圾郵件就需要一千秒嘅時間.
密碼雜湊函數喺工作驗證系統裡面可以用來出題.以Bitcoin所用嘅工作驗證系統為例.佢會要求用戶搵到一個消息嘅數碼指模頭幾位全部都係零,兼且人哋經已搵過嘅消息唔可以再用.目前來講,要解決爾個問題衹能夠一個個消息去撞,直到撞到為止,噉就需要一定時間.上面爾個過程就係Bitcoin裡面所謂嘅「挖礦」.挖礦所需要嘅平均時間係可以預計嘅,於是Bitcoin產生嘅速度亦都可以預計,噉樣Bitcoin就唔會因為瞬間產生出太多而大幅貶值.
信息索引[編輯]
同一般雜湊函數一樣,密碼雜湊函數可以用來做信息索引.
例如,版本管理系統經常會用到密碼雜湊函數來做信息索引.系統入面嘅每一個用戶,每一個文件,每一次修改,文件喺唔同時間嘅每一個版本,都會有自己嘅數碼指模.任何人只要攞一個數碼指模畀個系統,唔需要任何其它信息,個系統衹要查表,就可以馬上知道佢係講緊一個用戶,一個文件定係其它.將密碼雜湊函數用來做索引重可以用來保證系統入面嘅內容無辦法偽造.比如想偽造某一個文件嘅修改日期係做唔到,因為產生文件數碼指模嗰陣,密碼雜湊函數嘅輸入經已有齊嗮文作者,修改日期等等信息.
密碼雜湊函數甚至重可以保證文件嘅歷史無俾人篡改.比如一個文件有一百個歷史版本,每一次修改都有唔同作者.有人睇某個作者唔順眼,想喺歷史記錄道整走嗮佢做過嘅修改.如果個版本管理系統無設計成防止歷史被篡改,佢衹要喺個數據庫道刪走嗰幾個版本嘅數碼指模就搞掂.但係如果個版本管理系統喺產生每一個版本嘅數據指模嗰陣,都將上一個版本嘅數據指模放落密碼雜湊函數嘅輸入道,噉就無可能淨係刪走幾個版本而唔改變爾啲版本之後嘅所有版本嘅數據指模喇.
種類[編輯]
參考[編輯]
- 爾篇文部分內容由英文維基百科文章Cryptographic hash function(版本662781013)攞料,並以創意共享之下,署名兼共享版權嘅3.0版本協議授權使用.原文作者請睇嗰版歷史.
- 爾篇文部分內容由英文維基百科文章Comparison of cryptographic hash functions(版本639564314)攞料,並以創意共享之下,署名兼共享版權嘅3.0版本協議授權使用.原文作者請睇嗰版歷史.


text:
(地道式劇透)《人中之龍6 生命詩篇.》第十一章-老爸與兒子
續上回,公開完遙人真正既生父秘密之後,係時候都要同祭汪會最後黎個了結,畢竟都係因為佢先搞到遙人陷入危險.
同老爹傾完計,都係時候返小屋休息,準備第二朝出發去神室町,而勇太都希望跟埋去,所以都盡訴心中情,話自己唯一既死黨得達川,所以比佢踢左入會,但廣瀨一家令佢真係有「家」的感覺,所以佢都幾滿意.
而勇太同遙一齊,都係因為大家身世差唔多,所以先互相吸引住一齊左,不過意外既然都發生左,所以勇太都盡爸爸責任,希望解決祭汪會,等遙人唔會再有事.
第二朝到廣瀨一家知會一聲就出發去神室町,強調南雲唔洗跟黎,畢竟佢執雞一事都奶奶地野,同時得知大煩人舛添死法同韓俊基一樣,都係比人一槍爆頭,但浮屍係海上.
一到步當然直接去新瑟雷娜坐底慢慢傾,而伊達當然都問有無好好教訓呢位真正既親生老豆,吹水期間,勇太話希望出去打個電話去祭汪會果邊先,但其實借機會一個人走左去,後門亦只留低一部電話.
呢個時候鏡頭一轉係勇太好似醉酒佬咁,講住普通話,好似「我爸是李剛」一樣咁直接要求見郎老大,但面口既守衛都守唔到佢太多,最多只係確認到佢手持既係酒,但其實佢腰間既係汽油……所以佢成功入到去同郎老大講數.
而桐生都係時候出發,差唔多到亞細亞街果陣,發現好多人衝出黎逃難,同一時間都收到南雲既電話,話佢留低左遺書,想同祭汪會攬炒,所以桐生都要殺到去最入救佢,唔比佢做傻事.
打完一堆人之後,艾德又唔怕死咁衝出黎阻止桐生,睇黎似係有心想郎老大燒死咁……點都好,照同呢個生得勁似利沙華既肥佬打,打完桐生就話唔想燒死就快啲走,總算殺到最入.
而企係到生勾勾等緊桐生既當然係勇太,而郎老大已經比勇太打到爆晒肛,回憶期間都話佢仲係唔明白發生緊既事,亦其實可能係天下父母心,郎老大都無還過拖,畢竟勇太身上唔見有傷痕.
至於勇太一心求死既想法,桐生一定唔同意,主要係唔想遙人無左個爸爸,可能更重要既係唔想破壞自己既無殺人紀錄,於是唯有用佢一雙殺唔死人既拳頭「請」勇太離開,不過都好既,就當同祭汪會既未來繼承人(雖然佢死都唔肯做)黎場最終決戰.
雖然已經黎到劇情既尾聲,但勇太都唔難打,反而QTE係救佢一命,不過我無試過失敗係點,但由佢,總之桐生既拳頭係唔會打死人,就算現場咩環境都一樣,總之打贏佢就唔會死.
由於所有人都要活住離開,所以郎老大出到黎都話自己最後都比「血緣」呢樣野綁住而害死自己,然後又準備解釋目前發生既事.
郎老大話真正搞事既人其實係廣瀨,畢竟知道遙人生父既都係佢,正所謂「薑係越老越辣」,特別係由北野武去演出,其實之前廣瀨仲偷偷地帶住遙人單人匹馬咁入去搵郎老大講數.
當時廣瀨手上只有一把槍,仲開出條件話可以令勇太乖乖地坐繼承人呢個位,但就算郎老大當時身邊有人保護住佢,最後都逼住要答應廣瀨講既要求,到佢離開之後仲流埋冷汗,可見廣瀨呢舊「老薑」相當有霸氣.
而郎老大都話,舛添並唔係佢搵人殺,而係廣瀨殺,即係意味韓俊基都係佢殺,畢竟都係一槍爆頭,而「尾道的秘密」即將會交由桐生去揭曉,到底會係咩黎呢?
(待續)


text:
(B-)又黎中西神魔大集錦!《天空與大地的克羅斯諾亞》短評!
今次呢隻《天空與大地的克羅斯諾亞》(空と大地のクロスノア)其實就搞緊封測(5月11日至5月16日),咁我就無聊下載埋,既然唔係連左去日本store就下載到既,今次就順便派埋APK比大家啦,不過整體覺得佢玩法幾《七騎士》Feel,又係懶回合制咁得閒出下技,然後主介面又要你飛下左飛下右,係就係幾動感,但我就覺得成件事複雜左,而佢世界觀真係好大下呀,又中又西又有神又有魔咁,有興趣既朋友就自己都試下啦~
四職配戰鬥陣形定位清晰
雖然創角果陣佢就得四個職業,你有四個角色位,鍾意既玩晒四個都得,佢有鬥士,魔法師,牧師同埋殺手,一個明顯係坦,另一個係魔法輸出,仲有一個係後援補血,最後當然係玩速度暴擊,配合返佢遊戲入面另一個叫陣形系統基本上可以再同其他四名抽或者打返黎既角色可以好好配合,不過唯獨戰鬥真係比較單調,令我都係自動打住咁去.
角色有原創都有集合中西天地神魔界
老實講,佢呢隻GAME個世界觀可以話大到痴線,似乎佢想出乜角色就出乜角色,圖中既劍鬼鳳炎係故事原創既,但服部半藏呀,咩孫悟空,甚麼趙雲我諗大家都識,但世界觀咁大,我諗佢後期要抽到重複角色都幾難,對有興趣玩收藏遊戲既朋友或者係好,但我個人認為佢到後期會好昆水下,因為劇透埋比大家知,佢係星座神都有埋,不過變左係戰鬥出得一發果種支援類角色.
又係好中國式既進化系統
呢隻GAME表面上就係Aiming既,但底子裡就係騰訊,所以佢先咁重中國味,例如第一關已經叫西遊等等,最顯得中國特色重都係呢類塞零件既進化系統,打主線打齊晒6件就可以進化,幫佢加品質,加夠一定品質學到新技能,而角色下面果個就係收集夠碎片用黎升星用既,真係好有中國特色,就算變成日本遊戲都係改唔甩……先扣一分壓壓驚.
戰鬥系統仍舊簡單
佢其實係屬於戰略型遊戲黎,角色夠速度就會自己打人,基本上平日打任務都係加速自動就得,最多換下目標咁,畫質算係唔錯,但戰鬥系統我嫌佢真係太簡單,基本上邊個圖案著左燈咪禁落去開囉,打到後期真係好易悶,同埋我幫其他角色學完技都好似又係禁個角色圖案自己出鬼左佢,無論PVP定打其他野都係咁,係佢個畫質叫做合格.
遊戲系統及關卡過份繁複
其實佢遊戲入面既系統真係由你打主線同升lv先慢慢陰啲陰啲咁強制性入教學mode開放比你,但我打到第5章,發現佢真係好鬼多活動比你打,但我地有無咁既時間同精神去磨晒佢先?因為我相信睇緊呢篇野既朋友唔會只係玩一隻手遊咁少掛?同埋成日推推下主線比佢捉左入教學Mode比佢強制介紹新野真係好煩,而佢主介面我前言都提左,一頁係唔夠,你向右掃有兩頁,左掃又一頁,向上掃都可以整頁PVP比你,知你世界觀又大又靚啦,但咁多野真係好繁亂下.
總括而言,佢衰在有一陣大陸味,然而佢一開始就差唔多乜神都出齊黎,其實去到後期都差唔多會悶,就算打打下主線推你出黎同你介紹新系統都咁話.


text:
食性,性也.身為一個唔係性冷感嘅人對性都會有一定要求,如果邊個同你講佢冇自慰過又冇扑過野嘅,佢份人真係好假.男人咸濕,女人更咸濕,起碼通常扮醉博人送自己返屋企/佢屋企/酒店再大戰一場嘅都係女人,而男人面對依舊送到埋口嘅肥豬肉都只係順手食落嘴度.我講過喺而家依個社會,男人比女人唯一有優勢嘅就係通常係一個獵食過程中男人都會被視作獵人,而女人只係獵物(當然係刻意比你獵到).常言道「有食唔食,罪大惡極」,不過係依個獵食世界,有得食,又係咪真係有人會唔食?
如果有個人外表身形唔錯,出得起錢落去蒲請人飲幾杯加埋的士錢爆房錢(出得起嘅意思唔係你副身家夠比,係比左都唔當一回事).或者夜夜狂歡身邊女伴次次不同嘅感覺的確唔錯,但百樣米養百樣人,有人鍾意獵食,亦都會有人就算肥豬肉喂埋你嘴邊都冇興趣食.有食唔食係咪假嘅表現?咁總有人對夜場同迅場嘅女性提唔起興趣.可能有人鍾意用言語調情果個階段或者一齊出街親密到男女朋友咁但手都未拖過果種感覺,反而老蘭式果種由見面到上床都不過幾粒鐘嘅真.速食式完全唔係佢杯茶;又會有人相信性係建基於愛情上面,要同一個連名都未知嘅人「肉帛相見」,仲要激戰連場嘅感覺好奇怪.
「落老蘭洗一大堆錢又入場費又酒錢又的士錢又爆房錢仲要有機會食白果,點解唔叫雞?」我唔記得喺邊聽過或者睇過類似嘅說話,而我又覺得佢其實講得幾有道理.叫雞嘅人目標其實好明顯,我比左舊錢出黎就一定有得食,所以佢地覺得比完錢仲要搵目標仲唔一定成功嘅夜蒲好無謂;而喺夜場搵食嘅就大多數係覺得自己有一定吸引力(或者錢)嘅人,佢地覺得係夜場食到女除左有野食之外仲有一種滿足感;鍾意曖昧嘅人就要滿足夠佢地嘅滿足感之後先「開餐」,因為滿足感對佢地黎講就好似調味咁,如果落得唔夠食落都冇味.
所以話「食」係所有人都會嘅事,不論男女.只係大家「開餐」嘅方法唔同,有自己特定喜好.正如有人淨係鍾意食中餐,有人一味食西餐,當然有人有得食都唔會放過.你對伴侶專一果班又點計?好簡單,世上有一種習慣叫做「偏食」,只不過依種偏食受到社會認同咁解.
一個讚好,是對我的一點支持.
如果想分享給其他朋友的話,請標明出處並附上專頁網址.
相關


text:
網絡潮流,來去極快.高登巴打一個吹水post,一夜之間,衍生出十幾個演唱版,連家父今晚周末聚餐,都要問起《雞,全部都係雞》係咩事.加上新東中間派候選人同貿易發展局都要立即發文抽水,就知道又一網上文化,攻佔左主流世界.八九十年代香港流行文化由電影開創,到咗今時今日,周星馳電影仍然係香港文化嘅一部份,當中情節同對白,仍然經常為文章或網台所引用.到咗今時今日,推動流行文化必定係網上次文化.就算港產片重新搵到商業定位,再次養起成個行業,亦難同網上文化競爭速度.故此,我輩為我城,為粵語努力嘅同仁,請記住網上平台,或者最有影響力嘅平台.
粵語流行曲,尤其係八九十年代紅遍全球嘅時期,最奇怪嘅一點係以漢語填詞,但又寄調粵語.不過依個藝術模式,非受語言學所限制.上世紀初葉南海十三郎一輩,填寫粵曲係以粵語文法入詞,只係到唐滌生一代,逐漸變成漢,粵混合.根據不少情節係老作嘅電影《南海十三郎》中言,唐滌生後生時候,為左尋求藝術突破,曾經深入鑽研元曲,令唐派粵曲,吸收元曲原素,成為元曲嘅繼承者,致使所用文筆,逐漸偏向古漢語.
至於流行曲,中間亦經過粵語填語嘅階段.但係六十年代,主流社會更接受英語同國語歌:靠讀書進入殖民建制嘅番書仔,偏好英語歌;而親台嘅華夏文化人,則偏好國語歌.溫拿出道之初,亦以英語曲為主打.故此粵語歌成為草根階層嘅娛樂,當年傳世至今嘅,主要就係尹光果輩嘅通俗歌曲.直至許冠傑,以大學畢業生嘅銜頭,主打粵語歌,先開創左主流廣東歌嘅巿場.許冠傑嘅歌,雖然第一首《鐵塔凌雲》主要係漢語入詞,但後來橫跨七八十年代,都係以粵語文法同詞彙填語,成為咗少數主要以粵語文法入詞嘅歌手.
但係再睇其他嘅粵語歌手,唱嘅主要都係漢語填詞.當然當時詞人同歌手,受處身嘅巿場同社會文化限制,但係客觀效果,卻係到咗九十年代,雖說粵語歌大盛,但係真正粵語歌詞,卻絕無僅有,以致間中出現一首真正粵語曲,例如李彩華《你唔愛我喇》,都可以變成話題之作.
到咗過去幾年,流行曲巿場萎縮,但係靠互聯網而興起嘅二次創作活動,街頭演唱,以及網上表演,卻因此消彼長,反而成為文化推手.可能因為網上力量,同過去商業勢力並無承傳關係,反而解放咗粵語填詞嘅動力.到咗《100毛》等新傳媒,集結年輕力量而變成商業機構,亦將粵語入詞嘅模式,帶到主流世界.就連明福俠(註:黎明是也)嘅新歌,亦以粵語入詞,變成真正嘅粵語歌.
整體粵語入文運動之中,要贏取最終勝利,必定要靠多元方向,令書寫粵語變成大部份時候嘅書寫語言.現今社會,流行文化當道,入屋速度最快嘅一定係流行曲,包括二創同類似今次《雞,全部都係雞》嘅惡搞.而且,當日宋詞元曲,唔少都係為娛樂而寫,但係有幸傳世,成為華夏文化以及漢語承傳嘅一部份.故此,多以粵語填詞,多支持以粵語文法入詞嘅創作,今其形成特定流行形態,亦係粵語入文嘅重要一步.


text:
長毛犀
長毛犀(又叫披毛犀,Coelodonta antiquitatis)係一種已經絕種嘅犀牛.生存於更新世,並喺冰河時期存活落嚟.披毛犀生活喺歐亞大陸北部,而佢嘅近親板齒犀就生活喺南方.長毛犀有一隻扁平嘅角,可以推開啲雪嚟吃草.佢亦有一層厚厚嘅毛皮同脂肪,用嚟喺寒冷嘅環境底下保暖.
生理特徵[編輯]
長毛犀約長3.7米.鼻端有兩隻角,前端嘅角呈劍形(同犀牛嘅錐形角好唔同),比眼前嘅角大1米.毛長,耳細,腳短厚同敦實嘅身體.長毛犀嘅石洞壁畫在前腳及後腳之間有一條深色闊帶,但其正確性則不清楚.冬天時,長毛犀用牠的角推開雪來吃草.
長毛犀是更新世犀牛分支中最後及衍生的成員,非常適應其生活環境.堅實的四肢及厚毛皮使牠能適應當時古北區的草原凍原環境.牠們的分佈亦按冷暖氣候的循環而擴展及收縮,數量亦因冰河時期過去而遷徙及消失.就像大部份犀牛,披毛犀與始新世最原始的犀牛有著相似的體形及形態.
食啲乜[編輯]
長毛犀嘅食性一直都被受爭議.氣候重組發現長毛犀鍾意寒冷同乾燥嘅草原凍原環境.另外有分析指出長毛犀鍾意食草同莎草等植物.
對一個喺斯塔福郡發現嘅長毛犀標本頭顱骨,顎骨同牙齒而進行應變向量生物化學研究,發現佢嘅肌肉同牙齒特徵都適合食草.佢哋嘅顳部同頸部肌肉亦適合對抗食地上植物嗰時所造成嘅大拉力.而長毛犀有好大嘅間隙亦支持這個說法.
同現存嘅奇蹄目比較,長毛犀係後腸發酵嘅動物同埋只有一個胃,故此佢哋較鍾意有豐富纖維素而較少蛋白質嘅食物.呢種消化方法需要大量嘅食物通過量,故此支持長毛犀大口用嚟食草同莎草嘅講法.
絕種[編輯]
長毛犀可能受到早期人類嘅獵殺,成為絕種嘅原因.響未發現波蘭嘅完整標本之前,佢哋嘅體形只有喺石洞壁畫中得知.呢個標本係一隻雌性長毛犀,現正存放喺克拉科夫嘅博物館度展覽.長毛犀一般生活喺歐洲北部,並喺英格蘭同北海嘅寒冷同乾燥沙漠中好普遍.
長毛犀同長毛象生活喺同一時代.長毛犀嘅近親蘇門答臘犀牛仍然住喺東南亞,但已經係極危物種.


text:
東圃站
東圃站(粵拼:dung1 pou2 zaam6;英文:Dongpu Station )係廣州地鐵5號綫嘅車站,喺廣州市天河區黃埔大道東嘅東環高速公路西邊.呢個站喺2009年12月28號開放.
車站嘅結構[編輯]
樓層[編輯]
呢個站一共有2層樓嘅地下區域,其中地下1樓係站廳,有票務設施,客務中心同商鋪;地下2樓係5號綫嘅月台.同大多數嘅5號綫車站一樣,冇休息室同廁所響度.
垂直結構[編輯]
平行結構[編輯]
站廳[編輯]
東圃站嘅收費區喺站廳嘅中間偏南嘅位,而北邊係人行通道,周圍都俾商舖圍住嗮.而收費區有扶手電梯同樓梯,專用𨋢往返月台都得.
月台[編輯]
呢個站有1個島式月台,喺黃埔大道東嘅地底.
商舖同自助服務[編輯]
而家嘅東圃站入面得好少舖頭響度,包括咗便利檔同洗衫舖.不過都有自助服務設施畀乘客用,其中包括咗自動販賣機同自動櫃員機;同埋可以充羊城通,交水電費同交通嘅罰錢,查地鐵嘅路線,頭尾班車同埋地鐵嘅安全指引同畀乘客登記變成廣州地鐵薈嘅會員嚟查獎分,換獎品嘅服務.
出入口[編輯]
利用狀況[編輯]
東圃站附近都係廣州嘅一片東邊鄉下嘅地區,除咗喺上落班高峰期稍微有啲客流之外,平時嚟講都冇乜人嚟坐車噉.


text:
我老婆係我第一個女朋友, 係我咁多年來唯一性伴侶
舊年公司請左一個女仔, 我地係同一個部門
佢年紀比我細幾年, 中等樣貎, 身形嬌小, 感覺似天真率直一類
同佢一齊工作相處都算幾開心, 佢好似當我係大哥咁, 我又當佢係妹咁
佢有一個拍左大半年拖o既男朋友
有時我地傾計, 都會講到自己既愛情史
幾個月前, 佢開始暗示喜歡我
我初初扮吾明白, 咋傻扮懞咁糊混過去, 因為我吾想對我老婆吾住
佢亦好似知道我意思, 停止左暗示
後來我逐漸發現, 我都喜歡左佢
有時聽到佢同男朋友講電話, 或者知道佢地去街, 我會有心痛o既感覺
我不禁責駡自己多心, 向自己講 : 人地拍拖吾關我事
後來有一日放工, 佢問我有無地方去? 我話無, 打算返屋企
佢之後提議一齊去飲野
我立即有少少遲疑, 不過又想同事之間都應該有時要聯誼一下, 於是同意左
我以為有其他同事都去, 點知去到酒吧至知道原來只得我同佢兩個人
由於自細屋企訓練得多, 我都幾飲得, 慣性地一坐低就要左半打喜力
但我吾知道, 佢原來一向好少飲, 一支都未飲完就已經見到佢醉醉地
我叫佢吾好再飲, 等我飲埋剩低o既酒
但佢好堅持一人飲一半, 仲話乜野 : 我無咁衰女, 自己吾得就要朋友頂埋
其實我都吾知佢做乜咁堅持
佢飲到第二支o既一半, 已經開始吾掂
我於是試圖搶走佢支酒吾俾佢飲
我搶酒時, 佢突然好大聲講好多野 :
我醉係我o既事! 你做乜咁緊張我呀? 你又唔係鍾意我, 埋我咁多做乜呀?
我暗示鍾意你, 但你就成日扮傻! 你知吾知你扮傻, 我會好吾開心架? 我覺得自己令到你好難做呀!
點解你吾可以好似正常男人, 有女人埋身就要?
就算你玩完就扔, 我都覺得好過而家!
佢突然咁講, 我當堂呆一呆, 又覺得酒吧有其他人睇到, 好尷尬
正想方法收科時, 佢突然攬住左我, 錫落我個咀
我又係呆一呆, 唔識反應, 之後我就想擰開塊面避開
佢見我避開, 突然好大力咁咬落我膊頭近頸o既地方
我想推開佢, 但佢依然用力咬住
結果我被佢咬到出血
之後兩個星期, 我處處避開佢
我承認, 我吾係對佢無意思, 但亦都有少少怕佢
佢好似無事發生一樣, 如常返工
幾個星期之後, 我要加班, 所有同事都收左工, 公司得我一個人
我做到大約十點左右就打算走, 突然佢喺面前出現, 嚇左我一跳
佢問我, 點解要避開佢? 我話無, 只係來太忙
佢問我食左飯未
我講大話, 話剛才食左飯盒
點知佢立即話我講大話, 因為我枱面同垃圾桶都無空飯盒
之後佢拎左一件三文治同埋一罐汽水俾我
佢話知我一定做到無食野, 所以特登買野返公司俾我食
我大話被拆穿左, 覺得唔好意思, 而且又唔敢拒絕吾食, 於是一邊工作一邊食佢份三文治
突然佢從後面攬住我
我下意識掙扎左一下, 佢立即向我講吾駛驚, 佢吾會再咬我, 話只係想攬一下我
我又再呆左
之後o既幾個星期, 我經常要加班, 而每一次佢都收工後去而復返
終於兩個月前, 我抵受唔住誘惑, 開始同佢拍拖
不過, 我地之間一直維持無性之愛
我知道自己好差, 搞婚外情
我一直都吾敢向人講
而家自己亦都吾知點做
佢話吾會同我老婆爭
如果有朝一日, 我老婆可以接受佢, 佢肯做細, 叫我老婆做阿姐
我好混亂, 唔知到底應該點做


text:
由門司港番到去祇園站再番旅館,第一件就梗係去浸番個溫泉先.呢間旅館有幾好,我遲尐話你知.咁浸完溫泉之後,成個人都輕鬆哂,休息一陣就要計劃食尐乜嘢嘞!最後決定就係不如去食多一餐多牛喇,但係經過上次嘅教訓,我地諗住夜尐至去,即係大概八點果種喇.咁之前有乜嘢好做呢!咦,早兩日一出博多站番旅館時,好似見到有一間Daiso喎,呢間嘢喺好多地方都有分店,主力賣平嘢,即係我地尐十元店.但係而家香港尐十元店已經變咗12元,但係日本依然係¥100店,連埋稅換算落嚟即係八蚊港幣唔駛,真係抵好多!
於是就決定去行一轉.呢間鋪頭好易搵,就喺博多站出口右手邊果幢大廈,而且佢外牆牛咁大隻字寫住Daiso,紅色發亮,係唔會睇唔到嘅!Daiso就係喺六樓,同朋友約定一個小時之後喺收銀處集合.
跟住我就耷低頭係咁揀,係咁揀,尐貼身腰包真係抵¥100,用嚟去尐扒手多嘅國家就最好,旅行時將尐錢貼身袋,就唔駛驚俾人搶銀包,唔見錢都事少,旅行證件冇咗至最煩呀.順手又買多幾個俾朋友.跟住去園藝部,嘩,大到不得了,有好多好啱用嘅工具,都係¥100,真係停唔到手呀!正在好興奮,我朋友行過嚟,我心諗,乜夠鐘喇咩!原來唔係,佢話佢好快咁行咗一個圈,發覺呢個場好大,以我嘅探測速度,一個小時應該唔夠行,佢建議俾多半個鐘我,哦!之後又繼續行,仍然喺園藝部.嘩,你話如果呢度係香港,我應該會卜架貨車仔嚟幫我搬貨!行下行下,有尐腳攰,但係後尾至知,呢個時候我都未行完佢嘅三分之一!另一個殺傷力好強嘅部門係手工藝部,果尐手工用品,材料全部都好吸引,而一諗起只係8蚊,就又諗都唔諗就買!
之後輪到食物器材!好彩,呢方面嘅用具我都好齊全,而且我對於做食物嘅器具,喺質量方面係好有要求嘅,所以喺呢度殊乜買嘢,但係齋睇唔買都行咗成半粒鐘.冇錯,最後,我喺呢度停留咗兩個小時有多!好滿足咁抽住一袋二袋戰利品,但係呢尐嘢係唔飽肚嘅!又攰又肚餓,冇理由重行去多牛㗎!等陣間佢又要我等唔知幾耐,我咪死!
諗起好似正話上電梯嘅時候見到頂樓有燒肉放題,不如上去睇下咩環境先喇!上到去,見間鋪頭都幾多人下,一問之下,原來重要等,不過冇幾耐就有人埋單!其中一對係香港人,我問佢食唔食得過呀,佢話都ok㗎!咁問得人就要信下人喇!
喺等位期間,睇咗一輪餐牌,發覺佢最平果隻放題,好似冇乜好嘢食,亦都好似冇牛,反而第二個價錢比較似樣.於是就揀咗¥2980,原來當日重減¥500,真好!
入座後,個待應教我用部電腦入單,原來乜嘢都要透過電腦order,係唔會有人幫你嘅!放題時間係90分鐘,我地另外叫埋酒精飲品放題.
雖然有英文,初頭唔係好識用部機,又係蠢到逐樣叫,都用熟咗同埋見人地都係一上幾碟,就開行turbo咁食喇!
飲嘢又係,初時以為得啤酒,到後來至知,總之電腦上我地睇到嘅嘢都可以叫,雪糕都可以叫!
不過呢間嘢真係癲癲地,連濕紙巾同埋換燒網,都要喺電腦落order!唔理佢喇,繼續食!食呀,食,越食越高興,正想再點肉嘅時候,佢部機冇反應,以為壞機,點知個待應過嚟話夠鐘,嗄,未喎,我地睇下個表,重有成15分鐘喎!個待應check番上手尐單,又確認我地係未夠鐘,但係system已經log out咗我地,於是佢同我地用手寫一次單,但係每樣只準叫一樣,譬如我想叫梅酒同埋可樂,佢就只係俾一樣,好唔公平呀!
好嘞,講下尐食物,真係中規中矩喎,以呢個價錢,我更加覺得係抵添!不過如果咁啱你都會去呢間放題,我建議你入座前同佢對對表,唔係又好似我咁,蝕呀!


text:
扫码下载
扫码下载
阿塔聽到過最好嘅讚美,來自某 ex Boss : 到底点教個女 咁佢將來長大會好似你咁呢?
嘩!!!! 實在係太俾面啦!!!! 簡直 feel到頭頂有個光環 (但其實我冇直接問 ‘好似你咁’ 係 refer to 乜囉 怕且唔係我D衰嘢呱…..) ,咁阿塔就糾胆誤人子弟啦…..
首先, 12歲前絕對贊成適量嘅體罰,絕不實行民主政策.細路同動物一樣, 唔打唔知驚. 而且要由細貫輸俾佢知 ,邊個係揸 fit人 (聰明嘅你 估啱咗啦 阿塔自細係食藤條燘豬肉大架).
一定要對人有禮貌 ,只要年紀比自己大嘅就係長輩, 唔理佢係菲佣, 定茶樓堆車仔嘅嬸嬸, 定看更伯伯, 什至只係路人甲, 都一定要對人有禮貌.
最憎見到D細路以為自己係大帝, 細细個已經有階級觀念. 言行舉止超串, 真係想大巴大巴扯落去.
在塔家,就算屋企有工人, 請阿女你自己執房, 開飯時間外想食野請自己整自己洗.
必需培養閱讀嘅習慣.書本的世界令人的思維,視野 ,擴濶無跟大.
有一樣好重要嘅 , 由细塔媽就唔准阿塔接受人哋嘅嘢. 其它小朋友請食零食都要拒絕, 如有發現, 食一粒, 抽一下藤條.
長大后先發覺, 呢種家教係幾咁重要. 做人要有骨氣 ,人哋俾都唔可以隨便要; 更惶論開口問人要? 呢種思維阿塔一直 apply响好多嘢上面, 包括愛情.
重點係: 千祈唔好當D仔女係小王子/ 小公主咁養大, 除非你有本事為佢營造一輩子嘅堡疊 (呢 好似阿子淇個 Leanna咁呢) 否則百害而無一利.
細路上中學之后, 就要改變方法啦. 要有商有量, 迫得太緊 ,會有反效果:
電視劇 Desperate Housewife
Bree媽: 點解你同阿妹硬係唔聽話?
Andrew仔: 阿媽 ,唔係我哋唔想聽話. 而係有時妳迫我哋行你條路嘅時候, 另一條路即刻會變得好吸引.
我諗好多人會做咗相反嘅嘢, 即係個細路細细個時, 好似公仔咁好玩 ,就唔忍心嚴厲唔捨得打.
細時唔教大時歪, 呢個時候又想實行高壓手段, 咪唔 work囉.
网易公司版权所有 ©1997-2017


text:
12 Jul 2003
又補習, 又開會.
其實補習都真係幾悶下, 次次都係差唔多咁做.攪到我自己都越來越頹.
開會先係今日的重頭戲.因為實在太~ 悶.
我都唔明, 本來一個只係分工, 同埋宣佈pre camp 流程的會, 點解可以開咁耐, 中間夾雜左咁多本來可以唔使講的廢話.我已經係無食飯先黎架喇, 開會開到成十點都未有得食飯, 我成個人都已經非常之頹, 因為無野食就成個人都無晒 energy 咁樣.我都唔想, 但事實係我當時勁想即刻訓著覺算數.個會又唔係好多有建設性的野講到喎.應該咁講, 個會好少講到有關我地福利部的事情.咁樣我聽落去都無乜意義.可能你會話, 可能同全體 OC 有關呢.又唔係喎, 真係關得晒全體 OC 事的真係唔多.於事好大部份的時間我都係係度齋聽, 之後發夢, 連潘威開始講福利部的事我都完全唔知道.唉救命.
跟住阿 Frankie 仲話想留低講多一陣, 我幾乎想死.如果佢開始講野, 我諗都幾難停亦幾難頂.好彩到最後唔係講得耐.
之後, 我急急腳咁走, 希望可以盡快去到搵任何的野食.我諗住去 Food Court, 不過諗諗下個度都應該無乜野可以食架喇, 已經係成十點幾, 不如去百佳買幾個頹包算數喇.
係百佳, 我發覺原來我真係連搵個頹包都要好小心好小心咁樣, 驚死會使得多左錢買左一d 自己唔想食的包咁樣.唔似得我d 朋友咁, 肚餓就乜都買左先.到最後我都係忍唔住要咁樣揀咁耐, 求其兩個頹包一包頹牛奶(健康哩~?) 就算數.之後發覺自己無tissue, 就邊食邊上去麥記, 買一個Chocolate Sundae 換幾張沙紙一樣咁粗糙的 napkin 紙.
個包入口個一刻, 我先明白我自己生於香港真係好幸福.食物的供應永遠都係太多, 你想係邊度買都有得買, 你想食乜野都有得食, 你想幾時食就幾時食.睇番好多地方, 有好多人每朝都要一早起身去麵包店前面排隊, 搶購碩果僅存的糧食, 搶購到的還好, 至少今日可以填得包個肚.搶唔到的, 又要挨一日餓.一日呀, 我幾個鐘都挨唔住.跟住我就諗過一個我阿媽同我講過的道理.
個道理係古文黎既, 但係我唔記得住係點樣讀架喇.個內容就記得, 大概就係講, 養一個仔唔可以成日都俾佢食到盡, 食到飽, 飽到滯.亦都唔可以俾佢著太多的衫, 俾太多溫暖佢.一句言之, 唔應該俾太多的溫飽佢, 應該俾番兩分的飢寒佢挨下.點解呢? 咁樣個仔先會有更強的抵抗力, 餓下唔會就餓死, 又會乜野都食得落又唔肚痛.凍下又唔會凍死, 又可以增強自己的抗寒力, 抵抗力等等.
其實聽落幾有道理架.尋晚, 我睇最後一集的成吉思汗, 長春真人丘處機同成吉思汗講道, 其中之大義, 真係聽完之後都令人豁然開朗.我本來都同Vin 講緊電話講 IQ 題, 但後來我都話我唔講住喇, 我要聽丘處機講野.
點解我要提起呢樣? 就係因為當中一樣成吉思汗同丘處機都有講過的問題就係我岩岩先講過的一個問題.太多溫飽會令人變弱.成吉思汗話, 神仙 (即丘處機) 你講得好岩.我以前細個個陣係草原挨苦, 同我的兄弟姐妹, 土撥鼠, 樹根, 樹皮, 硬果, 乜野都要食, 無得揀; 於是衣家就練就出我的兄弟們同我一個二個身壯力健.你睇下衣家的下一代, 甚麼好穿就穿甚麼, 甚麼好吃就好甚麼, 到最後一個二個變得弱不禁風, 不知所謂.
連一個唔係讀得書多的成吉思汗 (雖然佢真係強人) 都識得咁的道理呀.何想而知.
跟住我阿媽話, 就係因為咁, 你都唔好再食咁多野喇, 等我慳番d 家用喇, 費時浪費咁多錢呀.日又食夜又食, 米缸都食穿呀.
我﹕「...........」


text:
- $1001級豪賭玩家獎勵
- $5002級豪賭玩家獎勵
- $3,2003級豪賭玩家獎勵
選擇鐘意嘅遊戲
喺線上賭場遊戲既有趣又回報豐厚.上手好簡單,只需幾分鐘時間.首先,您需要選擇想要玩邊種類型嘅遊戲.某啲賭場專營一種或幾種遊戲.冇論您鐘意老虎機,卡牌遊戲,桌上遊戲,頭獎遊戲,或者刮刮卡,您需要搵一家能提供呢種遊戲嘅賭場.
用現金博彩之前,好多賭場俾玩家提供免費嘗試遊戲嘅機會.咁係一次絕好嘅機會,您冇需存錢就可以體驗下自己係未鐘意呢家賭場.
睇睇呢度提供邊啲博彩遊戲,呢度.
搵優質軟件
既然您已經決定咗想要搵嘅遊戲,接落嚟您想要搵嘅就係優質嘅博彩軟件.軟件對賭場嘅總體體驗十分重要.當我哋談及博彩軟件時,成日講嘅就係圖像,聲音,真人荷官遊戲,多人遊戲及累積頭獎.
一啲博彩軟件側重於巨額頭獎嘅遊戲,而玩家間相互競爭嚟取勝.一啲軟件關注高端圖像和聲音,而其他軟件就盡最大可能咁將大量遊戲整合到一個博彩遊戲庫中.您將需要決定乜嘢對您嚟講係最重要嘅,並依次選擇一個賭場.
優質軟件開發商,請訪問我哋嘅軟件頁面呢度.
您可以信任嘅賭場
既然您已經考慮咗喜愛嘅遊戲同感興趣嘅軟件,咁您將需要確定一家有聲譽嘅賭場品牌.註冊並喺安全嘅賭場遊戲十分重要.遊戲時您會更加放鬆,成為一家優秀賭場嘅客戶,您將獲得所有福利.
嚟自賭場嘅慷慨獎金,大額推廣以及其他誘人機會啱啱係您所想要嘅. 優質服務和安全性亦係優秀賭場品牌吸引玩家嘅其他因素.若您希望喺智能手機或平板電腦上玩遊戲,移動支持亦係線上賭場所必須提供嘅.
點擊呢度 查看有聲譽嘅線上賭場
便捷存錢提現
註冊一家線上賭場後,您需要將現金打入您嘅帳戶.有好幾種安全嘅在線轉賬方式,大多數賭場接受多種支付方式.向賭場帳戶轉帳最常見嘅方式係信用卡,電子錢包及銀行電匯.每種方法都有利弊,因此您需要決定最適合您嘅方式.當您準備好喇,只需選擇您鐘意嘅方式,輸入添加到您帳戶嘅金額,就可以享受遊戲喇.
從您嘅賭場帳戶取出獎金嘅過程與存錢幾乎完全一樣.您需要從一系列可用選項中選擇一種提現方式,輸入提現金額並等待您嘅獎金到手就得喇.
訪問我哋嘅支付方式頁面呢度 嚟查看安全嘅存錢提現方式.


text:
James 項明生,如果你係近年先聽過呢個名,你(或屋企人)可能有睇佢喺J5播嘅旅遊節目《日韓台櫻花三角戀》,或者知道佢係以作家身份出過多本遊記嘅「旅遊達人」.如果你係早幾年就聽過呢個名嘅話,你亦可能會知道佢以前喺Sony做咗15年,由一個市場部推廣主任一步一步升至全球第一個華人董事.
日本企業打工仔生存之道
問到James係如何喺日本公司由基層攀升做到高層,佢就好坦然話喺日本公司嘅生存之道就係要「帶住個面具」.因為日本人係唔會喺大眾前表現自己心底裏嘅意見同說話,所以就算一班人開會都唔會有反對聲音,亦都唔會表露不同意或不悅面色.
除此之外,日本公司真係好著重「年功序列」,即係論輩份排凳仔.如果你係唔鍾意follow老seafood,或者係好直腸直肚,鍾意挑戰制度嘅年青人嘅話,James就話咁樣真係可能唔係太適合喺日本公司做嘢喇.
Pokemon Go:無人估到佢會開大!
作為前Sony董事,又係專門負責家庭遊戲機嘅巿場推廣,仲以為James好鍾意打機啦,但原來近年嘅佢已經好少打機,手提電話上面最多嘅apps反而係翻譯語言等apps,幫佢學外語咁話喎.咁唔知James覺得一隻好玩,大賣嘅遊戲需要啲咩元素先會成為神作呢?James就話佢以前都以為有一條方程式,但呢排大hit嘅Pokemon Go話俾佢知係無㗎!Pokemon Go用緊日本5,6年前已經用緊嘅AR技術,講技術輸VR一大截,但又偏偏大熱瘋魔全世界嘅玩家.所以James都覺得一隻遊戲要成功,故事同遊戲性係勝於技術呢.
越容易去嘅地方 遊記越難寫
講到日本,James其實都係專家!做Sony之前係做一樣係日本公司嘅富士菲林,即係加埋喺日本公司做過20年架喇.加上讀大學嘅時候都有讀日文同研究日本文化,佢話自己去日本已經超過100次添呀!不過反而因為咁,佢覺得寫日本遊記其實難.因為多人寫同研究日本,所以佢要努力搜集日本鮮為人知嘅一面,或者從日本人角度出發.
James去日本旅行鍾意睇埋歷史同去啲鄉郊地方,今次呢本遊記佢就選址東北,唔單止可以唔駛同人迫咁賞櫻,任影唔嬲之外,仲同「人肉字典」才子陶傑一齊,邊探討日本歷史文化邊欣賞郊邊景色添!佢最推薦大家去建於民國初期,一個和式同洋式二合為一銀山溫泉,仲可以著住大正時期嘅大正浪漫風和服(用傳統和服唔同架)遊走呢個咁靚嘅地方.
如果叫James推介日遊心得,佢話都係鍾意同推薦大家去日本嘅「靈魂」京都.如果真係想了解日本人嘅精神,可以去多幾次京都,仲可以搵到宋朝嘅歷史(而隔離嘅奈良就可以睇多啲唐朝嘅歷史).而家香港人去東京大阪去到爛,James都建議大家去多啲周邊小鎮發掘多啲自己未去過未睇過嘅地方呢.今次James嘅新書《人生若只如花見》專講去東北賞櫻同研究日本歷史文化,會係書展推出,星期日(7月24)下晝4點喺大眾嘅攤位會有簽書活動添!到時就可以親口問吓佢遊列鄉郊小鎮嘅心得啦!
特別鳴謝:場地提供 -- 鐵板燒雪舟


text:
2013年10月23日星期三
增值篇~古法馬拉糕
29 則留言:
望住馬拉糕流口水中....:P回覆刪除回覆
遲啲自己整咪有得食刪除
原來要咁多功夫,下次飲茶要點來食了回覆刪除回覆
一件點心唔係咁簡單呢刪除
傳统馬拉糕想學整其待整成後分享食譜回覆刪除
原來馬拉糕要發酵㗎!回覆刪除回覆
要呀,時間仲幾長@@刪除
食就食得多, 完全冇諗過其實係點整出黎!回覆刪除回覆
原來唔難做,最難係要有個靚麵種刪除
我都好愛食馬拉糕 軟綿綿 正呀 ^^回覆刪除回覆
出邊而家好難食要好食的刪除
我都中意食馬拉糕,但唔食整呢:P回覆刪除回覆
我都未識整呀,但會嘗試刪除
我都學過, 但我懶, 無自己整過 ! ;)回覆刪除回覆
我都學咗好多嘢未整過 :p刪除
一件咁平凡馬拉糕,原來咁多功夫架,真係你唔整,我哋都唔知道.回覆刪除回覆
其實好多嘢都要用好多心血做成,真係要惜食!刪除
你好好學呀,成日出去學嘢.樣子咁平凡的馬拉糕,估唔到咁多功夫.回覆刪除回覆
我鍾意整嘢,學嘢係我興趣.將來有機會可以整下!刪除
馬拉糕原來唔係咁簡單的
- 回覆
英才,之前我有介紹過!刪除
傳统馬拉糕係咪易學難精?回覆刪除回覆
係好難做得好,要有好嘅麵種刪除
我好鍾意食馬拉糕回覆刪除回覆
我都好鍾意食架,熱辣辣最好食刪除
都係香港的馬拉糕最好食!回覆刪除回覆
香港咁多師傅正宗好多刪除
請發出古法馬拉糕食譜回覆刪除


text:
「劉兆佳做手術後放病假
2011-04-06
中央政策組首席顧問劉兆佳於今早上在沙田威爾斯親王醫院接受一項預防性手術,手術進行順利.
醫生囑咐劉兆佳接受手術後需要有充分休息.他聽取醫生意見後將放取病假至4月17日.
在4月6日至4月17日,即劉兆佳放取病假期間,中央政策組副首席顧問葉文輝署任中央政策組首席顧問一職.」
喺財政預算案決戰前夕,劉兆佳條友走去請病假充分休息,睇嚟劉教授應該算到一啲好大鑊嘅嘢,做福島五十死士唔係劉教授個性.
今期《壹週刊》陶傑用核反應堆嚟比喻政治,查實都幾準.因為小弟素來研究果樣嘢,一樣嘢叫政治動員(我研究網絡政治,實際係專注呢樣),一樣嘢叫政治穩定性(我研究南洋政治係專注呢樣),查實同對住個反應堆都差唔多.都係你意圖控制一啲力量好大,稍有差池就會全盤失控嘅力量.簡單嚟講,政治動員等同搞出臨界反應出嚟,而政治穩定性就係令到個系統唔會出事,穩定運作.好嘅政治,就係又唔會搞到過熱,但又夠足夠能量維持政治人才同公民嘅政治參與.
當然,政治學發展得遠比核裂變科學為早,所以政治動員可能因網絡呢個新工具而令製造臨界反應方式唔同,但政治穩定呢方面,查實不出穩定嘅水源(經濟發展機會),以及一個運作良好的散熱泵系統驅動,即係議會制度,法治制度等等.
依家香港嘅問題之所以己經搞到核災變咁滯,因為水泵,即係經濟發展機會己經唔得,時有淡水,時無淡水,之後中國新裝個散熱系統,根本係無散熱設計,只係識得將熱力侷埋侷埋,議會,傳媒全部都唔function嘅,搞經濟發展又不擇手段,任中國嘅人落嚟生仔,炒樓,根本同海水冷卻核反應堆一樣,結果咪搞到依家咁嘅死款.
所以小弟好早就話2010大事勿用,今年仲要係膠到無朋友嘅年頭,作為一個研究呢個範疇學術理論嘅人,我諗好早就知個核電廠會爆,都唔駛乜嘢海嘯地震.如果依家老共仲唔俾換冷卻系統嘅話,咁呀,咪等個核反應堆爆,然後搞出係切爾諾貝爾級嘅大鑊,定福島級遺禍萬年嘅大鑊,就真係唔知嘞.
中國人自己搞政治都一鑊粥,仲學人搞核電廠.法國人係成日郁唔郁示威,只不過人地個政治穩定系統查實行得好順,基本上,第五共和嘅設計己經做到法國唔會政治上大爆,當然法國佬喺第三,第四共和爆咗好多鋪,爆到亡國都試過.所以法國佬可以全國用核電,你估班友流架.
一個要靠五毛黨散播謠言,抹黑政敵嘅國家,政治反應堆唔爆到七彩至出奇.


text: 張崇基,張崇德兄弟噚晚喺柴灣出席「第三屆童心同行慈善音樂會」,細佬崇德話聖誕同屋企人去咗旅行,農曆新年會接登台工作,至於大佬崇基就話聖誕大家各有各玩,所以新春唔會出埠.崇德話今年除咗會搞一個音樂劇,如果book到場地,或者喺年尾開演唱會,唱片就由崇基去主導.早排劉美娟接受訪問時話一對仔女有選擇不語症,崇德話囡囡日晴已經好番,但囝囝日希個病就嚴重咗,崇德話:「喺學校冇好過,本身呢類小朋友返到學校係生存到嘅,學習冇問題,但就好易俾人蝦,有啲同學會特登撩佢講嘢,睇下佢係咪唔講嘢,我知道之後有同學校溝通,已經緊密處理.」自從報道出咗之後,有好多人問崇德兩公婆,因為佢哋嘅仔女都有類似問題,崇德話:「我都建議佢哋睇書,又同佢哋分享呢個症嘅跡象係點,平時我個仔講嘢好開心流利,但返到學就唔講.」問到係咪囝囝被欺凌?佢話:「唔會,佢喺幼稚園已經係咁樣,初時不以為意.上小學之後發覺唔係好妥,又收到投訴,返到屋企問個仔,佢講番當時嘅情況,只係嗰刻佢唔識去反駁,同講出個真相,所以都算係欺凌嘅.」講到治療方法,佢話除咗睇書之外,亦有家長透過facebook提供意見:「嗰位家長個女本身都有呢個情況,介紹咗一個西人嘅心理學家畀我,遲啲會帶個仔去試吓.」


text:
星期日,參加o左油麻地旅遊o既一天遊,連埋$15 o既導遊小費,每個人$154.
呢朝晨o甘早7:00am起身,8:15am去到大學站集合,去到見到人山人海,真係嚇親.呢日油麻地有三隻船,其中兩隻係公司包團,仲有一隻就係做我o地呢D散客.
集齊o左D人,8:30am,成鵬人o係火車站行去碼頭嘞!
好多人一齊行去碼頭呀!
路過天橋,影o下八仙嶺
到o左碼頭,一個一個跟住排隊,預備上船
等上船o既時候,影o下對岸馬鞍山
呢日坐o既船
隻船可以坐到二百幾三百人,全船爆滿
9:00pm,開船嘞!
無記錯的話,呢個係船灣淡水湖
o係船上食o下o野
又影o下相
海上攔o左一串浮波,聽導遊講,o甘樣收窄o左海面,用o黎攔截D走私船
鬼爪岩原來係o甘細呀!我o仲以為係一舊好大好大o既石添.就o係近海o既中間位置
o黎到印洲塘
筆架洲,都有D似個筆架喎!
鴨洲,好耐之前去過,島上面無乜o野,就係得個鴨眼洞
就快到吉澳嘞!遠遠見到深圳
一個鐘多D o既船程,10:45am o黎到吉澳嘞!
首先去參觀天后宮同姻緣樹
牌坊寫住吉澳廣場
天后宮隔離有間地質教育中心,好耐之前o黎過,唔見有呢個中心,不過無入到去睇呀!
“林” o左都依然繼續生長o既姻緣樹
棵樹好慘呀!每個禮拜,樹幹都要比D遊客一個接一個o甘坐o黎影相
跟住上去天后官望o下
聽導遊講,呢個門神係西化o左,最搞笑o既係,兩個門神o既腰間,有隻比卡超哩!
o係周圍影o下
啱啱有漁民拖o左個網上o黎
睇o下有咩先
呢個係水草球?
好靚o既蟹呀!
留o左o係o度廿分鐘o度,沿路出去食晏晝嘞!沿途影o下D屋,好多都已經無人住,甚至有D已經倒塌o左嘞!
吉澳警崗
未夠11:30am就食晏晝嘞!我o地坐呢間屋仔入面
記得好耐之前跟團o黎,我o地坐呢o度呀!
呢餐都OK啦!百幾蚊團費,包食,包交通,包導遊,算係o甘呀!不過份量就好似少D,一圍十個人,每碟餸都唔係好大碟哩,但係就勝在白飯同粥任裝
柴魚花生粥 ~ 凍o左哩!不過都幾棉喎!
白切靚肥雞
馳名墨魚丸 ~ 大大粒,入面有果皮,幾好味o架!
西蘭花肉片 ~ 個汁傑傑地,有D怪
豉汁蒸排骨 ~ 個汁都幾好味呀!
豉汁蒸鱸魚
蒸吊筒魚乾仔 ~ 吊筒同D魚仔好香,好食喎!返到屋企先諗起,早知o係吉澳買D咸魚仔啦!
郊外油菜 ~ 係我唔多鍾意o既王芽白,不過都食o左DD
白灼海生蝦 ~ 好爽口,好新鮮呀!不過我只係食o左一隻,因為呢碟最尾先o黎,但係我趕住去廁所,驚住D人食完一窩蜂掙住去,有排等呀!
之後周圍睇o下有咩賣
七彩o既缽仔糕,好染色呀!
o係碼頭附近周圍影o下
十二點多D,上船嘞!
屋企買o左D o野食,o係船o度開餐.
D茶果同雞屎滕凍o左,好硬實,真係好難食呀!記得好耐之前食過,熱辣辣,軟林林,好好味o架!
缽仔糕又係好實,又無味,點解可以o甘難食o架!
去東平洲途中,聽到導遊話呢個好似叫唔知雞公頭定雞公角
前面就係東平洲嘞!
o係船望到東平洲o既斬頸洲
東平洲上面已經有好多人嘞!
有三隻船重重包畔住東平洲o既碼頭,可能島上面有成千人哩!
1:30pm o黎到東平洲.好耐之前o黎過東平洲環島遊,事隔唔知幾多年,又再重遊,不過今次行好少部份,只係行廿分鐘多D去睇更樓石,跟住就返碼頭嘞!假如要環島遊,要預最少4個鐘時間,我諗一定要自己o黎先得嘞!
行左十分鐘,見到天后宮,影張相啦!
影番去碼頭
東平洲同深圳,只係一海之隔哩!
繼續向更樓石行去
好快就到o左更樓石嘞!
右邊o果舊石比較易D行上去,另一舊要手腳並用先上到去,所以無上呢舊影嘞!睇見D人落番o黎就辛苦哩!
石上有鹽呀!
周圍影o下相
o係更樓石留o左十五分鐘o度,就要返碼頭嘞!
遠望大亞灣核電廠
有人網魚呀!
更樓石同碼頭之間,有間士多,不過無乜時間o係o度坐o下食o野嘞!
海邊荒廢o既石屋
發現有龜龜o係屋外類似水井定唔知儲水缸入面,佢o地好慘呀!D水好濁,而且得好少平地比佢o地,佢o地要長期游住水,陽光又好似唔係好曬到,究竟邊個衰人放佢o地落去o架!定係村民養o既?要養都唔係放o係呢o度養o麻!有無搞錯呀!
東平洲又係好似吉澳o甘,好多屋荒廢o左嘞!
就快到碼頭嘞!
o係碼頭見到呢隻傻狗
最後,搭o左個幾兩個鐘o既船程,返大學o既碼頭嘞!


text:
大家好, 第1次在這裡發日誌, 在上年年中我和3位同事一起去泰國玩 , 而其中一日我自己離開去佛寺 , 目的地係 Wat Kham Yad 想見 LP Boonreu , 中午搵0左司機載我去, 由曼谷去大約4小時( 連埋要搵 ) , 當離開左市區之後 , 沿途既風景都係耕地 , 有好多未見個既動物 , 不過無論0係泰國邊度 , 都會見到有四面
神 , 題外話唔講啦 , 到達之時已4點幾 , 廟既周圍全都是農田 , 入到入面心裡感覺到好平靜同好舒服 , 我在香港既寺廟係感覺唔到呢一種感覺 , 另外廟內既動物全部都唔怕人 , 好似歡迎你到來一樣 , 之後到大廳搵LP , 但係廟內既人話LP休息中 , 唯有等下啦 , 於是同司機周圍睇下 , 大約半個鐘之後 , LP返0黎就叫我地入大廳啦 , 當時LP身體好似唔係好好 , 不過都同我地傾計 , 跟住拿0左5隻香蕉比我地食 , 跟住司機同我講LP話d香蕉加持過, 佢叫你要食晒佢 , 由於0黎之前冇食過任何0野 , 所以一口氣食完 , 點知師傅再攞多一排出0黎 , 司機就話要食埋佢呀 !! 總共一次過食0左十幾隻 ( 咁大個人都未試過 , 好彩係細隻既蕉 ) , 食完蕉之後LP同司機傾0左一陣 , 跟住司機同我講LP剛才既話 , 佢話LP知道你今日0黎有事搵佢問 , 不過佢話LP今日身體唔好 , 唔會做任何事, 但係佢話要我下次再來 , 一定要朝早 , 聽完之後心想冇辦法啦唯有下次啦 !! 之後請左幾個佛牌心比LP加持就同道別 , 上車之後司機同我講附近好似有一個好大既臥佛, 去唔去睇下不過佢都唔知正確位置0係邊( 原來司機都係第1次0黎紅統府 ) , 結果一路問當地人一路搵 , 大約1個鐘左右就搵到 , 不過已經差不多天黑 , 一落車一尊好大既白色臥佛就在眼前 , 不過寺廟既人已經收拾物品關門 , 後來司機同廟內僧人傾0左一陣 , 果位僧人就入0左去開鐵閘開燈比我地周圍睇睇 , 0係大殿有一尊七龍佛
最頂既地方有一顆舍利 , 另外出面有一個箱載住有人骨 , 僧人話已前呢度打仗 , 呢個人骨係已前比人行刑後來起出0黎放係廟 , 轉出有一個佛塔 , 僧人話入面藏有祟笛佛牌 , 但係好多已經比人請走0左 , 之後走既時候 , 僧人攞左3塊祟笛比人睇 , 如果我鍾意可以請 , 當時見到幾鍾意所以請走0左 , 離開時已經天黑 , 司機0係車上同我講佢今次都係第1次來好開心見到LP同大臥佛 (佢自己係帶LP笨既牌 ), 之後又座0左4個鐘車回曼谷和朋友食宵夜 ~
p s ( 今次去紅統府起初只係想搵 LP , 點知重有好多估唔到既事 , 另外本人決定明年會跟隨泰國朋友到wat kham yad出家 )


text:
Subtitles and Transcript
Translated by
Lam Bentham
Reviewed by Michael Ge 葛叔
0:11 我今日想講一個我好鍾意嘅話題 就係睡眠嘅神經科學
0:19 依家,仔細聽下呢個聲音 (鬧鐘響) 啊,響啦 一個我哋大家都覺得熟悉又絕望嘅聲音 無錯就係鬧鐘聲 而呢種驚怵又恐怖嘅聲音 會停止人類最緊要嘅行為體驗 即係瞓覺 如果你係普通人 你生命裏面 36% 時間用喺瞓覺 即係話如果你有 90 歲 就會有 32 年嘅時間用嚟瞓覺
1:00 呢個數字話畀我哋知 睡眠某種意義上好重要 但我哋好多人唔會反思一下睡眠 我哋確實唔關心瞓覺嘅事 所以我今日想改變大家嘅觀念 改變大家對睡眠嘅概念 而我會帶你哋由舊時開始
1:27 我哋返到去「安享甜絲絲嘅美夢」 呢句說話 有無人知道呢句話出自邊度? 係莎士比亞嘅《凱撒大帝》 好,等我讀多幾個經典句子 「美夢啊,溫柔的美夢, 你猶如天然溫柔嘅護士, 我點會怕你?」 又係莎士比亞,嚟自…都係唔講 嚟自一部蘇格蘭戲劇 (笑聲) 同一時代有另一句嘢: 「睡眠係一條金鍊, 將我哋健康同身體綁埋一齊.」 呢句極具先見之明嘅話 出自 Thomas Dekker 另一個伊莉莎白時代嘅劇作家
2:03 但如果將時間跳到 400 年後 人類對睡眠嘅態度就有所變化 20 世紀初愛迪生話︰ 「睡眠浪費時間, 仲係山洞時代遺留嘅嘢.」 砰! (笑聲) 如果我哋回顧 80 年代 你哋或者會記得 戴卓爾曾經講過「睡眠係懦夫行為」 仲有惡名昭彰嘅…佢叫咩名? 《華爾街》惡名昭彰嘅 Gordon Gekko 講過︰ 「金錢永不睡」
2:37 咁 20 世紀嘅我哋又點睇睡眠? 我哋用愛迪生發明嘅燈泡 侵佔晚上,強佔黑夜 喺呢個搶佔過程裡面 我哋幾乎將睡眠當做病態 我哋將睡眠當做敵人 依家最好嘅情況 係我哋仍然接受到需要睡眠 但最壞嘅情況可能係 好多人認為睡眠係一種要醫嘅病 而我哋對睡眠嘅無知 其實係幾發人深省
3:09 點解咁講? 點解我哋潛意識會冇咗瞓覺? 答案似乎係 你喺瞓覺期間做唔到任何嘢 你唔會食嘢,你唔會飲水,仲做唔到愛 嗯,起碼大部份人都係咁 於是… 唔好意思 瞓覺係完全浪費時間?錯 其實睡眠係我哋生物學裡面 重要嘅一部份 神經科學家正準備解釋 點解睡眠會咁重要 我哋嚟講下大腦
3:42 依家,我哋有一個大腦 呢個腦由一位社會科學家捐贈 佢哋話,佢哋唔知呢件係乜 或者唔知點樣用佢,所以… (笑聲) 唔好意思 於是我借嚟用下 我諗佢地唔會發現嘅.好啦 (笑聲)
4:05 我想講嘅係 當你瞓著嗰陣,大腦唔會休息 其實,對比起清醒狀態 熟睡嘅時候大腦部份區域會更加活躍 另一樣非常緊要嘅嘢係 睡眠並非源自腦內嘅單一結構 而係源自腦嘅唔同地方 如果我哋返轉個腦 令佢底部向上… 我鍾意脊髓呢部分 呢點就係下丘腦 下丘腦裡面有一大塊好得意嘅結構 唔單只有生理時鐘 雖然生理時鐘話我哋聽幾時起身 幾時瞓覺 呢個結構仲會同下丘腦其他區域互動 包括外側下丘腦,腹外側視前核 佢哋一齊發送訊號落去腦幹呢度 跟住腦幹用神經傳導物 一種令我哋保持清醒 令我哋出現意識嘅嘢 發送訊息 經過腦皮質呢一塊美麗嘅皺褶區域 所以睡眠其實係 大腦唔同部份互動嘅結果 所以,睡眠係大腦一系列 相互作用嘅結果
5:16 好啦,我哋接落嚟睇啲咩? 我哋已經知道睡眠係一個複雜過程 佢佔用我哋一生人 32 年時間 但我冇解釋到睡眠係乜嘢嚟 咁點解我哋要瞓覺? 對你哋嚟講,科學家無共識一啲都唔怪 因為我哋科學家有好多唔同嘅解釋 我會重點講下其中三個
5:42 第一個解釋 就係認為睡眠係為咗恢復精力 咁嘅解釋好主觀 實質上,我哋日間消耗好多嘢 於是就喺夜晚補充,替換 重建所有已消耗嘅嘢 其實個解釋係嚟自亞里士多德 即係 2300 年前嘅答案 呢個解釋曾經流行,但後來又式微 佢宜家又流行嘅原因 係因為研究發現 大腦內有一批基因 只會喺瞓覺嗰時活動 而呢啲基因同恢復精力 以及新陳代謝途徑有關 所以個發現其實係支持恢復精力假說
6:17 咁保存能量假說呢? 同樣,雖然話瞓覺係用嚟蓄卡路里 但個假說可能好主觀 就算我哋真係計埋卡路里 個假說都好難有說服力 如果你對比一個人夜晚瞓足 同冇瞓但唔郁 瞓覺一晚只能夠慳大概 110 卡路里 相當於一隻熱狗嘅熱量 我認為,一隻熱狗嘅熱量 對於睡眠呢種咁複雜 又牽涉大腦多個地方嘅行為嚟講 實在係杯水車薪 所以我唔多相信保存能量假說
6:57 我會比較欣賞第三個假說 就係大腦處理同記憶固化假說 我哋知道,如果你要去學一樣嘢 但又唔夠瞓 咁基本就學唔到嘢 睡眠不足會大大削弱學習能力 所以睡眠同記憶固化都係非常緊要 但事情唔係話將知識放入記憶咁簡單 你仲要搵返佢哋 令人興奮嘅係 我哋之所以面對複雜問題時 仍然能夠提出解決方案 全靠我哋都喺夜晚瞓覺 實質上,睡眠可以為我哋帶嚟三重優勢 夜晚嘅睡眠會增加我哋嘅創意 原因似乎係,喺個腦裡面 重要嘅神經同重要嘅突觸會相互連結 變得更加強大 而無咁緊要嘅神經同突觸 趨向消失,式微
7:51 咁我哋依家有三個理論 解釋點解要睡眠 但我哋要知道,每個理論嘅細節都唔同 我哋好可能因為唔同原因而瞓覺 但係,睡眠並非一種嗜好 佢唔係可以隨便話有就有 我諗睡眠類似飛機嘅坐位升級 相當於由經濟艙升到上商務艙 但唔係升到去頭等艙 大家要明白嘅重點係 如果你唔瞓覺,你就飛唔到 去唔到想要嘅地方 我哋現今社會嘅一大特點係 我哋有嚴重嘅睡眠不足
8:35 所以依家我哋就嚟睇下睡眠不足 社會上好多人都唔夠瞓 睇一睇呢啲睡眠時間 50 年代,數據顯示 大部份人每晚瞓大約八個鐘 依家,我哋每晚瞓少個半到兩個鐘 所以我哋都係瞓六個半鐘嘅人 但對細路嚟講,情況更差 要有完整嘅腦部運作 佢哋就需要九個鐘睡眠 好多細路,返學嘅日子 得五個鐘頭睡眠時間 咁樣絕對係唔夠 我哋仲要考慮埋其他社會組別 例如年紀組別 如果你已經上咗年紀 你每次瞓覺都會砸醒 令到好多時瞓覺少過五個鐘 另外,輪班工作嘅情況好特別 可能有 20% 嘅人要輪班 佢哋嘅生理時鐘並未有調較 去適應夜晚嘅工作需求 同我哋一樣,佢哋嘅生理時鐘 依然係正常嘅日夜週期 所以當年紀大嘅輪班員工返屋企 想喺日頭訓覺,就會超攰 佢哋嘅生理時鐘就會同自己講︰ 「起身啦,係時候起身囉.」 所以要返夜嘅輪班員工嘅 睡眠質量通常好差 尤其係得五個鐘頭嘅睡眠時間 然後仲有幾千萬人經歷捱時差 我哋呢到有幾多人要捱時差? 哇,都幾多噃 真係非常多謝大家無瞓著覺 因為瞓覺正係你哋大腦好想要嘅
10:02 大腦要做嘅其中一樣嘢就係瞌眼瞓 呢種無意識嘅睡眠 基本上係自己控制唔到嘅 瞌眼瞓可能係一種好尷尬嘅事 亦可以係致命 據估計 有 31% 司機起碼一世人 會有一次喺開車嘅時候瞓著 而喺美國,統計指出: 十萬單高速公路上面嘅交通事故 同疲勞駕駛 集中唔到精力,瞓著咗有關 一年十萬起事故實在好得人驚 更加恐怖嘅事有 切爾諾貝爾事故 同埋挑戰者號太空船解體 兩件事都係慘劇 兩件事嘅調查都發現 長時間嘅輪班工作,警覺性降低 同疲倦過度 導致員工出現判斷錯誤 亦係呢次災難嘅一大原因
10:59 因此,當你攰嘅時候,加上睡眠不足 你嘅記憶力同創造力會降低 個人會更加衝動 於是你整體嘅判斷力下降 但接落嚟仲有更衰嘅嘢
11:14 (笑聲)
11:17 想像你係一個好攰嘅大腦 你會渴求一啲嘢去令自己清醒 例如藥物,興奮劑 咖啡因可以代表 大部份西方國家嘅興奮劑 西方人大部份日子都靠咖啡因度過 而如果你真係又唔聽話又攰嘅大腦 你就會揀尼古丁 當然 服食呢啲興奮劑 可以支持你嘅清醒狀態 但時間去到夜晚 11 點 大腦會同自己講︰ 「啊,啱啦.我好快要瞓覺. 但我依家咁精神,點先瞓得著呢?」 於是乎,你就會求助於酒精 酒精對於短時間 一至兩次咁輕度鎮靜人嚟講 係非常有用 酒精可以令人更舒服咁入睡 但你一定要留意,酒精唔會提供睡眠 佢只係提供一種好似睡眠嘅生理表像 佢只會鎮靜你 因此酒精實際上 會阻礙部份神經傳遞 阻礙鞏固記憶同尋找記憶 所以酒精係一種短期急性療法 但千祈唔好上癮 將酒精當做每晚嘅安眠藥
12:20 另一樣同睡眠不足有關嘅嘢係肥胖 如果你每晚瞓唔夠五個鐘 咁你就有一半可能肥胖 睡眠同肥胖有乜咩關聯? 睡眠不足可能會增加 胃飢餓素荷爾蒙 又稱飢餓荷爾蒙嘅分泌 胃飢餓素荷爾蒙釋放之後,上到大腦 大腦就會話︰「我要碳水化合物.」 於是大腦就開始尋找碳水化合物 尤其係糖分 由於壓力係肥胖嘅因由 所以疲倦同壓力係有關
12:53 攰嘅人特別容易感覺到壓力 而壓力嘅其中一個後果係記憶力衰退 就好似我啱啱差啲唔記得想講嘅嘢 但壓力仲有包括好多嘢 如果你突然覺得有壓力,咁樣係冇問題 但如果睡眠不足 導致持續有壓力嘅話 咁就有問題 持續嘅壓力會抑制免疫力 所以疲倦嘅人嘅整體感染率更加高 有一啲好嘅研究證明 要輪班嘅員工有更高嘅癌症病發率 壓力增加會令更加多葡萄糖 流入循環系統裏面 葡萄糖於是佔血管系統嘅大多數 然後你就因為承受唔到咁多血糖 而患上糖尿病 壓力仲會升高血壓,引致心血管疾病 所以睡眠不足導致好多病 而並非僅僅令大腦輕微受損咁簡單 我諗大部份人之前都認為 睡眠不足只會影響大腦
13:56 講到呢到,大家可以諗下自己夠唔夠瞓 我想問︰ 邊個覺得自己有充足睡眠? 噢,哇,都幾犀利,非常好 我哋遲啲再講呢樣嘢,同埋一啲小知識
14:13 我哋好多人,都會問一個問題 我點先知道我夠瞓? 其實係無絕對答案 如果你朝早要用鬧鐘叫醒你 如果你要好長時間先起到身 如果你需要大量興奮劑 如果你脾氣好差,好容易發嬲 如果你嘅同事話你睇起嚟好攰,好燥 咁你就好大機會睡眠不足 聽你周圍嘅人講,聽你自己嘅聲音
14:36 咁你要點做? 嗯,冇禮貌咁講︰ 就係要上傻瓜睡眠課 (笑聲) 要令你嘅臥室成為瞓覺天堂 最重要嘅係,整到佢有咁黑得咁黑 亦都要整到間房涼爽 記住,至少喺瞓覺前半個鐘較暗個環境 因為光會增加警覺性,推遲睡眠時間 我哋大多數人瞓覺之前 要做嘅最後一件事係咩? 我哋企喺個好光嘅浴室度 一邊望住塊鏡一邊刷牙 但呢樣其實係我哋瞓覺之前 最唔應該做嘅事 閂手機,熄電腦 閂曬所有可以刺激大腦嘅嘢 日頭都唔好太遲飲咖啡 最好唔好遲過午飯飲 我哋講咗瞓覺前要較暗環境 但朝頭早陽光照射 反而會對生理時鐘嘅日夜週期有益 所以朝早要有陽光射著 基本上,要聆聽自己,平靜落嚟 做一啲你知道可以令自己進入夢鄉嘅嘢
15:45 好,以上都係關於睡眠嘅事實 咁有冇睡眠嘅謠言?
15:48 細路仔好懶?唔係 佢哋天生嘅生物傾向性 令佢哋遲瞓覺,遲起身 所以就畀佢哋唞下
15:56 我哋每晚要瞓八個鐘 只係一個平均數 部份人要瞓多啲,部份人要瞓少啲 而你要做嘅,係聆聽自己嘅身體 你到底要瞓多啲,定瞓少啲? 就係咁簡單
16:09 老人家唔需要瞓咁耐?錯 老人家嘅睡眠時間並無減少 佢哋嘅睡眠時間愈嚟愈零碎 而且質素冇咁好 但係對睡眠嘅要求並無減少
16:22 第四個謠言係 早睡早起,身體好,財富高,智力好 呢句話真係大錯特錯 (笑聲) 完全無任何證據表明 早起早睡會令人更加有錢 早起遲起同社會地位並無關係 從我嘅經驗睇嚟 早起同遲起嘅人主要分別係 早起身嘅人極其自命不凡
16:51 (笑聲) (掌聲)
16:55 好.最後一部份,最後幾分鐘 我想改話題 我想講下神經科學一啲突破性嘅發現 就係精神健康,精神病 以及睡眠障礙嘅關係 我哋 130 年前已經知道 有嚴重精神病嘅人都會有睡眠障礙 但好多人都會忽視呢個情況 70 年代,當人開始諗返呢樣嘢 佢地話: 「係啊,思覺失調病人 當然有睡眠障礙, 因為佢哋食梗抗精神病藥物. 係抗精神病藥物造成睡眠問題.」 但佢哋忽略咗 抗精神病藥物出現前嘅一百年 已經有睡眠障礙嘅報告
17:36 咁點樣呢? 有幾班人研究緊抑鬱症 精神分裂,躁鬱症同睡眠障礙 而且我哋上年發表一個 有關思覺失調嘅大型研究 個研究數據非常有趣 思覺失調病人夜晚大部份時間都會清醒 同埋會喺日頭瞓覺 其他組別就發現 思覺失調病人無 24 小時生理規律 佢哋嘅睡眠節奏完全被破壞 其中一啲人甚至無辦法 等日夜週期控制佢哋嘅睡眠時間 佢哋只能夠越嚟越遲起身同瞓覺
18:17 咁點樣呢? 令人興奮嘅係 精神病並非咁簡單同睡眠有關係 佢哋喺大腦裡面仲會有物理聯繫 而帶畀你正常睡眠嘅神經網絡 同畀你正常精神健康嘅神經網絡 係有關聯嘅 有咩證據? 就係對產生正常睡眠 非常重要嘅基因 當基因突變,或者有任何變化 人就會誘發精神健康問題 上年,我哋公佈咗一個研究 顯示當一個 同思覺失調有關嘅基因變異 睡眠就會嚴重影響 所以我哋有證據證明 精神疾病同睡眠障礙有關係
19:04 下面嘅研究都基於呢個成果 首先,睡眠障礙出現喺 某啲精神疾病發作之前 我哋發現 嗰啲好有機會患上躁鬱症嘅年輕人 佢哋接受躁鬱症臨床診斷之前 已經有睡眠異常情況 另外數據說明 睡眠障礙好可能令精神疾病惡化 我嘅同事 Dan Freeman 用多種藥物 穩定咗研究對象嘅睡眠質量 同埋減低咗佢哋一半嘅妄想症狀
19:45 咁我哋得到啲咩? 我哋當中有一啲好振奮嘅發現 透過了解睡眠同精神疾病 當中嘅神經科學 我哋開始認識 睡眠同精神疾病係點樣 喺大腦裡面生成同受到調節 第二樣嘢係 如果我哋可以將睡眠同睡眠障礙 當成早期嘅警號 咁我哋就有機會介入跟進 如果我哋知某啲人 比較容易患上精神疾病 咁就有可能及早介入 第三樣嘢,我認為最震撼人心嘅 係我哋可以將大腦裡面嘅睡眠中樞 睇成係新嘅治療目標 只要我哋穩定 容易患精神病嘅人嘅睡眠質量 佢哋就肯定會更加健康 同時可以減輕部份嚇人嘅精神病症狀
20:31 等我做個總結 我一開始講嘅係要重視睡眠 我哋對睡眠嘅態度 同前工業時代嘅時候好唔同 緃使嗰陣嘅人仲要捲入被窩取暖 但當時嘅人已經直覺知道睡眠嘅重要 呢種直覺並非好似迷信咁無理 而其實係對健康好嘅務實做法 你瞓得好嘅話 你嘅精神集中度,注意力 決斷力,創造力 社交技能同身體健康都會提升 瞓覺會減少情緒起伏幅度,壓力 憤怒程度,衝動程度 同埋減少想飲酒吸毒嘅諗法 最後我想講,理解睡眠嘅神經科學 令大家反思返我哋 係點樣諗部份精神疾病嘅成因 同時為我哋對付呢啲極其無奈嘅病 提供咗全新嘅方向
21:26 Jim Butcher, 一位奇幻小說作家 話︰「睡眠係神嚟,大家要朝拜佢.」 所以我只能夠叫你哋 跟住呢句話去做
21:34 多謝
21:35 (掌聲)


text:
章上輝 章嘉治 章典鈺 章茵以 章玲筠 章均娥 章嘉淩 章昀陽 章靖甯 章俊均 章育梅 章昌珮 章孜亨 章靖汝 章筠瑤 章伶儀 章亮韋 章芸瑩 章銘玲 章亦堅 章君強 章茵柏 章燕行 章為旺 章貞齊 章瑩甯 章恬如 章昆禎 章德善 章竹定 章 昆 章姿靖 章旺靖 章菁靖 章忠淩 章恬希 章苓秀 章妮瑩 章亮雲 章姿泰 章新霖
章姓起名,章姓寶寶取名大全:章大堅 章昕啟 章辰真 章璿靖 章純緯 章安虹 章州宏 章俞珊 章雨德 章大心 章儀弘 章念源 章松海 章佩華 章元萍 章易紫 章一昀 章予坤 章偉琦 章台惟 章延勇 章瑋軒 章康靖 章韻平 章倩育 章皓亨 章晉妏 章添岑 章雨成 章心喬 章義俐 章維琦 章之雄 章仕松 章尹舜 章佩帆 章思茹
章姓起名,章姓寶寶取名大全:章昀菱 章貴夫 章學瑩 章雲紹 章仲帆 章漢東 章治佳 章柔士 章依明 章欣奇 章伸妃 章義元 章登伸 章羽軒 章民海 章千仲 章金偉 章群康 章恆蓁 章天新 章隆坤 章羽妃 章嘉航 章嘉瑜 章倩梅 章治月 章屏柏 章雯能 章南松 章蓉純 章品琳 章潔然 章右華 章萱哲 章克俐 章貞琳 章裕潔 章乃堯 章辰喜 章馨念 章伶緯 章利靖 章城伶 章靖如 章琦軒 章音堅 章勇威 章千春 章琇霞 章博銘 章茹一 章香恩 章東芬 章桂琬 章均仁 章弘偉 章淩東 章皇俊 章新花 章妮達 章玫彥 章丞珮 章季旭 章峻書 章軒松 章哲舜 章州霞本文由99健康網編輯整理, 轉載需備註來源ye.99.com.cn
章姓起名,章姓寶寶取名大全:章洋愛 章怡亞 章平潔 章旺虹 章人芝 章偉淳 章孜城 章嘉桂 章廷隆 章凡淑 章少康 章侑禾 章東秋 章白琴 章旺福 章博念 章婷靖 章旻珠 章琦谷 章茂妮 章玄忠 章佐岳 章阿容 章利志 章佩友 章宜銘 章峻雯 章希以 章伊榮 章秉劭 章歡裕 章乃柏 章宗安 章韻俐 章芸旺 章恭苓
章姓起名,章姓寶寶取名大全:章治齊 章倫幸 章士恬 章柔東 章治菁 章亞雄 章少雲 章妮芬 章承年 章定念 章哲妏 章右喜 章泰恩 章重雲 章名甯 章傑豪 章永智 章邦玫 章修淑 章誠仲 章琬龍 章倩啟 章淩昆 章勳盈 章意琳 章智瑩 章禾男 章雅文 章辰岳 章旭倫 章璿芝 章宗淑 章禎士 章昆佩 章偉成 章瑞霖 章竹芳
章姓起名,章姓寶寶取名大全:章孝隆 章法龍 章城宏 章昱佩 章平康 章伯宏 章亮妤 章泰然 章瑩琇 章貴羽 章君菁 章豐瑤 章青維 章佑強 章雯斌 章易淑 章鑫城 章亞毓 章金珊 章昇俐 章惟忠
章雯君 章雪均 章劭枝 章兆綠 章恩沛 章城明 章玟廷 章雨瑞 章秋皓 章真郁 章妮能 章侑良 章盛夢 章盈芸 章憲惟 章思珠 章潔 章善芸 章姍霖 章和行 章夙威 章妙汝 章原幸 章屏岳 章傑岳 章睿中 章亮雲 章世茜 章定妃 章其蘋 章邦瑤 章家珍 章安州 章惠貴 章南弘 章松霞 章上伸 章重均 章玲凱 章慧城 章峻良 章康婷 章弘妹 章恩蓁 章能恬 章湖陽 章丹任 章城谷 章萱辛 章振玟 章胤天 章欣正 章燦琴 章博芷 章寶汝 章和瑄 章之勇 章夙喬 章玟芬 章念菁 章子恭 章紋皓 章玟亨 章子俐 章大芳 章如季 章千揚 章志鈺 章意侑 章萱迪 章阿辛 章淳劭 章采茵 章宸傑 章佐竹 章妏臻 章純雅 章幸芳 章幼心 章玉湖 章仰琪 章冰夫 章于修 章玄發 章宏泰 章純瑞 章君名 章振斌 章吟哲 章如月 章石嘉
章姓起名,章姓寶寶取名大全:章韋湖 章力全 章谷芷 章之亞 章華鈺 章玟昌 章弘霞 章希英 章皓香 章善蓁 章妤卿 章民原 章淳亨 章喬岑 章治雅 章民昆 章庭臻 章阿秀 章枝君 章靖沛 章鳳禎 章珍毓 章侑靖 章星昆 章左皓 章凱紫 章峻良 章彬桓 章雯修 章延珠 章學男 章小雯 章琇群 章茜旭 章君玫 章群樂 章盈瑋 章登士 章慧蓮 章蘭雄 章泰青 章皇友 章州吉 章軒喜 章妙玲 章亭易 章桂月 章海喜 章善任 章善卿 章台宣 章廷綠 章友琬 章緯筠 章琦斌 章緯菱 章永裕 章伊原 章郁均 章豪花 章竹齊 章伊琬 章馨恬 章俐達 章亮江 章鑫德 章博萍 章之謙 章愛琳 章馨臻 章州芳 章漢心 章可義 章白任 章治卿 章能瑩 章年峰 章惠亞 章翰亦 章俞侑 章孟源 章丞宸
章姓起名,章姓寶寶取名大全:章依劭 章志利 章軒惠 章呈謙 章幸漢 章民帆 章辛佩 章兆福 章阿啟 章翰毓 章珍妃 章大珮 章淳志 章義強 章宛雄 章若年 章永行 章賢宏 章富珮 章宏亞 章延維 章容帆 章琬行 章依凱 章初念 章盛宜 章仰怡 章育心 章意原 章文岳 章雅淩 章君如 章思宸 章添天 章儀夢 章雅恬 章志平 章郁迪 章皓恭 章豪佩 章吟蓉 章枝迪 章長康 章名佩 章正琳 章忠友 章展法 章甫芸 章榮念 章妙雄 章仲音 章士治 章木奇 章婷生 章璿盛 章雯辰 章韻泉 章辰月 章力樂 章貞雅 章仲恬 章真琪 章羽宣 章音萱 章宜坤 章信茹 章其信 章苓茂 章堅彬 章青谷 章宗盛 章美東 章卉樂 章睿鑫 章昱亦 章姍全 章芸財 章薇桂 章毓淩 章群緯 章冠昇 章卉郁 章為琪 章意安 章義源 章玟珠 章人淩 章甫江


text:
Subtitles and Transcript
Translated by
Lam Bentham
Reviewed by Michael Ge 葛叔
0:22 如果呢台機器可以做運動 意味著乜嘢? 我哋會借助四旋翼飛行器(四旋翼) 去展示機器運動嘅概念 同埋我哋喺機器運動方面嘅研究
0:37 四旋翼已經面世好耐 佢哋最近大熱嘅原因 係因為佢哋嘅機械原理簡單 只要控制呢四個螺旋槳嘅轉速 呢部機器就可以翻側,俯仰,偏航 仲可以向任何一個方向加速 呢部機器有電池,微型電腦 各種傳感器同無線電收發器
0:58 四旋翼靈活係有代價嘅 佢天生唔夠穩定 所以需要自動反饋控制 至保證可以飛得到
1:15 咁點樣做到自動反饋呢? 天花板嘅攝像鏡頭同呢部手提電腦 形成咗室內嘅定位系統 用嚟定位空間入面嘅物件 每件物件都有呢種反光標記 收集到嘅定位數據會發送去 另一部手提電腦 執行估算同控制算法 跟住電腦會發送控制指令畀四旋翼 四旋翼亦都會執行計算同控制算法 我哋研究嘅重點就係算法 算法賦予呢啲機器活力
1:47 咁係點樣設計出算法 令機器可以郁嘅呢? 我哋利用廣義稱為 「以模型為基礎嘅設計方法」 我哋首先利用數學模型 掌握機器運動嘅物理數據 然後用數學嘅一個細分學科 叫做控制理論,分析模型同合成算法 從而控制四旋翼 例如,我哋係咁樣控制四旋翼︰ 首先,用一系列微分方程 掌握佢嘅運動數據 藉著控制理論,我哋修改呢啲方程式 得出一啲算法嚟穩定四旋翼
2:22 等我示範下呢種方法有幾厲害啦 假設我哋想四旋翼停喺空中之外 仲要穩定一轆棍 經過簡單練習 人類已經可以做到呢個動作 雖然我哋比四旋翼有優勢 我哋可以雙腿掂地 有好靈活嘅雙手輔助 但如果我金雞獨立嘅話,咁就有啲難 注意轆棍頂部有反光標記 用嚟判斷轆棍嘅空間座標 (觀眾)哦!
3:04 (掌聲)
3:09 大家可以睇到部四旋翼一直喺度微調 令轆棍平衡 我哋係點樣設計算法搞掂嘅呢? 我哋將轆棍嘅數學模型輸入到四旋翼 只要我哋個模型有齊 四旋翼同轆棍嘅資料 我哋就可以利用控制理論 建立控制算法去控制四旋翼 睇下,就算我郁佢一下 佢都穩如泰山,都會返到去平衡點
3:39 我哋仲可以修改模型 加入四旋翼預定嘅空間座標 用著呢條有反光標記嘅指揮棒 就可以點四旋翼去任何我想嘅位置 而且同我保持特定嘅距離 (笑聲) 呢啲特技動作嘅關鍵係算法 算法依賴數學模型同控制理論 等我指部四旋翼返嚟先 畀四旋翼放低轆棍 宜家我會講解 理解物理模型 同現實世界運作規律嘅重要 留意喺我放杯水上去嘅時候 四旋翼嘅高度下降咗 唔似轆棍咁樣 我無喺四旋翼系統度 加入杯水嘅數學模型 事實上,系統根本唔知道杯水喺度 同之前一樣,我可以用指揮棒 指揮四旋翼嘅走向 (掌聲)
5:04 大家可能會問 點解玻璃杯嘅水唔會倒出嚟? 原因有兩個: 第一,重力對所有物體嘅作用都係一樣 第二,所有螺旋槳都指向 同玻璃杯一樣嘅方向︰指向上 呢兩點加埋,結果就係 杯水打側方向嘅作用力太細 四旋翼亦因此主要受到空氣動力控制 所以向側邊嘅力都可以忽略 亦因為咁,你無需為玻璃杯整數學模型 因為無論四旋翼做咩,水都唔會漏出嚟
5:49 (掌聲)
5:56 喺度想講嘅係 某啲高性能任務簡單過其他任務 同埋,理解問题背後嘅物理 你就可以知道邊樣簡單,邊樣難 呢個例子裏面 四旋翼頂住杯水飛就簡單 平衡轆棍就難
6:13 我哋都聽過運動員受傷都可以完成壯舉 咁機器可唔可以 喺極度損壞嘅情況下運作? 傳統科學認為,你要飛 起碼要四塊固定螺旋槳 因為要控制四範嘢︰ 滾轉,俯仰,偏航同加速 六旋同八旋飛行器 分別有六同八塊螺旋槳 佢哋嘅螺旋槳足以應付所需 但係四旋更加受歡迎 因為佢有最少嘅螺旋槳:四套 係咪? 如果我哋分析呢台 只用兩個螺旋槳嘅機器嘅數學模型 我哋發現有種新嘅方式可以令佢飛起嚟 就係只要算法容許嘅話 我哋放棄控制偏航 但係我哋仍然控制滾轉,俯仰同加速 數學模型精確咁話畀我哋知 幾時同點解呢種配置係有可能 喺呢個例子,數學模型嘅知識 令我哋設計出全新嘅機器結構 或者好似人類運動員一樣聰明 應對損害嘅算法 而無需整多餘嘅部件
7:51 當我哋睇到跳水運動員空翻入水 或者撐杆跳運動員喺空中翻轉 然後快速著地,我哋一定會屏息以待 睇下究竟跳水嘅可唔可以壓住水花 撐杆跳嘅可唔可以站立著地 假設我哋希望呢台四旋翼表演三個空翻 然後停喺佢原來嘅位置 但呢個動作快到 我哋用唔到定位反饋信息 糾正執行過程嘅動作 時間根本唔夠 所以四旋翼只能夠盲目執行動作 執行完之後 睇下自己點樣完成呢個動作 然後修改自己嘅動作 令到下一個翻轉好啲 呢個類似跳水同撐杆跳運動員 只有通過反覆練習 先可以學好動作,做到最好
8:45 (笑聲) (掌聲)
8:50 好多運動入面,擊球係一項必須嘅技能 我哋點樣令機器做到 運動員隨便就做到嘅動作?
9:14 (笑聲) (掌聲)
9:21 呢部四旋翼個頭綁咗塊球拍 而最有效擊球點同蘋果差唔多大 所以唔係好大 部機嘅計算頻率係 20 毫秒一次 亦即係每秒 50 次 我哋第一步睇下個波飛去邊 第二步計算出四旋翼要點樣打波 四旋翼收到指令後 就飛去個波飛出嘅位置 第三步,計算出一條從四旋翼 到擊球點嘅飛行軌跡 第四步,我哋只執行 上幾個程序 20 毫秒 20 毫秒過去,重複以上成個程序 直到四旋翼打到個波
10:06 (掌聲)
10:09 機器唔單止可以獨立運動 佢哋仲可以一齊嚟 呢三部四旋翼就一齊帶住個球網飛
10:27 (掌聲)
10:32 佢哋做咗個非常有動態 非常合作嘅操作 嚟丟返個波畀我 注意囉,個網全部打開個陣 呢啲四旋翼全部打側九十度 (掌聲) 實際上,當個網全部打開 會產生相當於笨豬跳嘅人 跌到最低時五倍嘅力
11:02 做一齊打波動作嘅算法好簡單 類似一部四旋翼打返個波畀我嘅算式 都係利用數學模型持續計算合作策略 每秒計算 50 次
11:15 我哋目前睇到嘅所有嘢 都同機器同埋佢哋能力有關 如果我哋將機器嘅運動能力 同人類結合,會點呢? 喺我面前嘅係一部商業用姿勢感應器 主要用喺遊戲 佢可以實時識別我身體唔同部位嘅動作 而同我之前用嘅指揮棒相似 我可以用呢個感應器 當成系統嘅輸入裝置 我哋宜家可以用身體姿勢 自然咁同四旋翼互動
12:21 (掌聲)
12:35 互動唔一定係虛擬,可以係現實嘅 以呢部四旋翼為例 佢想停喺空間嘅一個固定位置 如果我要擁開佢,佢會抵抗我 佢始終會返去佢想要嘅位置度 但係,我哋可以改變呢種行為 我哋可以用數學模型 估算我用喺四旋翼上面嘅力 只要我哋知道呢個力 我哋就可以改變四旋翼嘅物理定律 依家四旋翼就好似喺粘性流體度
13:13 而我哋依家可以好親密咁同機器互動 我會用呢種新技術 將帶住攝像頭嘅四旋翼放喺適當位置 去錄低餘下嘅示範
13:35 正如頭先所講 我哋可以同四旋翼有實體互動 亦可以改變佢哋嘅物理定律 等我哋嚟玩下呢樣 接著落嚟 你會睇到四旋翼 一開始好似喺太空咁輕飄飄 隨住時間增加,引力亦都加大 直到恢復地球引力為止 但係我保證你同我唔會有事 好,開始 (笑聲) (笑聲) (掌聲) 呼! 你哋一定諗緊四旋翼嘅 開發人員有太多娛樂 你都可能會問自己 點解佢哋要整運動機械人? 有人一口咬定話 「玩」嘅功能就係磨練 包括人在內嘅動物嘅技藝同埋能力 其他人就諗,四旋翼更加有社會功能 可以用嚟聚合群體 對我哋嚟講 我哋用運動同崇尚運動嘅精神 創造咗新嘅機器算法 將機器嘅潛能發揮到極致 機器嘅速度 對我哋嘅生活方式有咩影響? 同我哋以前所有嘅創造發明一樣 佢哋可能用嚟改善人類嘅生活條件 亦都可能俾人誤用或者濫用 我哋面對嘅,唔係技術決定 而係社會決定 等我哋做個正確決定 令最好嘅機器可以喺將來問世 就好似崇向運動嘅精神 發掘到運動潛能最勁嘅人咁 等我介紹你哋四旋翼項目 背後勞苦功高嘅人 佢哋係飛行器競技場 研究小組嘅現任成員 (掌聲) Federico Augugliaro, Dario Brescianini Markus Hehn, Sergei Lupashin Mark Muller 同 Robin Ritz 請留意佢哋 佢哋日後一定會有偉大嘅成就 多謝大家 (掌聲)


text:
5~March~2009(四)
今日有雷雨呀
[33蚊雞]
係呀,真係$33一隻雞
而家經濟唔好,反而多咗著數
某某酒樓1蚊一隻雞..................不過祇限堂食
咁咪搵笨坐低又點會食一隻雞咁少
又茶芥又加一再叫多幾碟小菜
無幾百蚊都唔走得
前幾日同事話我知
灣仔有間燒臘店做緊特價33蚊一隻雞
我呢啲師奶仔梗係唔執輸
即刻買番隻嚟試
真係一隻豉油雞都祇係33蚊
成隻咁大無花無假
哥哥仔話做埋呢個禮拜咋
要買就要快啲啦
食過都OK啦
好食又唔講得,但食得過囉
買隻冰鮮雞都要咁嘅價錢
仲要柴火油鹽而家整埋俾你
送埋薑葱茸(唔使加錢架)
主席,我要咗兩盒呀!
咁又可以煮少一碟餸啦!
上午放假係屋企攪嘢
整咗成朝好鬼忙
同仔仔食完晏就返工
食飯時候
終於可以正正經經咁傾下計
我發覺自己真係無乜同仔仔咁樣傾計
祇係得我地兩個人
大家都傾咗好多好多
我都有提咗會考放榜,想佢點點點
仔仔都好用心咁聽我講
希望大家都有咗共識
仔仔會努力啲溫書啦
我仲講番好多以前嘅嘢................
今晚仔仔去打波
又唔同我地食飯
得三條友
食麵都唔使預備咁多餸
今朝整咗想整好耐嘅
~咸雞卷~(食譜按此)
呢個餸成日都會係師奶仔個blog度出現
你地可以click入師奶仔度偷下師
好吸引
今日終於有時間預備
因為呢個餸要用好多時間架
但今次用呢隻係皇上皇買嘅鹵水包都唔夠味嘅
個味道我都唔多鍾意
下次都係跟足師奶仔嘅材料先得
唔知點解我切到散晒
師奶仔,如果你睇到教下我點先可以切到你咁靚呀,仲有下次都唔好咁懶,我諗你啲材料可能會好味啩!
~鹵水雞翼腸仔~
用番啲鹵水汁整嘅
~泰式三色丸~
呢個囝囝囡囡都超讚,好味!
就係用呢隻雞醬
煎到啲丸燶燶地,加2湯匙兜勻即成
呢碟係大少聽日嘅午餐
~蛋白炒腸仔~青瓜炒豬柳~


text:
唔知各位有無追開日劇呢?冬季日劇都已經慢慢步入收尾階段,季初既時侯相信大家都對唔同既作品例如都抱有唔少期望!各位今季既最愛又係邊套呢?會唔會係由有村架純主演既追憶潸然(いつかこの恋を思い出してきっと泣いてしまう),又或者有深田恭子,三浦翔平同藤岡靛演出既拜託請愛我(ダメな私に恋してください)呢?
以上呢兩套筆者都有睇,但最近由網友票選《最讓人失望的冬季日劇
》竟然兩套都有入選(唔係掛!?),而追憶潸然入選第二名既既原因似乎唔少都因為劇中所帶來憂鬱既情感…
都係既!明明已經星期一,仲要人睇完個心再沉一沉,確實可以理解XD
儘管有唔少自己追開既作品有入選,但筆者對佢地既愛依然唔會改變!但如果要講到自己私心最鍾意既一套日劇,筆者就會揀一套比較特別既作品,因為每星期做完野返到屋企好多時侯都只係想鬆一鬆,想笑下,唔想再用咁多腦又或者再添煩惱!而今季有別於追憶潸然時而沉重既劇重,《尼采老師》正正係筆者同各位近排倍感壓力既各位需要既作品!
《尼采老師》原本係一部漫畫作品,故事內容係源自一位係Twitter名為「松駒」的便利店店員,佢將一位綽號為「尼采老師」既同事既搞笑經歷所分享上網;而呢一位「尼采老師」之所以被冠上著名哲學家(仲要係後期痴左線既哲學家)既所言所行非常唔簡單,當中看似胡說八道但卻又好似好有道理既發言都令唔少工作人士,尤其係服務業人士倍感共鳴,係幽默描寫呢位「尼采老師」經歷既同時,亦都帶出左服務業所需要面對不合理既真實一面,最後瀏覽人次更突破300萬,成為網絡大熱!
可能好多人都會好好奇點解該位同事會被稱為尼采老師,相信大家都有聽過一句由真.哲學家尼采所講過既一句名言—「上帝已死」;而呢一位同事竟然好九唔搭八地用呢一句名言去回答「客人就係神啦!」既斥責…如果筆者係個客人的確駁唔到…因為相信自己已經被嚇跑!
可能有人會將呢一套真人劇集同原著漫畫比較,老實講筆者自己都唔太喜歡將二次元既作品還原為由真人演出既劇集,但呢一套「尼采老師」實在係一個例外,雖然漫畫同劇集睇到既笑位可能係一樣,但有趣既地方卻完全唔同—除左漫畫原有既笑位之外,今次真人劇集各種既元素唔單止保留左呢啲好笑既位置,仲添上左唔少有趣既地方!而家就等筆者為各位係唔劇透既前提下介紹一下啦!
還原度高的演員
首先靚仔間宮祥太朗相信唔使筆者多講,佢其實已經出演過唔少由漫畫改編既日劇架啦!有睇過不良仔與眼鏡妹,七田君與七魔女等作品既讀者相信都對間宮祥太朗呢位男優唔會陌生.而今次由佢所演出既尼采老師實在令筆者覺得好配合!佢總能夠以poker face講出一句又一句「震撼」而又爆笑既台詞,佢簡直就將漫畫當中既反差原全呈原出黎XD
然後又點少得由SKE48畢業既松井玲奈呢?佢係「尼采老師」呢套作品入面飾演深愛主角既塩山楓,故事中佢單止需要背出一大堆九唔搭八既水蛇春台詞,更需要搭合角色「痴女」性格造出各種「形象崩壞」既舉動!有唔少觀眾都因此話佢演技好,筆者認為單係佢放膽既演出已經值得大家稱讚!
真係唔可以睇少女優既實力…
豁出去的顏藝
有唔少人擔心真人劇會無辦法造出漫畫中既喜劇效果,但原來真人劇演起上黎趣味性唔止無減,而且仲大增!當中最令筆者深刻既一個又一個誇張得黎又好到位既顏藝!每次筆者見到各種莫名其妙既顏藝都會忍唔住笑左出黎!
演員偷笑埸景
老老實實,筆者都認為自己笑點有返咁上下高,有時有啲埸景的確唔太笑得出,但當你見到劇中一眾演員自己都忍唔住偷笑既時侯,自己就好唔爭氣地笑左出黎!其實都可以理解,劇中既舉動實在太…「特別」啦,正常人係無可能會咁做,演員見到對手做出啲咁奇怪既動作笑都係人之常情,而我往往笑既位就係係見到佢地忍唔住偷笑既時侯!
筆者睇個時基本上係跟住佢地一齊笑XD
故事以尼采老師及擔當吐糟役既普通店員松駒為主軸,以便利店為背景所發生既一件又一件爆笑趣事為題材,而劇集亦都有各種奇奇怪怪既角色,等大家保持住新鮮感!想知故事仲有咩有趣既角色,想跟尼采老師學習下點應付無理既顧客,又或者只係想放完學放完工鬆一鬆,相信尼采老師呢套作品都會好岩你!


text:
早兩年你問我香港有咩男神級藝人,我通常都會答吳彥祖.有樣有身型,有錢有女人,基本上都冇得輸.當然佢嘅私人生活係點我唔會太清楚,因為我覺得就算係一個藝人,佢最大嘅本份都只係拍好套戲做好代言人.好似啊嬌咁衰咗係閃卡事件最多只可以話佢真係好傻好天真,但罪不至死.只不過係佔領行動之後,見到好多藝人為咗討好中國依個大市場,不惜指鹿為馬話警方冇錯,支持佢地.要知道一個藝人嘅言行係受到多方面嘅留意,你可以無知,但唔好無良.我唔係話藝人一定要支持學生,但去支持一班暴力成性嘅警犬,於禮不合.
係依個時候,基本上已經半退休嘅發哥唔現身出面幫學生講好說話,話佢地好乖好抵讚.就算隨後中國即刻將佢列為咩「不建議藝人」都好,發哥都只係淡淡然咁講一句「咪搵少啲囉」.一個荷里活巨星,坐擁近十億身家但仲係搭地鐵街坊裝行街市都仲好有男人味嘅藝人,直頭係香港版嘅奇洛李維斯.一個可以話完全「離地」嘅人,仲願意係鏡頭前講真說話,唔會置身事外事不關己咁樣,絕對配得上真正男神嘅稱號.可能你會話,佢上哂岸啦,大陸封殺佢一樣可以拍港產美國大片,佢大把本錢緊係唔驚中國.的確我認同唔拍中國片對而家嘅發哥黎講唔係咩大問題,但係對佔領行動保持沉默,耐唔耐再可以搵下人仔係更加簡單嘅事.不過發哥仍然選擇揀我口講我心,絕對係佢對自己香港人身份嘅一份承擔.
能力愈大,責任愈大,依點係千載不變嘅道理.但就算係成龍劉德華依類可以話係典範級嘅藝人都好,對住中國唔多唔少都要屈服一下.華仔都仲肯係早排講句學生唔應該受到傷害,我相信咁做已經係唔得失中共之下嘅最大限度.至於成龍,無謂多講啦,佢真係覺得自己係中國人又好,救子心切都好,佢有佢嘅價值我唔阻止,得閒小講幾句廢話就可以.其實望望明哥張敬軒杜文澤何韻詩,佢地仲有好一段嘅演藝日子都敢企出黎講心底說話,真係少啲勇氣決心都做唔出,我唔望香港其他藝人都學佢地咁樣冒住失去搵大錢嘅機會去做一刻民主英雄,我都明白你地要搵食,但唔去SAY YES都唔代表你要向運動SAY NO.當然,你唔好望學發哥咁支持學生就可以到達佢果個高度,因為發哥出黎支持學生唔係為話題為曝光率,而係一種純粹嘅心態,好似餓咗想食飯,渴就想飲水咁.發哥由心而發,做得自然,所以受到萬民景仰;但如果你有目的而去強迫自己支持或者反對,做到好似王晶咁高調奶鞋底嘅話,我係你就算吧啦,廢事惹人反感.
相關


text:
求職信最好用英文, 因為現時大部份公司都會要求應徵人仕有一定既英文程度
千祈唔好照copy網上哥d~(當然你可以參考)
因為對於一個有經驗既interviewer黎講, 佢一睇你份cv...就知你係copy定自己打
同埋唔好睇樓上所講, 你打英文cv人地實用英文黎in你,
呢個係無關係, 你用英文cv apply工作, 會有小小加分先
至於面試用邊種語言, 係視乎唔同公司所訂立既要求
比如我公司為例, 係會係面試test 你廣東話, 英語同普通話既能力
無經驗係會比較執輸左d..不過如果你有part-time方面既經驗都不防fill in埋落去
時間就算係1,2日既part-time都無所謂~
而有好多公司都會睇番你自己既英文程度, 電腦應用程度,
如果間公司唔係d大規模既, 相信普通既基層文員應該都接受既.
但注明自己既打字能力or電腦應用既程式之時, 切忌誇大.
例子: 我見過一個求職者既cv, 寫自己每分鐘88個英文單字.
之後面試我用programme一test, 係連30個都無.
所以記住係cv唔好打得太浮誇, 唔係既野就千祈唔好打落去, 因為實會問你的
唔好問我點解知咁多...因為我係做某企業既HR department
資料來源(本人經驗)
[ 本帖最後由 ↘永遠--離開↘ 於 2008-8-6 11:28 AM 編輯 ]


text:
正交 (Orthogonal) 係直觀概念入面垂直嘅推廣.作為一個形容詞,只有喺一個確定嘅內積空間當中先至有意義.若果內積空間入面兩向量嘅內積係 0 ,咁就係叫做正交.如果能夠定義向量間嘅夾角,咁正交就可以直接理解成垂直.
各種正交概念[編輯]
正交子空間[編輯]
若內積空間中兩個向量嘅內積都係 0,咁佢地兩者就係正交.類似地,若內積空間入面嘅向量 v 同子空間 A 入面嘅每個向量都正交嘅話,咁呢個向量就係同子空間A正交.若果內積空間嘅子空間 A 同 B 滿足其中一個嘅每個向量都同另一者正交,咁佢地就都係正交子空間.
正交變換[編輯]
正交變換 係保持內積嘅線性變換.即是話,對兩個向量,佢地嘅內積等於佢地喺函數 T 下嘅像嘅內積:
-
即係話正交變換保持向量嘅長度唔變,亦都保持兩個向量之間嘅角度不變.
歐氏空間嘅例子[編輯]
喺 2D 或者 3D 嘅歐幾裡德空間入面,兩個向量正交 if and only if 佢地嘅點積係零,即係佢地成 90°角.可以睇得出正交嘅概念正係喺呢個基礎上推廣而嚟嘅.喺 3D 空間入面,一條直線嘅正交子空間係一個平面,相反亦都係一樣.4D 空間入面,一條直線嘅正交子空間就係一個超平面(Hyperplane).
正交函數集[編輯]
對於兩個函數 f 同g,可以定義如下的內積:
-
呢度引進一個非負嘅權函數.呢個內積叫做帶權嘅內積.
兩個函數帶權正交,係指佢地帶權 嘅內積係 0 .
-
由此可以類似定義帶權 嘅模.
-
一個函數列{ fi : i = 1, 2, 3, ... }如果滿足:
-
就叫做帶權 嘅正交函數族.
如果滿足:
-
其中
-
- 為克羅內克函數.
就叫做帶權 嘅標準正交函數族
參見正交多項式


text:
呢個時候,正好適合做個總結,睇吓過去幾日呢個trade既情況.
22400 LP,呢一刻係115點,同我既買入價比較,輸90點左右.用買股票既觀念去睇,以百分比計,輸4成幾當然好似好多.但玩得Long Call,Long Put,我必須講呢啲係極平常既事.所以,我先強調一定要細注玩.注碼控制,係呢個方法最有效既風險管理既策略.
另外一個做法,係大注玩,定止蝕位.但係Long Call,Long Put有一個特性,睇錯市,初段會輸得最多,後段會愈輸愈慢.大家明白delta既變動,就會明白我既意思.
所以,靠止蝕,你唔會避到輸得最甘果一段,未必會輸少咗.但缺點係,假如個市先升後跌,你就會無左賺錢既機會.
有朋友提出時間值既問題,呢一點佢講得好啱.Long Put如果睇中市,你鍾意睇幾長都得,揸到結算都得,時間值唔會係問題.但係方向一錯,時間值既影響就會浮現,所以唔好死坐.
雖然我叫大家要有輸哂既心理準備,但都唔代表我會乜都唔做,由得佢輸哂.
今日做少少低位既Short Put,就可以有效減少時間值損秏既影響,甚至有機會有時間值賺.咁樣會令個策略變得無時限性,就算恒指遲啲先跌都有機會賺到錢.另外一個好處,就係可以保留反敗為勝既機會.
另外,我想講一個比諭,睇開波既朋友應該好容易會明白我想講咩.
無論一隊波幾勁都好,都無可能贏哂所有比賽.但要贏聯賽冠軍,38場比賽,可能贏30場就已經足夠有餘.
我既目標唔係要每鋪都贏,而係要長遠,好穩陣咁贏到合理既回報.
之前提過既做法,暫時結果可能唔係好靚,但係大家試吓諗吓,就會明白我點解會咁做.
最後,大家寫俾我既嘢,我都有睇有諗.而且,有一點我都幾自豪,就係我覺得我既投資技巧仲一直進步緊.希望我同大家都可以一齊愈做愈好.


text:
(職場航行日誌)出賣職場姊妹情
講出黎都慚愧,自己做咗呢行幾年,係人事關係上仲未學精,警戒心太低會俾位人入.喺Office,年紀相若嘅一班女仔好易聚埋一齊,表面上好歡樂,講飲飲食食化妝扮靚,一齊注視男神Target,又會呻下公事,不過私底下好少交流.
平時嘻嘻哈哈當然唔會流露一個人嘅真實性格,一有利害關係就容易露出尾巴,而女人更加係你估唔到有幾口不對心.早前部門有個空缺,大家一早知阿Jane恨左好耐,夠年資又識得個空缺位嘅新「掃把」,佢申請嘅話應該十拿九穩.而同一時間,有傳會開多一個新職位,我心思思想申請,所以就走去問下班姊妹意見,可能佢地收到風有多啲資料參考下呢!
「咦?點解無聽你講過對呢個職位有興趣嘅!嗯……經理有無叫你去申請先?」Jane同一位經常出雙入對嘅姊妹表現得好愕然.
「無啊,唔係自己想就報得架啦咩?」我呆頭呆腦直接問.
「可能你未有經驗啦,我地呢度一向嘅習俗係有人推薦去申請先有機會架,同埋呢……聽聞好似有心水啦!不如等下次先?」果然,佢地係知道啲內情.
「有得升職加人工嘅位,報咗先無壞,雖然我都知年資唔係幾夠,不過睇下夠唔夠料爭取到Interview機會都好啊. 」當時仲覺得Panel又唔係得一個人,就算今次內定咗,話唔定覺得我有某啲合適嘅條件啱做其他位呢!
「咁嘅……唔怕講埋你知……其實未Confirm呢個位係咪有得長做架,唔係筍位嚟,聽聞一年後無Budget會逼住變返做Temp位,仲好似要返Shift添!」空穴來風,未必無因,就只係最後兩個原因已經足以令我放棄.
一直以為姊妹「好心」講我知真相,等我唔洗為咗一個辛苦位盲搞一輪.
招聘Deadline過左幾日,同個Senior食Lunch時咁岩佢問起我有無留意呢個職位,因為佢就正正係負責處理今次招聘嘅同事.「阿熊,你都知啦,嚟緊個新位會係Kitty轉過嚟,都幾乖女架佢. 」一聽到個名就開始有啲疑惑,「我無記錯既話,Kitty咪係Jane佢地個死黨?」Senior好爽快咁講,「梗係啦,Jane咁口密?係佢介紹俾經理架嘛,Kitty轉咗新位應該日日可以準時收工,個新『掃把』又咁好人,執到啦……」依稀仲有一大段呢個筍位既簡介……不過已經聽唔落去.
神推鬼㧬知道真嘅「真相」,係姊妹嘅話,不妨老實同我講已經有人選,反正結果都一樣.之前太單純誤以為姊妹係為我著想,原來只係一種手段去擴大小圈子,至少知道自己對其他人嚟講算係一個威脅.選擇職場上嘅「姊妹」等同押注,押得啱嘅,事無大小都預埋你一份,分擔工作上嘅辛勞.押錯嘅,有起事上嚟就左右推搪,甚至不留情面暗啞底出計仔打壓你.
你話啊,姊妹呢樣野幾咁可怕!


text:
3 Nov 2003
今朝我都係決定左走大通, 因為我基本上已經係好無興趣再追落去.我好明白我點追都係追唔到番黎, 最多都係我係大考個陣讀多少少咁喇.至於拿唔到 notes...呢個就係我唔想起身的原因.我根本都唔想我起身就係因為我要拿個幾張 notes, 然後就係咁樣係咁訓.我唔想咁樣浪費自己的時間, 我諗如果我真係好想要 notes 的話我會問子龍借黎影印.我唔想再問呢個 professor. Even 我係俾左成二十蚊的無良影印費佢.我亦都唔再對大通存有太多的期望.
每一次我諗起呢件事, 我都好嬲自己.尤其係仲有咁多個星期, 我要面對呢個咁差的事實.尤其係當我想去 exchange 而明白到自己將會肥左呢一科的時候, 我真係唔敢諗.好灰係唯一一個形容詞.我好想去 exchange, 但係我 feel 到就係因為呢一個 mistake 會令到我後悔好耐.我唔敢話會後悔一生, 但係肯定會好耐, 因為只係一個咁小的 mistake 令到自己以後的影響咁大.好唔抵.亦都好唔開心.
只能怪自己蠢, 怪自己七.
之後, 連上其他堂都無乜心機.連 Geomo 份野我都係索性抄人地好過自己做.
無心機原來係一劑幾厲害的毒藥.


text:
無厘頭
無厘頭(粵拼:mou4 lei4 tau4),原本成句係「莫釐頭尻」,曾經一度被誤認作粵語粗口嘅其中之一.「尻」字最原本係解屁股舊骨,『說文解字:尻,臀也.』,而「無厘頭尻」原意係指啲人頭尾不分,亂晒大籠,唔知做乜,後尾因為個「尻」字等同賓舟嘅粗口字,所以先畀人用嚟當粗口咁用,其實原本呢個詞語係相當文雅.
另一個來源係來自無來頭(「來」讀lei4),即係唔知邊度來.
依家嘅「無厘頭」,意思同樣係鬧人講嘅嘢同埋做嘅事不知所謂,無聊到冇人有,又或者發生咗嘅嘢根本搞唔清來龍去脈,令到人一頭霧水.後來「無厘頭」呢三個字喺香港嘅電影入面出現,於是乎廣泛咁傳揚開嚟,甚至成為一種電影風氣,繼而影響埋社會意識形態,有所謂「無厘頭文化」.
無厘頭文化嘅特色係經常將講嘢嘅字詞誇張咁演釋,或者講埋晒啲同主題風馬牛唔喇更(牛頭唔答馬咀)嘅嘢,有時講緊嗰陣重要配合埋啲誇張嘅形體或者面部動作,目的係要令原本好簡單嘅說話或者訊息兜個大圈,搞到啲人唔知唔明一味得個估字.
香港著名電影藝人周星馳好擅長呢種誇張嘅演釋,佢將無厘頭呢種意識形態喺電影電視裏面大肆發揮,變成一種喜劇元素;睇返喺佢初期嘅電視或者電影作品裏頭,經常都會出現無厘頭嘅說話同埋形體動作嚟引人笑,於是就俾大眾公認為無厘頭文化嘅祖師爺.
因為周星馳嘅影響,而家「無厘頭」呢個詞亦都畀國語用咗去,喺粵語以外嘅語言都會用到呢個詞.
時至今日,「無厘頭」呢三個字雖然都重係一個貶義詞,但因為後面嗰個「尻」字慢慢咁俾人淡忘棄用,經過日子同埋社會形態嘅洗擦同打磨之後,基本上已經冇乜攻擊性,脫離咗粗俗語言嘅行列而成為一個普通嘅形容詞.
其他「無厘頭」[編輯]
雖然話「無厘頭」無冇點話清楚佢嘅定義,正因為噉,所以呢個詞成日俾人亂咁用.